text:
最近大愛Eucerin眼部精華
-
之前上網已經見到有人介紹過呢隻叫Eucerin既精華
睇到啲評價都話唔錯..所以決定買黎試下
咁岩經過屈臣 終於搵到佢...
本身都唔知幾錢以為一定會貴
點知見佢4百幾蚊 我覺得eye serum黎講真係唔算貴
以前買過啲好貴既眼霜但搽黎都無咩料到
尤其冬天有時皮膚乾 啲紋都會好明顯
見呢隻係專for眼既細紋 聽人講又話夠保濕唔會乾~
所以先比人燒著左 諗住買番去試下..
番到去已經忍唔住即刻開黎試用~ ,一盒有六枝
聽sis講佢有另一個名叫小銀彈
開出黎見佢銀色細細枝咁 HA的確係幾match呢個名
其實我覺得對搽眼黎講 夠保濕真係好重要
如果唔係啲紋睇落會仲多 化妝都唔遮唔到~
可能係因為呢隻入面有加透明質酸 所以搽完係唔會乾
一開始試左係隻手到 佢啲質地夠透薄
唔會好笠痴痴咁 輕輕推開就可以~
之後搽係眼到都好快吸收哂 係潤得黎又唔會笠
個人黎講幾鐘意佢個texture幾舒服
我宜家早晚都會搽一次
搽左個幾星期 唔可以話啲細紋無哂
但可能真係因為夠保濕 啲皮膚又無咁乾
所以睇落啲細紋真係淡左唔少 老公都話我個樣睇落後生左 哈~~
真心推介比大家~~
btw有無sis都有用呀? 你地覺得點?
-
maggieyuy last edited by
唔知呢個brand喎!不過聽你講到咁又真係想試下~
搵去眼紋product搵左好耐啦
-
Anonymous last edited by
好似有見過
-
joeychan last edited by
我都有睇啲blogger介紹過
但就未買黎試 其實幾百蚊有6枝又真係幾抵玩
等我經過都睇下先
-
chiuchiuu last edited by
joeychan said:
我都有睇啲blogger介紹過
但就未買黎試 其實幾百蚊有6枝又真係幾抵玩
等我經過都睇下先
咁幾抵喎
-
fannychu last edited by
我有用呀 之前有派過sample架
試用左覺得真係幾work所以自己去買左套黎用
用左個半月 啲細紋真係淡左唔少
-
chaeyy last edited by
fannychu said:
我有用呀 之前有派過sample架
試用左覺得真係幾work所以自己去買左套黎用
用左個半月 啲細紋真係淡左唔少
派sample個時我都有攞呀!都覺得幾好用~
-
maggieyuy said:
唔知呢個brand喎!不過聽你講到咁又真係想試下~
搵去眼紋product搵左好耐啦
係呀~如果係去眼紋呢隻係幾好的
-
chiuchiuu said:
joeychan said:
我都有睇啲blogger介紹過
但就未買黎試 其實幾百蚊有6枝又真係幾抵玩
等我經過都睇下先
咁幾抵喎
係呀 一開始見到呢個價都無咩點考慮 HAHA
-
fannychu said:
我有用呀 之前有派過sample架
試用左覺得真係幾work所以自己去買左套黎用
用左個半月 啲細紋真係淡左唔少
原來都有幾多sis聽過用過喎
聽你地咁講評價都幾高 想搵去紋精華既sis真係可以試下!!


c: text/html

text:
唯港薈 Hotel ICON
商戶搜索
服務詳情
評語 提交評語
我係PolyU畢業嘅,加上我擺33,34圍,一黎要搵翻咁大嘅場仲要冇柱選擇唔多,二黎都係因為Poly畢業所以揀Icon.之前我冇去過呢度飲,但我聽翻朋友啲feedback都okay嘅,所以一開始睇場睇左佢,同埋一兩間酒店,但最後都係好快就揀左呢度.負責安排我地睇場嘅同事Emmy真係好好,講解得好清楚,而個ballroom 無柱位有咁靚,我哋都決定俾訂.我就話我哋係 Poly 舊生,問佢會唔會有多啲優惠,佢話都有,不過點都唔夠婚展多㗎喇,Emmy佢叫我哋 hold 住唔好俾訂住,話如果我哋遲啲等婚展俾訂會再優惠啲,再送多啲嘢俾我哋!咁我哋就等到婚展再去探佢,佢又真係再送多啲嘢俾我哋.個package好好,送啲用得著嘅野,所以就覺得佢比其他酒店好.佢以前有舊生優惠嘅,不過唔夠去expo抵.
我真心想讚下Emmy,佢真係好好,跟得好足.佢好到我哋結曬婚,第二日下晝掛八號風球嘅,我哋還曬衫,佢仲問我哋係邊,請我哋係Icon下面個café食龍蝦同牛排,因為佢知道我哋忙到唔得閒食野.佢問我哋肚唔肚餓,叫我哋入去飲啲野食啲野.
Big day當日整體黎講好好.通常係話對新人梗係好啦,但so far問翻身邊啲親戚朋友嗰晚feedback佢哋都讚嘅,好多出面酒店都係炒散,其實佢哋通常用翻自己學生,或者佢哋相熟嘅人,所以冇人bad comment話佢哋serve得唔好,尤其斟酒佢哋係唔吝嗇嘅.
如果佢哋唔加咁多價錢,我哋到時生小朋友擺百日宴都會翻去㗎!
我對於婚宴場地其實都有啲expectation,揀場地時心目中有兩間心水酒店,分別係尖沙咀Holiday Inn同Hotel Icon,而睇過場地之後,我都係鐘意Hotel Icon多啲,而且之前聽過朋友嘅評語都係正面,雖然價錢較高,但場地方面Hotel Icon真係好多方面都更勝一籌!
首先hardware方面,Hotel Icon嘅燈光會比較cyber同現代化,其他設施嘅保養都好好,睇上去好新簇簇,雖然Holiday Inn都唔差,但係相對嚟講就比較傳統~
結過婚嘅sis都知,新娘房嘅配置真係好重要,因為當日又要換幾套衫,轉幾個妝,整幾個頭,如果新娘房唔夠大或者唔方便就好麻煩,而Hotel Icon間新娘真係冇得輸!夠大之餘仲內置洗手間,我地要換衫或者人有三急都可以房內解決,超正~
Banquet hall嘅位置亦都係我consideration之一,Hotel Icon嘅Banquet hall喺一樓,但Holiday Inn嘅Banquet喺地庫一層,比較之下Holiday Inn冇咁起眼,啲Guest未必咁易搵到入口.而且Hotel Icon嘅Banquet hall出面有一道cocktail bridge for guests chit chat,好實用,而Holiday Inn,一出Lift就係Reception,啲地方冇咁見使.
所以經過多重consideration之後,我地決定咗Hotel Icon做我地Big Day嘅Banquet hall.特別想讚吓Sales Emmy Wong同Banquet Manager Calvin,佢地兩位都好用心協助我地,我地提出嘅要求大部分都做到.特別係Calvin,早在試菜當日,Calvin已經在場招呼我地,由於一開始佢已經跟我地嘅banquet, 我地之間溝通得好好.
另外,佢哋嘅食物質素真係一流!!!之前我都試過呢間酒店嘅buffet,都對佢地嘅食物質素有信心,而係試菜嘅時候,更加顯出佢地嘅細心.每試一道菜,酒店都會要求我地寫返comment畀佢地.令我最impressed嘅係,Big Day之後問返,啲親戚都話廚房跟足我地啲comment去改善.其中一道鮑魚扒時蔬,老人家覺得芡汁稍甜,希望要推返稀啲,Big Day當天真係有稀到!試菜當日我地覺得糖水雪耳桂圓太足料,料仲多過水,我地希望佢料同水平衡返,Big Day當日都真係做到.坦白講,去飲宴都好少對食物有咩期望,但後來發現食剩嘅餸唔多,證明啲食物真係好味!試菜當日只需要煮6人份量,但Big Day當日要煮32圍,仍然保持到水準,亦做足我地要求,真係好唔簡單㗎!
不過Big Day當日都有少少美中不足嘅地方.因為籌備婚禮期間改過好多次sitting design,所以Big Day當日有少少mistake出現咗,我地發現有兩圍位置錯咗,可能係枱面Number擺錯咗,有啲較close嘅親戚變咗坐到門口,不過好彩好快發現到,即刻轉得返.不過我地都覺得其實可以理解嘅,最緊要係佢地應變能力快,好快就解決咗喇!
我太太個哥哥一年前都在Hotel Icon擺酒,我見外母都覺得OK,咁揀呢度都唔會失禮吧!另外自己都有朋友喺嗰度擺過,覺得食物都唔錯,同埋場地燈可以轉色都好特別.最重要係嗰度無柱位同轉角位,啲賓客大家可以直接分享到我哋呢件咁開心嘅事,唔會要睇電視先見到我哋,呢點係我最著重的.
我哋張單主要係由Emmy負責跟.我覺得佢做事都好仔細同貼心.始終呢件事係我哋一生人先得一次嘅大事,我哋都會緊張,而Emmy通常對我哋嘅問題都回覆得好快(即使係weekend),所以真係令我哋安心唔少.臨尾我哋要揀啲凳,枱同燈要咩顏色嘅時候,佢都有俾到好具體嘅意見我哋,例如for影相點樣配搭會好睇啲之類,我哋都覺得佢好幫到手.
當晚我哋有證婚儀式之後先晚宴,佢哋砌枱凳都好快手快腳,處理得好順暢.切蛋糕時,有位負責搬花同蛋糕嘅姐姐都唔小心整跌咗個花樽,現場嘅其他員工都應變好快,即刻好快有人清理好.其實仲有2位員工佢哋好細心咁照顧過我,例如會倒杯熱水連埋飲管俾我飲吓,有嘢想問我但見到我好忙,都會好耐心咁喺一邊等,令我覺得貼心.整體嚟講,我覺得Hotel Icon性價比都值.婚宴package仲送咗個SPA,我太太好鐘意好enjoy.
最初我哋揀地點擺酒,比較過尖東兩,三間酒店,shortlist到Langham同埋Hotel Icon,最後都覺得係Hotel Icon最好.其實當時Langham個package係提供晒backdrop,candy bar,decoration等等,同我哋傾嗰時好多嘢都幫我哋諗咗,唔洗我哋煩.不過最後冇揀係因為我哋有去Langham飲過,覺得個image好似Hotel Icon啱我哋多啲,因為Langham係一個好傳統好secure嘅婚宴場哋,但係Hotel Icon環境比較新同感覺開揚啲新,成個design,色tone各樣嘢都modern 啲,而且因為Icon係教學酒店,我覺得都可以contribute返,所以最後就決定咗搵佢哋.
我覺得同佢哋傾嘅時候員工都好helpful,問佢哋嘢都好responsive好快答.負責跟我嘅同事叫Emmy Wong,佢都唔pushy唔chur,佢知道我哋考慮緊咩日子之後,都會提我哋婚展會有啲更加好嘅package,佢其實都已經俾咗standard package我,不過就提我哋可以去嗰度傾,價錢會更好.去到婚展傾,我同佢哋講有啲package嘅嘢我哋其實唔需要,例如花車咁,而佢哋好flexible,話唔要花車可以換返其他嘢俾我哋.
而睇場時間方面,佢哋都盡量配合我哋,我記得有一日係約咗去睇場,但係撞正打風,佢哋都whatsapp問我哋仲係咪go ahead,我哋就話睇情況.到下晝個風走咗,我哋話照去,Emmy都即刻搵同事返去陪我哋睇,而且佢哋俾咗好多意見我哋,亦同我哋share咗好多其他人experience.另外不得不提嘅係,佢哋team work 真係好好,正常你搵一個人,佢唔喺度,同事會話遲啲覆返你;但係佢哋會mark低我搵邊個之後,再問:「其實我有冇嘢幫到你?」有啲好簡單嘅問題好似泊車車位,佢啲同事都幫到我,我覺得佢哋team work做得好好!
Big day當日都過程好順暢,Emmy本身喺過程中都好幫得手.前一晚guest list上面都仲有改變,甚至當日朝早化緊妝嗰時都仲有變動,我都即刻whatsapp 通知Emmy,佢知道後就好快手咁幫我跟返個sitting plan.當晚,Manager Joe非常貼心咁照顧我哋呢對新人,而我其實好怕熱,又有另外一位同事整啲冰俾我.其實本身我自己比較casual,唔係好理rundown,其中一位同事kit負責幫我哋跟rundown,又會提點我係時候要準備換衫咁,係一個好貼身嘅服務,當晚完成no worry!!同埋佢哋真係好體貼,知道新人當晚冇咩機會食嘢,亦好細心每一道菜留少少俾我哋,我都好surprise!另外,我成晚不斷聽到屋企人同姊妹讚啲waiter做得好好,因為我諗係有個好好嘅manager帶住佢哋.通常去飲只會聽到啲人係咁話啲service點樣唔好,但係當晚係不斷聽到佢哋讚個catering manager好到不得了.佢哋唔單只係對我哋好,係對所有人都好好,照顧得好週到,包括睇吓姊妹有冇嘢食.
因為佢哋嘅服務太好,我哋都專登name返啲frontline嘅同事去讚返佢哋,因為佢哋真係做得好好,唔係交行貨,係真係好真心做俾你!化妝師都同我講,好多新人當日都係唔滿意結婚當日安排,但當晚我不斷讚,真係好難得!不過有少少美中不足係房間嘅浴室洗手間個去水位間唔中有啲異味,沖涼嗰時如果有水入去就冇事,但係第二朝乾咗之後會有啲異味,我哋都有feedback返俾佢哋聽.其實事後我哋都有send compliment letter俾佢哋GM,不過佢就冇覆我,如果佢會可以回覆返我哋就更加好!
其實一開始搞結婚我都唔係睇咗好多場,我諗Total睇咗三,四間,包括 Sheraton,The Mira 同埋Hotel ICON,因為我擺嘅圍數比較多,所以都需要一個比較大嘅ball room,而呢幾間嘅價錢其實都around 4,50萬左右,但係hotel ICON個場的確係最好.我一直都係要求一個打橫嘅長方形嘅場,會比打直嘅好.因為其實打直,最後啲賓客會睇得好辛苦,我去過飲好多哋方,都覺得個場其實好緊要,因為賓客睇唔到你其實好辛苦.我真係覺得Hotel ICON個Ballroom實在太吸引,佢大得嚟一來又冇柱,二來even坐最後嘅人都睇得清楚,因為佢係一個打橫嘅場.同埋Hotel ICON個場又modern啲,佢個foyer又好大,變咗個reception就可以grand啲,overall就覺得其實Hotel ICON個venue係最好.
我係自己email搵佢哋,我去過嗰度飲幾餐,第一次去已經覺得好吸引,所以一求咗婚之後頭一兩間就已經問Hotel ICON有冇期,所以都冇join咩婚展.Email問咗日子o唔ok之後就睇場,然後講下package諸如此類,都冇咩特別銷售手法,講真都真係唔hard sell,我諗佢哋都唔洗sell已經好生意.佢都有俾啲特別嘅offer,例如upgrade咗啲酒水,但係呢啲都唔係hard sell之下俾,反而係我哋好想要個場,我哋就不斷問啲日子同夾時間.
Serve我哋個Sales manager 叫 Emmy,佢好好,喺成個rundown同編排俾咗好多意見.中間有啲小插曲,我其實改咗結婚日子,我四月擺酒,但其實本身plan個日子係十月,所以早咗半年.佢哋好好,因為我個人嗰時都好panic,因為冇可能撻訂,亦都因為屋企一啲原因要即刻改.佢哋好好,搵到個日子俾我,同埋嗰時得返三四個月我係乜都未搞,Annie好好,提我乜嘢要做先,酒店嘅嘢佢會follow up,叫我結婚之前個半月搵佢,佢就會settle到,俾我喺結婚前三個月自己忙哂租衫,試妝,佢令我擔心少一樣嘢,幫我follow哂成個晚宴周decoration.Annie其實係前期做event,但係佢跟得好好;因為我擺星期日,佢suppose星期六係休息,但係我個sitting plan係去到前一晚十二點幾一點我都仲改緊,然後send俾佢,佢suppoe係放緊假,佢都幫我forward個email俾operation同事,講緊星期日朝早佢都繼續follow up我哋啲嘢,雖然佢唔在場,但係佢都遙距咁follow,end up所有嘢都好smooth,operation啲同事都好好,完全冇嘢需要擔心.
講真,我當晚對operation team嘅服務印象唔大,始終新娘唔知出面發生咩事,但我都有刻意問返啲賓客覺得點,個個都大讚,因為啲嘢食好食,佢哋service都好好,所有嘢都好周到,even係我一啲好minor嘅request,例如進場嘅時候我要有人聲先可以開門,呢啲佢哋都照顧周到,完全冇甩漏.我真係好滿意.

robotstxt: allowed

filter: keep


text:
琴晚o既晚餐係由Owenbaba 安排,佢一路都唔話我知o係邊度食,佢楂車去到Grand Hyatt 附近我先估到佢原來訂左 Grand Hyatt Steakhouse. 佢話知前聽到我話好想去食,但係呢到要預先幾個星期前先訂到位,佢就安排今晚o係呢度食. 即係話佢一早做定功課,仲有佢一句英文都唔識,但係呢負責接電話訂位係要用英文,訂位時一定好蝦碌.
我問佢你識聽佢講咩,佢話琴日餐廳 打比佢,佢淨係聽到佢話 "Confirm", six-thirty", 佢就話ok嚕. 我食完個自助頭盤同個羊架(主菜)已經齙到嘔,佢係都要我叫個甜品,原來佢叫餐廳安牌左個Anniversary牌,所以堅持要食甜 品,我叫左Apple Crumble with Ice-cream, 好味道. 我真係好感動,有時佢就係有咁o既一鼓傻勁,真係令我哭笑不得架.
呢到o既自助頭盤要$210一位,雖然貴,但係食材樣樣都好靚,淨係食 個風肝火腿,煙三文魚同Liver Pate都值回票價喇. 主菜方面,我揀左羊架($450) 老公就食牛柳10oz($560)件扒確實係好靚外面脆,裡面好似棉花咁軟淑,但係就唔慣只係加鹽同胡椒,好似寡左小小
.甜品Apple Crumble with Ice-Cream就好好味(($95),一熱一凍,唔太甜,好匹配呀.


text:
The Mira Hong Kong
商戶搜索
服務詳情
評語 提交評語
我揀Mira擺酒係因為俾佢哋婚展個booth吸引咗,個sales manager (Henry Law)好好,例如我送俾賓客嘅小禮物(macaron)佢都幫我包起哂,唔駛另外加錢.
當初我係2014年二月頭落訂,Mira係唯一一間可以in advance咁話俾我知係fix咗呢個價,唔會再額外加錢,咁樣令我budget嘅預計係好好多.
到咗big day就唔係Henry跟,佢pass咗俾另一位同事Eva,佢都係好好,基本上佢真係24/7,就算我十一點幾message佢佢都會即刻覆我,好prompt response,啲follow-up亦都好好.另外Mira照顧得我哋好周到,佢提供咗啲吹氣球嘅機,喺玩新郎嗰陣用,之後我太太所要求嘅佢都提供到.
聽番啲賓客講啲食物好好,但service就可以改善,可能始終係外判,員工質素有啲參差,比較難控制,有啲賓客反映就話啲食物有啲凍咗,我哋自己嗰碟係okay嘅.整體都算滿意!
其實我一向做嘢嘅公司同Mira有contact,見之前合作開都OK,而且我當時時間都幾tight,所以見佢呢度有位就揀咗佢哋.不過,Big day前接洽嘅sales同事態度我哋就唔係咁滿意,好在另外一位負責banquet嘅同事就OK,所以big day當日都無咩問題.
因為Mira價錢都唔係平,但我哋傾嘢過程中間都有啲氣要受,所以心情就唔係太好同唔係咁滿意.主要係喺傾嘢期間,我哋有啲requirements想改同提出,佢都好straight咁答yes/no,而唔會幫我哋諗其他方法去試吓幫我哋做.我哋提出嘅要求好多佢都話「呢啲跟酒店policy我哋做唔到俾你哋喎」.其實我自己之前都有同其他酒店傾過,其他嘅sales都會話幫我哋問問之類,令我哋覺得真係caring好多.例如,嗰度包埋酒水,但我哋做完food tasting後覺得啲紅酒唔係咁OK,就想唔要酒換做其他嘢.一開始講完佢都話唔可以轉,咁我哋拗咗好耐最後都俾我哋轉,但中間嘅態度就受咗啲氣.跟住,當初我哋話擺16圍,但我哋因為一啲原因減咗,佢都問咗我哋好幾次會唔會加返.我諗可能佢係擔心我哋meet唔到minimum charge,不過後尾我哋upgrade咗個plan,換咗間大房同買咗啲餐前小食,所以都meet到,無問題.但係中間佢問我哋嗰時嘅態度就唔係咁好,亦令我哋覺得佢嘅態度同一開始嗰時唔同咗咁.我覺得佢做嘢係夠細心,但啲態度就比較掘,唔知係咪佢個人習慣答嘢係咁,但做客人聽起上嚟就覺得唔係咁好.我覺得或者佢可以試吓唔好答得咁硬,試吓幫我哋諗諗先,或者唔好咁直接咁答唔得之類會令我哋感覺好好多.
雖然sales team同事令我哋感覺唔太好,但要讚一讚佢哋event team嘅同事.嗰時我哋上去同佢哋傾返啲big day details,佢就主動送咗啲當日嘅泊車票俾我哋,仲話唔夠可以問佢再攞.另外,當晚event team都幾幫得手,我哋係用咗最頂樓嘅ballroom嘅某一間隔,賓客feedback都覺得場地同食物各樣嘢都唔錯.但當晚event我就唔係太留意到佢係咪有個staff長期跟住我,可能因為我太忙或者係我啲姊妹都有跟住我,所以成晚印象中好似只係見過1,2次左右就唔見咗.Big day之前我哋有做過場地testing,各樣嘢都OK,但可惜當晚播片嘅時候就hang機,播播吓之後播唔到,只係聽到聲無畫!(係我老公俾我嘅驚喜片段嚟).到最後我老公去同佢哋埋數時講起呢樣嘢,佢哋就送返啲酒水俾我哋,都算係咁喇!(係我老公就傷心啲啦,播唔晒佢預備咗嘅片)
其實Mira場地同食物上都算OK,但因為佢哋sales team嘅態度唔係咁好,我自己就唔會recommend人用佢哋嘅service.
因為我哋30圍左右都唔少,所以我哋可以考慮嘅地方都唔係好多間.Mira其實唔係平,仲貴過帝京,但當時我哋去帝京做site visit時就唔係咁滿意.帝京site visit真係只係帶你去睇完個場就走,唔會坐低同你go through啲plan包啲咩.去Mira睇場後就覺得佢哋個服務態度好好,會有時間帶你去meeting room度好仔細咁介紹個plan俾你聽,感覺好用心,所以最後揀咗Mira.
跟我哋個account manager Fiona Cheng佢跟得好足,所以好多嘢都好放心.其中Mira值得一讚嘅係佢哋對當晚嘅食物好細心.因為我同我先生都有一個朋友唔食豬,但會食其他肉,佢哋就盡量幫我哋keep原本個menu,完全無再收我哋extra charge.有啲酒店會用個好簡單嘅方法就係俾素菜menu我哋,但Mira就唔係咁做.我哋去試菜嗰時交代咗呢個情況,主廚就出嚟同我哋講有一道焗釀響螺入面有豬肉,會幫我哋其中兩份走豬肉.個湯都幫我哋睇下會唔會當晚有隔離嘅banquet有合適嘅湯可以serve俾佢哋.之後當晚返黎feedback都好好,嗰2位客人都好appreciate咁照顧到佢哋.Fiona佢喺我哋big day嗰日有另外有2個potential客要睇場,都有事先同我哋講定,問我哋介唔介意先去做.除此之外,我哋個package係包咗試菜同埋試菜嗰晚有模擬返我哋嗰日個場係想點set.我唔知係唔係特別安排,但我哋試菜嗰晚同big day當晚都係同一個event host.因為試菜嗰時見過,big day嗰時就令我哋好放心,唔使再做ice breaking,同埋都算傾過吓當晚嘅嘢.
當日我哋3點鐘check in咗連酒席包嗰間酒店房,大家都喺嗰度休息.雖然都明白佢之前有event都早唔到交場俾我哋,但如果3點鐘已經可以俾我哋放物資喺場地嘅某個角落就好喇,可以唔使搬2次.
另外,嗰晚跟住我個妹妹阿moon好好,一見到我就好自動波咁叫我唔使擔心,會全程睇住我.有一個位我好appreciate佢嘅就係當晚有啲親戚嘅細路因為開始夜,眼瞓有啲扭計,佢即時喺自己衫袋度攞咗隻公仔出嚟吸引啲細路嘅注意,令大家都留意返鏡頭,我都估唔到佢咁細心!同埋佢自己好識執生,見我哋中間要有斟茶嘅環節就即刻幫我哋放好啲椅,茶具同跪墊,令成個過程都好smooth.
場地方面,當晚佢哋有個專人操作panel,俾咗歌同片佢哋就自動自覺幫我哋處理好.Event host之前亦同我哋go through過晒成個run down,所以大家都配合得好好.最後交尾數過程都好順利,因為一開始都傾好晒有咩要額外收錢.而且佢哋張單都列得好清楚, 所以無問題.最後就係,個場地真係好靚!


text:
美國副總統 Pence 最新講話中,一五一十狂數中國,其實都預見到中美嘅衝突至少都喺冷戰狀態,但我睇,香港好多人對冷戰狀態係一啲都無概念,你仲跟中國做生意就隨時死得好慘,就算你有西方國家護照,你都唔係有護身符.
Pence 講話後嘅世界
Pence 講話唔係最後警告,而係代表美國朝野政策共識,如果係Trump講,仲可以話係Trump一個人偏見或發癲,但 Pence 係代表共和黨主流意見,而共和黨同民主黨依家嘅分歧,無大家想像中咁大,所以 Pence 唔係因為佢係副總統無料到,正好相反,佢係代表朝野共識,咁美國日後對中國政策大方向,如果中國唔改嘅話,就係當中國係邪惡帝國咁對付,咁中國變成咗一個類似蘇聯咁嘅嘢果陣,移民同留學肯定係大受限制,我相信特區護照最後好可能失去大部分西方國家免簽優惠,因為香港唔視為西方嘅成員.
你有幸有外國護照,又係唔係可以牙尖嘴利,唔係,如果你從事一啲幫中國嘅行為,如果你係雙重國籍,好可能你會失去西方國家國籍,如果你唔係雙重國籍,你仲大鑊,我相信好多西方國家嘅國家安全法律會用喺你身上.所以依家香港有唔少人仲諗要食兩家茶禮,我諗你一定要作出清楚抉擇,依家只有黑同白揀,而你揀黑路,你必須承擔後果,唔會有人同情你.
至於香港政策法,即係US-Hong Kong Policy Act,我相信會結束,但結束前,應該會做一件事,就係香港應該得到西方國家國籍嘅人,都應該會得到西方國家國籍,畢竟香港人有反抗暴政,以及香港係未經公投下加入中國,但日後你有無可能走到(如果齋得特區護照),好可能睇你自己係唔係實在反抗呢個政權,或者中國會唔會脆弱到迅速瓦解,香港最後獨立或者歸英.香港同當年西柏林最唔同地方在於,當年西德政府係無條件收留東德人,除咗德國國籍法問題外,亦係德國今日難民法十分鬆手嘅背景,但香港並唔係似西柏林人咁,有個國家會無條件收容,當年我相信美國人同西方社會會傾呢樣嘢,我呢個預測係一個最壞打算嘅預測.
好日子一早離開咗,仲睇香港傳媒後果自負.


text:
1. Uber平過tuk tuk!!!
雖然坐篤篤同雙條車係好有特色,但其實好鬼貴囉!短短大約係15/ 20分鐘嘅車程,篤篤收費係泰銖120(仲要係講完價先收120).但Uber只係大約泰銖50幾蚊,仲要係坐有冷氣嘅私家車!自從試過暴雨行雷坐篤篤之後,Uber即刻變成我地代步首選!
2. 荔枝好睇唔好食!
每次行市集都見到啲荔枝又圓又大粒,我地心諗一定好正啦!終於有晚我地買左返酒店食,結果原來佢地係裝假狗!啲核都超大粒,但肉就好簿,仲唔係好甜添!所以大家都可以留返個肚食其他野喇!
3. 亲!來感受一下文青小清新氣質!
我實在大鄉里,我真係從來冇諗過泰國而家可以同文青小清新扯上關係.直到我地去清邁之前我先有留意原來清邁大學附近呢個尼曼海明區原來有好多好靚嘅cafe.我覺得有啲似台北嘅赤峰街或者首爾嘅新沙洞咁囉.咁呢我想講,我地強大嘅祖國同胞同淘寶網實在有夠勁!尼曼海明區係我地遇到最多同胞嘅區域,然後喺cafe入面左右枱都係影疑似淘寶網拍相嘅少女!(其中最勁嘅係一位比港女更港女嘅同胞少女比男友埋怨佢食唔晒啲野做乜要叫咁多野食而佢個原因係”我要拍照嘛”然後揸住支軟雪糕擺pose屎影相影左差不多成10分鐘就快雪糕都溶晒)
4. 泰國比香港更嗜甜!?
其實可能唔係嘅,只係我自己唔係太食得甜啫.喺清邁,日日都好熱,行幾步就好想飲野,仲要一定係凍!除左路邊飲椰青之外,基本上大部份飲品都同飲糖水冇分別.就連泰式咖啡都甜到一個極點!係咪泰國人真係好食中意甜野架呢?
5. 泰國街頭謎樣小食
我地上篇講做spa嗰度附近好似係有兩間學校,所以街頭巷尾都會見到啲車仔小食擺賣.由於售賣對象都唔係遊客所以都唔會有任何泰文以外嘅招牌啦,咁我地就純粹係靠估黎試喇.我地見到嘅第一檔呢咁啱就有個做喺度做義工外藉少女幫緊伯伯手,所以就順便充當翻譯喇.
不過我都其實都唔係好知係乜東東,只記得話中間白色嗰pat係coconut囉.上面啲蛋絲點解唔同色係咪有分別我都唔係好食得出.至於食完有乜感覺其實冇乜呀感覺就好似一陣風咁囉.
再行遠啲啲我地就遇到另一檔車仔.見佢一條條一粒粒咁我地以為係泰國魚旦,點知原來係燒糯米丸.上面仲搽咗少少醬油咁覺好似日本啲燒年糕咁不過佢就咬到一粒粒嘅糯米唔係煙un口感,最盞鬼嘅係佢連埋啲生椰菜比你一齊食.我兩個朋友就覺得麻麻好食因為都幾滯,但我又覺得幾好食喎不過呢真係食唔到多囉.
呢個係另一檔街頭小吃,迷你砵仔椰汁糕.呢個我覺得好好食呀佢唔甜得嚟帶有少少鹹鹹地又好香椰汁味!一盒10粒都係20bhat好鬼抵!


text:
Charles Kwok Workshop
服務詳情
評語 提交評語
prewedding同big day我都係搵咗Charles Kwok Workshop.其實好耐以前有朋友用過佢哋,加咗佢做fb朋友,到自己結婚要搵攝影時就諗起可以搵返佢.初頭我打電話同佢傾感覺都好舒服,之後上到佢studio都唔會hard sell.我哋覺得價錢合理,唔使驚佢後來要我哋加錢,收費全部都好清楚,合理同埋老實.直到宜家我已經收返晒啲相,真係由頭到尾都唔會要我哋加錢買嘢.由接咗我哋張單起,我哋好多時都係Whatsapp聯絡,有嘢要問佢都會好快答.喺出發去影相前又會提我哋有咩要帶同注意.
我哋prewedding去咗布拉格影相,大家分別出發,喺布拉格會合.嗰次有攝影師Charles,助手同化妝師Kristy幫我哋影相.我覺得Kristy化個妝都化得幾好,我幾滿意.我哋有2日時間影相,過程裡面大家都相處得好舒服.嗰2日我哋就算食飯都一齊食,覺得大家都傾得埋,佢哋態度都好nice.
之後返到香港,佢哋就send返相俾我哋揀,然後再幫我哋做相簿同油畫.我哋9月份影, 1月份結婚,佢哋12月尾1月頭俾到晒啲相同product我哋,都好手.我哋覺得啲相都好靚,好滿意.
經過prewedding嘅相處,大家都有咗默契,到Big day 都係charles同助手過黎,合作都好流暢,令我唔使擔心!Big day嗰日佢哋都會帶動啲賓客笑吓,影相開心啲,出黎效果都好好.最近有朋友問我籌備結婚嘅嘢,我都介紹咗Charles俾佢哋,之後佢哋都join咗Charles影prewedding!


text:
聖塔坦德 必去景點及拉馬魯卡海灘附近酒店推介
拉馬魯卡海灘附近酒店預訂
神秘優惠價幫你慳更多
即時揭開神秘優惠價,慳得更多
聖塔坦德必去推介 - 拉馬魯卡海灘
想去 聖塔坦德 自由行?等 Hotels.com 帶你玩盡 聖塔坦德拉馬魯卡海灘 啦!留意我地文章,話你知去聖塔坦德 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋聖塔坦德拉馬魯卡海灘 附近有咩酒店,等你更加容易計劃行程,慳返酒店來回景點嘅時間.
聖塔坦德拉馬魯卡海灘 自由行
去得聖塔坦德拉馬魯卡海灘 自由行最緊要一定係揀啱日子去.一啲熱門景點例如,聖塔坦德 嘅 拉馬魯卡海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
聖塔坦德拉馬魯卡海灘 交通
想去拉馬魯卡海灘 暢順無阻濟,最好就係出發前,睇清楚聖塔坦德拉馬魯卡海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
聖塔坦德拉馬魯卡海灘 必食必買攻略
聖塔坦德拉馬魯卡海灘一直都係旅遊熱門地點,去到聖塔坦德拉馬魯卡海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
挪亞方舟係我一直都想嚟但係又遲遲都未嚟過既地方, 因為個個朋友都同我講冇咩做,我就想嚟見一見架大船同埋影張招牌相! 直到今次有個機會公司有得買挪亞方舟buffet既優惠券,所以可以順便嚟呢個地方!
我哋好早去到,睇吓時間表第一個節目就係小白兔講故事,
原來隻小白兔係咁既樣~ 原來只係一班小朋友係裡面聽姊姊講故事,
唔知係咪講故事既都係parttime,所以好似唔係好專業, 剩係講俾坐最前個d小朋友聽咁! 聽完故事同佢哋影番幾張相之後,
表哥就嚟到啦! 我哋先去醫飽個肚食lunch buffet先!
不過要同表哥一齊係門口影番張到此一遊照先!
個buffet我覺得幾好食,環境又靚!不過最遺憾係冇生蠔囉,其他嘢係lunch嚟講我覺得都OK好食
小朋友就對buffet冇咩興趣,只係掛住想畫畫!
之後食完就係附近周圍影吓相咁,佢D動物POPS都整得幾靚,有D好似真!
跟住我哋入咗去船既3-4樓望吓!呢層係有好多間不同益智遊戲的房,
整體都係行到入每間房望兩望就走,可嚟可唔嚟!
不過唔嚟就真係冇咩做,叫做有粒鍾俾小朋友係度玩吓積木咁囉!
最後停留咗喺呢間玩積木既房裡面最耐!
最後出番去門口附近的遊樂場仔玩吓影埋相就走了,
其實真係冇咩太值得嚟,佢哋真係要搵番多幾個有實力既Service Provider合作先得
最後番去個兒童遊樂場玩多陣就離開lu....
Photo by CANON 5D Mark III, Len | EF 35mm f/1.4L USM
呀劍評語: 因為真係冇咩嘢玩,如果唔係嚟食個buffet, 同埋為咗同班動物影吓相, 就真係可以唔嚟!
呀劍貼士: 所以我建議大家如果嚟都係連埋buffet一齊會比較好, 個失落感會冇咁大!
挪亞方舟簡介
挪亞方舟係一個模彷聖經中的挪亞方舟外型設計, 以教育關愛等概念經營的主題公園, 配合鄰近的馬灣公園, 帶來blablabla...抱負與使命!(講真係都最緊要好唔好玩囉!)
巴士 (NR330, NR332, NR331) 等等
電話
3411 8700
http://www.noahsark.com.hk/tra/venue1a.php
(以上資料更新至文章當日)


text:
海爾 同聯想一樣,都係靠收購西方國家品牌同鍍金嘅公司,聯想收購IBM PC部門,而 海爾 就收購三洋電機家電部門,以及通用電氣家電部門.本來 海爾 唔搞膠嘢,啲人都未必一時間為意呢間公司有幾膠.只不過,依家 海爾 吹牛吹到得到世界衛生組織認可,被世界衛生組織一巴摑埋去,就另外一回事,中國共產黨喺依家要打壓台灣嘅形勢下,都唔會撐你 海爾 呢間垃圾公司.
海爾 吹牛唔擇日
海爾 呢種借聯合國組織撻朵吹牛嘅作風,同香港土共組織好似,大家都記得乜嘢香港世貿組織聯會一類垃圾土共組織,就係果啲白痴邏輯. 海爾 咁吹牛,如果唔係依家要打壓台灣嘅時機,都未必會出動宣傳機器到扁你 海爾 ,但伭家情況好唔同,依家台灣向世衛組織捐咗錢,加上有美國同歐盟支持,打算喺世界衛生大會叩關,而大家都知,中國近幾年將世衛組織搞到垃圾崗咁(多謝食雞珍條仆街),如果 海爾 呢啲世界有名大公司都搞仆街搞到衰晒,咁中國就真係將會十分之唔得閒,所以中國唯有認 海爾 班友衰咗.如果照平日中國一貫嘅做嘢手法,邊有咁快認衰仔至得㗎,你話係唔係?
呢次 海爾 真係吹牛吹出大西洋,仲要做假做成咁,如果諗住道歉了事無乜可能,如果我係台灣外交部門官員,一定將件事譯成英文,兼抽水抽到盡,中國搞到世衛組織一塌糊塗,呢個都係不爭嘅事實嚟.當然,喺一眾貪錢如納吉嘅非洲同亞洲國家支持下,中國都仲可以擋住台灣叩關世界衛生大會,只不過,前提係中國仲有咁多水可以養住果堆非洲同亞洲貪官,否則何志平呢啲仆街生存嚟做乜呢?如果唔係何志平無乜公共衛生嘅經驗,當年老董委任佢做衛生署長,一早就送佢去做世衛組織,而唔係搞到要喺紐約坐監咁慘喇.
但可以肯定係,以中國人嘅一貫本性,類似 海爾 嘅吹牛事件係沒完沒了,下次隨時請個鬼佬戲子出嚟,等大家以為更真實,要喺英國,法國,東歐國家,甚至俄國請個職業戲子有乜難,隨時香港都可以搵到唔少,依家要請個咁嘅戲子,中國要俾係錢啫,而且唔會有刑事後果,呢個至係當中最大嘅問題,有刑事後果就話啫.


text:
Patrick Lam Photography
服務詳情
評語 提交評語
我哋輯pre-wedding係我老公個朋友幫我哋影嘅,因為唔想朋友喺我哋結婚嗰日都做嘢,所以就搵過第二個攝影師Patrick.我有上過佢studio面談,第一次見佢嘅感覺係佢好平易近人.佢唔係話講太多嘢,唔會講好多無謂嘢,都係問返我哋自己想要啲咩嘢,講重點為主,我覺得幾好.我哋同佢講我哋想要啲溫馨啲,感人啲,真實嘅style,要自然風格嘅,唔洗話好型格嗰種.
當日我喺自己屋企出門,佢完全唔洗問我點嚟,俾咗地址佢就完全冇煩過我.佢哋嚟到嗰時我化緊妝,佢哋都自動波好熟手咁stand by影下其他嘢咁.我覺得佢哋都有team work同默契,拍video嘅都帶得好好,各樣氣氛都好好.另外,佢哋對老人家都好熱心好take care,好似我哋個會場個台有少少梯級,我見到佢哋都會扶住老人家上上落落,幫佢哋拎住啲嘢.
比較深印象嘅係外影嘅時候,我去完男家之後就喺附近外影,我覺得就算有咁多兄弟姊妹,佢哋都可以令到成個氣氛好輕鬆,做啲動作都好易明,唔會話好自己一套要跟住佢做,可以俾我哋自己發揮,我覺得成個外影氣氛都好好,感覺都好開心,大家都好enjoy.
之後拎到相,我好滿意!特別有印象係註冊宣誓嘅時候自己嘅相,佢係影到我忍住喊又唔喊,最後又喊咗,自己睇返都幾touching,佢都捕捉咗好多呢個moment.其實整體都好滿意好smooth,都有啲覺得超出咗自己開頭嘅預期,真係好滿意.
非常感謝客人的正評! 能夠為你大日子盡力係我們的榮幸!
其實都上網搵過資料,見到Patrick佢哋評語都唔錯.我哋都考慮過唔同攝影師嘅攝影風格,同埋根據我哋過往嘅經驗,拍攝嘅場哋嗰啲效果嘅相,我同太太討論之後都係選擇咗Patrick.
我哋有同Patrick見面傾過,佢俾我印象係沉實少少,亦都會聽我哋意見.可能新人各自都會有自己諗法,佢會好謙虛哋同你傾返你嘅諗法背後可能有咩問題,或者佢遇過可能會出現嘅情況,俾一啲意見我哋.譬如我哋想去尖沙咀1881影,佢會考慮到嗰個日子,嗰個場哋會比較多人,佢就建議返,同區嚟講可以去例如九龍公園,比較冇咁多人,影出嚟會靚啲舒服啲.我哋最後都聽咗佢建議,我都覺得係正確嘅.
通常婚宴入面早拍晚播,時間控制嚟講係比較困難,佢哋都幾好,但可以再做好啲.因為新人一定緊張係咪跟住流程發展,可能有少少跟唔同我地本身個plan,不過佢哋整體都ok.
我之前有問過下喺金都嘅攝影師,但都冇好實在瞭解過,因為我對Patrick好有信心,所以冇咩揀過big day攝影師就搵佢.我原本係落咗訂影prewedding,但before影pre-wedding就再加單confirm Patrick幫我影big day.
結婚當日,佢哋成team都好準時,而且著得好整齊咁出現,態度亦都好好.我哋當日都有外影,喺郵輪碼頭,都影咗好耐.老公覺得花咗好多時間喺航拍影上面,其實我哋冇特別要求,航拍係佢哋送嘅Service,出嚟效果都ok!外影有張相我覺得好靚,就係當影影吓好似冇咩野影,Patrick就搵到個影相位,叫咗我去草地影.我覺得影出黎嘅效果好好,好似pre-wedding咁靚.
我結婚前兩日臨時要求要影定格video,佢哋都有影到俾我,不過Patrick冇擺到落去早拍晚播,因為佢覺得唔”cum”睇,佢希望段早拍晚播係廿年之後睇返都覺得好睇,所以冇放嗰段片入去,但就另外送返段定格video俾我.咁我都同意嘅,因為放咗呢段片就會少咗我同其他親戚朋友嘅interaction.
當初搵Pre-wedding都睇咗好幾間,而後來喺facebook度睇到Patrick D相.我都好鍾意佢影嘅相同埋style,所以之後慢慢再study佢嘅profile同睇佢啲相,點知睇睇吓就見到一張我同事結婚嘅相!之後,我問返個同事,原來佢結婚嘅時候都係用Patrick,於是就再問我同事拎多啲資料,拎多啲相睇同埋問佢意見.睇完後我覺得都ok,於是就約咗Patrick見面,想再瞭解多啲.去到studio見面之後就覺得好啱嘴型,佢完全知道我想要咩style,佢影嘅風格都係我想要嘅風格,所以好快就confirm咗佢.
其實之前都有去過啲婚展,瞭解過大概三間,覺得佢哋冇一種好安心嘅感覺俾到我,好似好想搵我笨咁,覺得佢哋好似有好多隱藏收費.但係同Patrick傾,例如佢最初係話有45張相,我話覺得唔係好夠,可唔可以加到60張,佢都話:「冇問題丫冇所謂丫,我執之嘛!」佢係一個好隨和嘅人,覺得我有需要,可以幫到我嘅佢都會做,一早講定哂咁就冇問題,所以我都覺得好放心,講明咗冇咩特別收費,要收費嘅都講清楚咗俾我聽,所以好快就confirm咗佢.
有一樣嘢幾impressive,喺我落咗訂俾pre-wedding同真係影pre-wedding中間我whatsapp咗佢好多次,佢每一次都好快就覆到我.期間我見到啲人影啲「火花相」,後面好似有啲煙花咁,我覺得好靚,就同佢講我都想pre-wedding影呢啲相.佢話冇問題,仲教我買咩道具.因為我哋去韓國影,佢就會提我帶啲嘢去,亦會教我去邊度買,最終好順利咁影咗D火芯相.呢啲火花相我知道係好考攝影師技巧,因為個光圈同曝光時間都要捕捉得好先影到.我哋天黑時搵咗個地方影,旁邊冇可以燃燒嘅嘢就ok.佢只係影咗三至四次就已經影完,當日影佢其實係企喺我哋後面幫手”fing”個煙花,set咗腳架影,仲差啲燒到件羽絨添,我覺得佢係一個好落力嘅攝影師.Turn out張火花相出到黎效果我好滿意,我每一個朋友見到都話:「嘩!好靚呀!」
而我哋喺韓國南怡島影相,嗰個地方我哋冇去過,我哋係第一pair影,都係第一日去影,所以花咗好多時間喺一個地點,好似唔係影得特別多地點.到咗第二日有第二pair影,我先知原來我哋影相個地點行出少少就有第二個地點好靚,咁我覺得如果我哋可以影埋嗰個地方就好喇,如果Patrick可以suggest多啲靚嘅地點俾我哋影就更加好喇!
影完揀相真係好難,因為實在太多相又好靚.因為最後retouch我哋都有60張,所以我覺得都好足夠,揀到.排版方面,最初佢交俾我第一次排版我好唔滿意,唔係我想要嘅排版.我明白佢當時有單官司喺身,所以心情可能唔係太好,佢都話會搵人幫我再做;turn out再做返黎嘅效果我都唔係好滿意,之後佢自己再落力親手自己再做,我都俾咗啲example佢係我想要咩風格同排版,唔記得到第三定四次就ok.每一版我都再有d要求要佢再fine tune,佢都可以做到俾我,亦都冇不耐煩,完全係好快就改好俾我睇.
對於Patrick喺呢段時間經歷緊一啲唔開心嘅事,喺一個消費者角度黎睇,佢都好坦白咁同我share過佢嘅事,我都好戥佢唔抵,好似唔係錯在佢但人哋要夾硬chur住佢,佢都為呢件事煩惱.佢第一次交貨我覺得唔滿意,但係佢都肯重新做過俾我,最終件事都做返好,我覺得好ok!
我同我老公都上網睇過Patrick啲作品,好鐘意佢嘅style.當初都有睇過幾間,但都唔夠Patrick攞啲角度同景咁好.我地係上佢office傾過,佢都真係唔會點sell我哋,主要係睇吓佢個檔期o唔okay同埋睇吓個價錢.當時第一次見佢上佢影樓就覺得佢好warm嘅,因為我知道佢幫好多家庭影相同埋影pre-wedding,我地睇就多數係睇pre-wedding啲相或者係big day,都有啲懷孕影嘅相,幾舒服,覺得個feel都幾夾到我地.
Big day之前我地都有send過個rundown佢睇,佢都有俾啲comment,好似啲時間可能要多啲buffer俾佢,調一調啲時間等佢易啲影相咁樣,例如我地出門啲時間冇預咁鬆,咁佢就叫我地預多十五分鐘至三十分鐘,佢會想影吓啲龍鳳鈪同埋姊妹啲相所以就要預多啲時間俾佢,真係有heart.另外就係因為我啲friend都比較後生啲,斟茶嗰時都真係唔係好識要講乜,Patrick留意到都會幫手講啲嘢,而佢另外拍片嘅同事都有幫手帶氣氛.
成個流程都好滿意呀,不過如果佢喺策劃嘅時候可以俾多少少comment,提點我哋多啲就更加好,因為我地其實好多籌備既嘢都唔係好知點做,問落佢又好似覺得唔係好方便俾comment.不過overall都幾滿意,感覺都係舒服!


text:
「車位」
香港真係人多車多,有時真心覺得啲舊式停車場啲位真係好鬼窄.所以我鍾意揸啲細車仔,因為就算個啲位窄啲都有機會泊到架車入去.有時啲停車場真係架車大少少都入唔到,或者要好辛苦好小心先至入到去.講真就算細車,有時泊到入去個位,但係真係開門都未必開得到.與此同時因為啲位好鬼窄,真係好驚啲人整花自己架車.所以好多人都會裝汽車攝錄器,但係講真影到又點?真係俾人整花咗嘅話都唔知點追究.
「心痛」
今日真係心都痛埋,因為出咗去一陣返到屋企停車場睇下架車,竟然被人撞花咗真係即刻爆粗!因為啱啱拎咗架新車都唔夠一個月就俾人整花.如果係自己整花都無咁嬲,因為自己衰無計,但係俾人整花咗仲要不顧而去真係離晒譜.如果真係少少嘢我都可以算數,不過今次真係花到入晒肉!雖然揸車就係咁,總會遇到啲咁嘅事,但係嚟啲撞完人哋架車之後又唔負責任嘅人真係要托出去打!真心希望嚟啲人無運行!
「責任」
講真啲人真係好無責任感,整花咗人哋架車無可能唔知.真係側側膊唔多覺咩?其實錢都係其次,但係講真架車新簇簇俾人咁攪一攪,乜嘢心機都無晒啦.而家拎去整又唔係,唔拎去整又唔係.真係揸咗咁多年車,返到嚟香港先至咁多嘢.以前係外國真係咁多年都無試過俾人整花架車,最多都係自己炒車.不過係香港揸架旅行車出街我都覺得有啲麻煩,好彩唔係七人車,如果唔係仲大鑊.
Also published on Medium.


text:
引用:
你乜deck俾人discard都死啦,挖墳deck俾人掉走挖墳卡都死啦
而且唔係所有人混藍綠都用果2張卡,黑deck都未必一黎就狂掉對面牌,真係遇正就再開過第2場啦
而且fetch地本身係用黎調色,3色deck或以上效果會更大更重要,
黑綠白deck可以用黎揾Murmuring Bosk ,或者其他deck可以揾地人當blocker
LEGACY打法FETCH LAND可以用黎揾基本地避開WASTELAND
怕俾人搞所以唔落FETCH地 同 怕人有COUNTERSPELL,所以唔落整地
"因為對面FETCH地,所以要用STIFLE/BIND對佢"
"因為對面整地,所以要對對手用COUNTERSPELL" 幾個心態其實一樣
總結係落FETCH地調色本身無誤,而且可以有其他效果,但怕人因為呢樣野針DECK,其實冇太多野可講
另外想講EDH FETCHLAND係有代替品架,唔係形成野地果類,係 Grasslands 同 Flood Plain呢類,tap入但對應2種地形,仲唔駛食hit,但俾人stifle/bind就 (ry
就返時間黎講你當群戰edh係正式比賽已經有問題,4人打,6人打,7人打,照50分鐘打好難打完一場,拎埋2-3局/sb時間可能會好少少,但都講唔埋,見人mtgo(播片黎講)都成日要30分鐘一場,某D位有人有威脅對面幾個諗點搞掂果陣,果幾家算唔算一齊SLOW PLAY
?
所以下次多人局有4人以上 我識做 揾第2位玩家打著先 OR 觀戰算
而且真係有咁多刻意/惡意slow play? 如果d決定唔影響戰局/佈置,正常冇人無故諗6-7分鐘一步點行?


text:
Nuk,Philips Avent,Pigeon,Tommee Tippee仿母乳寬口奶樽大比拼!
好多媽媽就算係辛苦,都要餵母乳,點解?因為係最天然有益嘅營養嘛.不過,餵母乳都唔一定係埋身食,特別喺香港地,唔少媽媽放完產假就要快快開工,出到街又唔係時時方便埋身餵,所以就會泵定奶,到BB要飲就倒落奶樽餵.
市面上有唔少推出咗模仿母乳質感嘅奶樽,寬口樽身似足媽媽嘅乳房,奶咀亦都經過特別設計㗎喎~今次等TestingMama為一眾媽媽測試吓呢啲奶樽有咩特點啦!
測試品牌分別係:
- NUK
- Philips Avent
- Pigeon
- Tommee Tippee
我地全部奶樽都會用適合 0個月以上嘅奶咀嚟測試嘅~唔講咁多!Let’s Go!
第一round
「有個奶樽跌落去~」-防漏篇
做呀媽一抽二褦,唔知大家有無試過,拎奶樽出嚟呀開蓋呀嗰時好容易跌-奶-樽!一跌就麻煩啦,唔知啲奶會唔會漏出嚟!
將四個牌子嘅奶樽逐一放手從高處跌落嚟
Nuk:無甩蓋,蓋上面都無漏奶 —> 算係最實淨,不過開都要大力啲
Philips Avent 個蓋仲係實嘅,不過蓋邊都有啲奶滲咗出嚟
Pigeon:飛咗個蓋落地下
Tommee Tippee:個蓋都係彈咗出嚟
到下一關!奶樽唔止怕甩蓋,如果漏奶太勁都好易整到污糟哂~所以我地Test埋奶樽平放,睇下邊隻防漏啲!
結果係Pigeon Win,第二名係NUK,分別都見唔到太多奶滴出嚟,
Tommee Tippee 同Philips Avent呢就稍為遜色喇.
第二round
流量篇
阿B會唔會飲得太快太慢,其實關個奶咀窿事架.如果個窿太細,BB飲唔到就會起勢係咁吸,吸入太多空氣就會有肚風!相反,個窿太大,啲奶流得太快,BB又會容易嗆倒,嘔奶!所以我哋會Test吓奶樽滴奶出嚟嘅速度,首先傾斜奶樽45度角,然後用手擠壓,模仿BB用力吸吮,再觀察出奶嘅快慢啦!
結果如下:出得最慢係Pigeon,其次係NUK同Tommee Tippee呀~最易出係Philips Avent,Um⋯⋯有水柱添,個人覺得係出得快咗D.
而根據衛生署的奶瓶餵哺指引,滴奶速度每一至兩秒流一滴就較為理想喇,因為出得太慢,BB會食得好辛苦,同樣地如果出得太快,又驚BB會濁親.
即係Nuk及Tommee Tippee都表現唔錯,Good~
第三round
奶咀設計
BB埋身餵嘅時候,都會習慣咗媽媽寬闊嘅乳房.呢4款奶樽都是寬口設計,比起平時嘅標準窄口型,就更加橡真啦~
比較吓佢地嘅形狀先啦!睇到Tommee Tippee, Philips Avent, Pigeon 都係常見嘅圓孔型,唯獨NUK 比較獨特,個奶咀係扁平型.
我哋翻查點解會唔同啦,佢地就話呢個扁平同不對稱形狀設計嘅奶咀形狀,可以等呀B顎部,頷,舌頭和嘴唇達到最佳協調喎~但因為TestingMama未能從測試肯定到,所以呢個Section就暫時唔評分喇!
跟住落嚟就一齊睇吓呢四款奶嘴嘅軟硬度啦!TestingMama而家用手擠一擠,由軟至硬將佢哋排序,分別係 Pigeon -> Nuk -> Philips Avent -> Tommee Tippee.
就咁軟硬就好難俾分嘅,咁睇下仲有咩特別先~
Nuk的扁頭奶咀按下去,頂部會較其他位置軟身,我哋又問咗,原來當BB擺咗入口時,就會貼住上鄂,唔會硬崩崩頂住 !
而Philips Avent奶咀就有一個花瓣式設計,係唯一有凹凸位嘅奶咀,咁得意,TestingMama梗係問埋啦,
原來呢個設計可以加添柔軟度及靈活度,仲可以防止奶嘴變形~
頭先就講到寬口奶咀係模仿媽媽寬闊乳房設計啦,所以TestingMama都量度一下,哪一款奶樽最「夠闊」!最闊嘅係Nuk 5.5cm!
總結,奶咀設計呢個回合係Philips + Nuk得雙冠軍呀!
第四round
樽身弧度 (手感)
四款奶樽嘅樽身闊窄都略有不同,部份有弧度設計,BB的小手都會容易握住.
Tommee tippee,Philips Avent樽身有明顯的弧形線條作手握位,方便攞住或畀BB雙手夾實咁捧著,
Pigeon都見到有輕微弧形,Nuk就比較直身,但呢一點都方便清洗容易D.
計手感易握度呢part,Tommee tippee~Win !
第五round
奶孔篇
TestingMama就觀察到,市面上嘅奶咀可以分兩大種,一種係一個圓型孔,歲數大一點,個圓型孔就直徑大啲,流到多啲奶出嚟.另外一種就係奶咀上面,有好幾個一樣大細嘅小孔,而呢一種係比較好嘅,因為BB吸嗰陣會易啲控制.阻力大一啲呀嘛,就唔會好似一條大水喉咁.
加上頭先講軟硬度嗰時提及過,媽媽餵哺母乳時,乳頭有多個乳腺管,有研究就話餵哺母乳的媽媽乳頭平均有7.6個出乳小孔,最多可多達16個.
所以呢種設計就更能模擬媽媽餵哺~不過,奶孔嘅選擇,最重要當然係視乎返個別BB的吸吮習慣.
NUK:就係設有唔同數量出乳小孔嘅嗰款奶嘴,係啱適合唔同嘅食物.亦都有得揀大中細Size~
Philips Avent呢同NUK一樣用小孔設計,但就係由歲數去分類嘅,愈大愈多小孔~同樣貼心
Pigeon:用一個圓孔嘅設計,愈大用更大圓孔咁樣.3歲開始轉Y字孔
Tommee Tippee:佢設計係一個圓孔,但媽媽可以根據BB月數嚟選擇返圓孔嘅大小:
Tommee Tippee和Pigeon都有十字口及Y字口嘅奶咀,呢兩款設計都可以讓BB用力大一點的時候,吸吮多些奶水.呢種設計較適合月數較大,吸吮能力較好嘅BB,如果太細或吸吮能力差的BB,就較適合較容易流出嘅圓孔.另外,十字孔及Y字孔較大機會出現破裂,變形嘅問題.
但係NUK同Philips Avent既多孔設計正如頭先所講就更近似媽媽餵哺母乳既實際情況,俾BB更熟悉更親切.
第六round
防回氣
BB胃部同喉部仲未發育成熟,所以BB吸奶嘅時候,如果奶樽唔回氣,瓶內產生內壓,BB就會吸唔到奶,從奶嘴處吞咽大量空氣導致的,就會令BB打嗝或者嘔奶.
呢個部分呢,四隻牌子都落咗啲功夫咁喎!大家都Win啦!
第七round
質料
睇返新聞,唔知大家仲記唔記得,2008年全球爆發禁止BPA奶樽潮,揭發出一啲PC奶樽會容易釋放致癌物質(Bisphenol A,BPA,雙酚A).
不過見到,呢四款PP奶樽入面,個包裝全部都寫有BPA free嘅標誌.安全呀!
奶咀方面呢,一般常見乳膠製同矽膠製.提提大家~以上4款奶樽所配嘅奶咀同樣是矽膠製,壽命約8至10週~
總結
為大家總結吓以上咁多個比較項目啦!
希望咁多位職場媽媽睇完都會識揀啱返自己呀B嘅奶樽啦~祝呀B有啖好食!bye-bye~


text:
想去大草地玩吓? 佐敦谷? 迪欣湖? 中山紀念公園? 其實唔一定去咁遠! 牛池灣公園你又去過未?
我哋一早去稻香飲咗個靚茶, 就出發去牛池灣公園, 我哋搭港鐵去到彩虹站
A2出口直行到專線小巴站, 搭16A/ 16B/ 16S都冇所謂! 視乎你去牛池灣公園邊個平台
16A 坪石 > 牛池灣豐盛街, 豐盛街紀律部隊宿舍 (可到豐盛街西面中平台)
16B 坪石 > 曉暉花園 (可到豐盛街西面低平台)
16S 坪石 > 峻弦 (可到豐盛街西面高平台)
我哋搭咗16A(只需$3.4)去到紀律部隊宿舍落車(只需5分鐘), 其實行上去都只係要15分鐘
對面就已經係牛池灣公園既中平台
中平台設有兒童遊樂場, 緩跑徑, 大草地, 涼亭等!
環境好舒服, 非常少人!
牛池灣公園既地標, 就係身後呢六隻牛牛雕像
芊芊先拎咗Bubble出嚟吹, 我就喺度呼吸吓新鮮自由空氣....最享受唔駛同人逼唔駛排隊既時侯
原本應該係個小水池, 但係見到冇水, 就同芊芊行咗上去同牛牛影相
不過影影吓有個小朋友行過同佢媽咪講「乜可以上去架咩? 唔俾架喎?」哈哈, 跟住覺得有少少尷尬都係落番嚟, 攪到自己好似XXX咁!
我哋喺附近兒童遊樂場玩, 呢樣玩吓嗰樣又玩吓, 玩咩都唔駛等, 爽丫丫呀!!!
每層平台都設有太陽能收集器! 我估係夜晚時侯供應番公園內既燈光, 真係好環保
之後我哋就喺涼亭度休息, 小朋友就繼續喺草地上玩, 之後陸續有些人嚟喺草地上野餐!
我同哥哥就織咗隻草蜢玩, 但係哥哥話「似咩?!」
佢哋兩個仲玩到除埋對鞋周圍跑! 瞓埋喺個草地度, 自由自在無得輸!
玩玩吓有隻蜥蝪仔喺草地跑跑跑停低咗喺度, 我哋即刻慢慢一步一步行近佢同佢影張大頭!
喺中平台都玩咗差唔多2個鐘, 之後我哋就順邊行埋上去高平台同低平台望吓
喺中平台分別有樓梯往返高低兩個平台
上到嚟高平台發現又一個世外桃源! 一個起大面積既大草地!
不過草地範圍內有多塊大石, 所以小朋友喺度跑都要小心D!
同樣設有洗手間及兒童遊樂場, 緩跑徑同一些長者設施唔少得!
遊樂場都唔算太細, 足夠俾小朋友喺度放電
玩玩吓突然落咗幾秒雨, 哥哥好醒目匿埋咗喺遊樂設施下面, 跟住個個小朋友見到都一窩蜂跟住跑去避雨
真係唔匿唔知道, 個個小朋友嗌出嚟話原來呢度有好多蝙蝠, 起初嚇親我以為真係有, 原來只係....
呢隻大河馬都算係牛池灣公園地標之一
(從兒童遊樂場影向大草地)
俾佢哋兩個喺度放咗陣電! 都差唔多要走, 最後我哋就落埋去最低平台
我哋穿過中平台沿樓梯向下落到低平台!
低平台沒有任何草地, 只係一個比較簡單既公園, 同樣設有遊樂設施, 不過適合較少的小朋友
見到有多個雪榚筒放咗喺地上, 應該係因為舖地的木板撓起了, 所以小朋友要小心點
除咗高平台嗰隻河馬之外, 原來低平台都有呢樣怪怪的Monster! 有好多隻腳仲著住唔同既鞋
最後我哋就咁喺低平台離開牛池灣公園, 行番去曉暉花園綠Van站搭番落去彩虹港鐵站
到三點三再嘆一嘆個大家樂下午茶就番屋企lu
Photo by CANON 5D Mark III, Len | EF 24-70mm f2.8L USM
呀劍評分: 9分
呀劍評語: 又一隱世公園, 遊樂設施大草地樣樣齊, 每一層平台都設有洗手間, 低層設有汽水機, 非常方便!
牛池灣公園 簡介
公園佔地約四公頃,由四個平台組成,一個位於豐盛街東面,另外三個(高,中,低)位於該條街道的西面.位於東面的平台提供體育設施,包括射箭場和籃球場;而位於西面的三個平台則提供休憩設施,包括緩跑徑,太極園,長者健身角,兒童遊樂場,健身站,迷宮花園和水牛雕塑水池.
地址
九龍黃大仙牛池灣豐盛街71號
開放時間
每日上午6時30分至晚上11時
網頁
http://www.lcsd.gov.hk/tc/parks/ncwp/index.html
電話
2322 9437
電郵
ncwp@lcsd.gov.hk


text:
以下是客人Priscilla的文章︰
唔知點解同男朋友(化名Ben)離離合合左好多年仲係糾纏緊,好似一個結,千絲萬縷.我哋係大學同學,上莊認識,搞得多活動聯絡多咗開始熟,好快佢一表白我就 I Do.
開頭好sweet,佢成日送我小禮物搞驚喜,我哋亦成日走堂打幾份工,打算儲多啲錢,快啲畢業搬出來同居.點知畢業之後同居,發現生活作息上嘅習慣冇法子磨合,分歧愈變愈大,一年唔夠就分開咗.
單身咗3個月,我仲好掛住佢.我message佢話約食飯,佢對我非常冷淡,哦完算.如是者,過左半年,當我開始慢慢抽身,想將傷口復完嘅時候.佢突然問我christmas eve有冇嘢做,不如一齊食dinner.反正冇乜嘢做,我去咗同佢食飯,本身我諗住普通朋友傾下計,唔知係咪飲咗酒嘅關係,我哋發生左關係.
但係,個多月後,我發現有咗BB,係佢嘅BB.今次,我同佢講:「我有咗,點算?」佢目口目面,冇特別開心或者擔心,淡淡然一句:「吓?唔係嘛…」我明白佢係打算拍拖拍一世類型嘅人,想兩人各自有獨立自由空間.不過為咗BB,我覺得我需要講佢知…
等咗一星期,message佢又唔覆,打俾佢又唔聽,我唔知點算好,我唯一知道係我仲好愛佢,就算一切未來生活同我預想有幾咁本末倒置,只要佢講多兩句我就唔再嬲佢,第二朝又會想morning kiss佢叫醒佢返工.
好糾結,上網有個網友介紹鄭師傅我識,師傅幫我做帶尋人成分嘅和合法事之後兩星期,Ben買咗一對結婚介指,一束玫瑰花,一盒初生BB衫仔set黎接我放工:「我想以後每朝瞓醒都見到你同BB.嫁俾我啦!」


text:
客戶分享
打通你任督二脈~ Blogger Sally
按摩實在係人生一大享受
星期六放假,難得有老公睇住阿囡,我都偷閒去鬆一鬆先~
呢D偷返黎既時間,當然唔會好長
所以我近近地去左官塘工廠區既
Yinensis 然淙養生文化館
聽個名已經覺得好RELAX~
上到去,已經有一壼香香的花茶等緊我~
一路嘆住花茶,一路填番少少個人資料
家下要慢活呀,填慢D,填慢D~HAHA
填完後,美容師就帶我入房換衫啦~
今次我做既呢個TREATMENT
並唔係簡單的中式人手按摩
而且可以通經絡,去水腫,排毒的
雖然房仔細細,但都設備齊全
有自家毛巾,儲物盒啦
仲鋪埋即棄紙,夠哂衛生干淨~~
檸檬西柚精油刮痧(刮沙)按摩
開始之前,美容師先檢查下我既身體邊度有毛病先 再針對性咁進行按摩 而唔係坊間合埋眼就黎個D "揼骨妹"按摩
坐得多寫字樓,肩賻勞損就一定架啦~
美容師一摸就摸到我條脊骨有一節係突左出黎
而且全身既筋絡都拉得好緊~
美容師仲發現我腰間對落好多一粒粒白色
我一直以為係脂肪分佈不均或者突肥突瘦造成的
美容師話原來呢D就係氣血不通的現象
只要將身體的經絡打通番,血氣通番,呢D白色一點點就會無架啦~
美師容先幫我搽上檸檬及西柚既精油
呢2隻精油可以清潔肌膚,仲可以消除水腫及消脂,去橙皮紋
2隻精油都有很濃的維他命C,仲可以美白背部既暗瘡印添~
美容師一邊搽一邊幫我按摩,已經係一種超舒服既享受啦~
搽完後,美容師就拎出呢個好似竹筒的物體幫我刮痧(刮沙)了
以前既刮痧(刮沙)經驗就係 "痛"
通常都用塊片刮到起哂痧,尤其刮落骨位度,更加痛痛痛~
但今次呢個刮痧(刮沙)係勁舒服,勁舒服,勁舒服
我未試過,亦從來無諗過,原來刮痧(刮沙)都可以咁嘆~
美容師的竹筒其實用黎刮痧(刮沙)的養生罐
佢有少少熱,暖暖地咁~ 美容師用佢順住我既經絡黎按摩
開始時,我都FEEL到自己既經絡位好多結節,CLICK 下CLICK 下咁
但做到後期感覺已經順番好多,無咁多CLICK啦~
右邊身係做完刮痧(刮沙),明顯地個背即刻扁平左,無左手邊咁腫膞頭位既凹位就出現番呀~
之前我2邊腋窩位中間都有個雞蛋咁大既,凸左出黎既肉我都無為意,仲以為係天生架添~
美容師話我知原來係因為經絡塞左, 先會腫到雞蛋咁大~@@
而右手邊的腋窩位推通左,個雞蛋即刻唔見左了~
點解我唔係成個背紅哂? 因為美容師會根據每個客人的情況亦唔係一下子刮到全背紅就會好哂架
通經絡亦唔可以一下子就全通,要多做幾次,按部就班,直至將佢完全打通架~
做哂2邊身的疏通經絡後就黎一個更加舒服的草球按摩
草球的熱力, 將西柚及檸檬精油滲透至全身, 有效吸收及發揮精油的作用, 加速新陳代謝
全程,我差D瞓著
草球的熱力散按落肩頸呢D極之爽呀
拉緊既筋都放鬆哂~
完成後,感覺自己好似重生咁呀
唔係講笑,真係有脫胎換骨既感覺
成個人好似卸下左千斤擔咁
兩邊膞頭位即刻超輕鬆
之前成日覺得個頭好重,條頸好攰
但完成療程後,已經唔再覺得頭重重啦~
真係行步路都快D呀~
回家時FEEL到突然熱血左
好似感覺到身體入面既血液循環番咁,成個人都變得好暖
手手腳腳都唔再凍冰冰咁~
直頭好似打通你任督二脈
以前後生好鐘意返大陸按摩
但按完後幾日,都會周身骨痛,好似俾人打左身咁梗係啦,大陸個D妹妹仔下下用死力去按你D筋仲唔越按越傷咩?
但做完呢個 檸檬西柚精油刮痧(刮沙)按摩後一D都無周身酸痛只係感覺成個人都鬆哂,身輕如燕
好似將一直拉緊既橡筋放鬆哂咁美容師話夏天成日飲凍野,個人變得好濕重,最啱做呢個刮痧(刮沙)去濕
做完後幾日又真係覺得個人無咁濕重,夜晚都好瞓左,脷苔都無咁厚呀~


text:
2015區選曲終人散,大家當然為 treegun 被連根拔起,碌葛博士被拉落台喝采,但係睇深一層嘅結果,可以見到中聯辦操盤嘅能力係有增無減.
可以見到,今次中聯辦重點打擊嘅對象係泛民嘅明星議員.馮檢基一役,完美示範點樣搵變節舊部界票.馮檢基輸 99 票,佢個舊部食咗二百幾票,啱啱好到你唔信.至於何俊仁一役,我唔會話熱血公民係共匪同謀,但係佢哋由始至終得一個目的,就係大事宣揚要民主黨票債票償,既然佢地比較攞得出嚟見人嘅係得鄭松泰,中聯辦仲唔借力打力,盡開選舉機器,消滅何俊仁?
個人認為,中聯辦嘅著眼點,係要令到泛民係下一屆嘅立法會超級區議會組別無人可用.所以除咗馮,何二人,涂謹申所屬嘅選區都係重點對象,最後涂險勝一百票,不過無其他疑似同路人界票,係選民生性,定係中聯辦失策數唔夠票,就不得而知.當然,泛民自己戇鳩都係一大原因,有意出選立法會超級區議會議席嘅公民黨陳家洛,既要空降又唔肯同海怡關注組主席協調,大家攬炒[1],中聯辦唔需要做啲乜嘢特別工夫.(泛民嘅戇鳩嘢實在太多,恕不能盡錄.)
今次整體泛民加埋本土嘅議席比上屆多咗,個人認為某程度上共匪係輕敵所致.Treegun 係佢做咗十幾年嘅地頭,比一個最後一分鐘報名嘅不知名人仕擊敗,諗深一層,或者只係中聯辦以為成券在握,選舉機器都懶得開動[2].Treegun 所在嘅漁灣邨,住嘅有好多係老一輩嘅水上人,基本上係典型嘅紅色屋邨,你話如果唔係選舉機器冇開動,佢會唔會輸?可以預期,四年之後,即使徐子見做得再好,要再擊敗 Treegun 應該難度甚高.至於沙田區,范國威嘅新同盟攻下唔少議席,當然佢哋喺熱狗同傳統泛民中間搵啱條本土路線做得好好,但係另一個原因,個人認為係中聯辦其實冇乜興趣幫葉劉.葉劉過於託大,以為接收公民力量係沙田嘅盤就攤大手板[3],但係佢係政改一役表現差劣,又唔係工聯會咁根正苗紅,根本係舊電池,由得佢自然死亡咪算囉,無謂嘥資源幫佢啲手下數夠票.當然新同盟嘅地區工作同溫和本土路線亦得到被想像中大嘅效果,呢個係值得高興嘅.
喺中聯辦嘅角度睇,今次區選嘅操控目標可以話係僅僅合格,消滅咗泛民幾個老大哥,但係低估咗香港人對梁振英同大陸嘅不滿,被傘兵同新同盟攞到唔少議席,而後生一輩嘅泛民表現亦都比預期中好.下年嘅立法會選舉先係真正戰場,其實今次共匪比起上一屆多咗成十萬票,泛民加埋傘兵,總得票都無多咗咁多[5],可以預見下年嘅選舉機器會更加精密有系統.
香港人面對龐大嘅選舉機器同埋每日百計嘅新香港人殖民,可以點算?其實,共匪嘅情報系統唔係完全準確,佢哋今次精心部署打低泛民嘅大佬,其實唔知好多香港人唔妥佢哋好耐,下年立會選舉嘅超區議席,其實搵個乳鴿加埋傘兵嘅效果應該好過仲係馮,何兩人.衰啲講句,後生嘅選民,一定唔會揀 AV 仁,但係會揀年輕本土力量,而老一輩嘅泛民忠實支持者,亦都唔會冇咗何俊仁而唔揀乳鴿.所以係某程度上,今次中聯辦重點打擊泛民巨頭,其實係幫咗本土力量一把.下年會有更加多參與過雨傘運動嘅首投族有資格投票,點樣 mobilise 佢哋去投票,抗衡殖民票,種票,會係非常重要嘅戰場.由上屆立法會選舉劉江華意外墮馬可見,投票率和選區越大(超級區議會議席要控制嘅係幾十萬票),共匪越難操控,所以年輕一輩越多人會投票,應該會越有利.
以上所講,其實都係老生常談,中共嘅殖民絕招,真係好難破解.睇下最受到鉛水事件影響嘅新屋邨,全部都係共匪大勝[4].而呢啲屋邨,亦係住得最多新香港人嘅地方,佢哋亦係最容易受到操控嘅一群.所以,香港一日無移民審批權,一日都唔會有好日子過.
photo credit: HKFP


text:
雖然中國人普遍唔信報應,但香港仲有唔少人知乜叫報應,而話葉蔚琳係白痴嘅 工聯會 喺九巴工會副主任黎兆聰,竟然揸到炒車,報應呢家嘢,如果你唔信,咁祝你好運.
工聯會 就係一班食碗面反碗底嘅仆街
工聯會 黎兆聰呢次炒車雖然係報應,只不過都係預警嚟,都未到戲肉,如果係戲肉,佢應該唔係入廠咁簡單,係被人拉埋不小心駕駛之類,屆時佢喺赤柱慢慢鬧人係白痴喇. 工聯會 作為工會,責任係幫工人,唔係走去做黃色工會出賣工人,呢啲係食碗面反碗底,都未計1967年呢班陷家鏟涉及恐怖主義行為,其實如果用德國防衛性民主嘅標準,將 工聯會 列入違憲組織,恐怖組織,然後將佢列為非法組織都仲得.依家仲俾 工聯會 存在,我覺得當年英國人堅係過於仁慈同好人.
工聯會 因為出賣工人,所以咪上天預警.啲藍屍走去支持 工聯會 ,或者好似屈穎妍呢啲,為咗投共走去老屈,或者點新聞,文匯大公呢啲記者會點,佢地真係以為共產黨會千秋萬代,共產黨真係會做一世皇帝兼永遠管治香港.有時候,喺黑暗時刻同魔鬼行得太埋嘅人,日後啲報應都好慘.好似納粹德國果陣,納粹黨啲同行者都好似好風光,喺二次大戰戰敗果陣,有啲死咗,有啲家破人亡,有啲被捉坐監,有啲被送去西伯利亞永不超生,有啲喺紅軍攻入果陣被蘇軍用番納粹黨果啲人渣手段對番佢地.天理循環,報應不爽就係呢樣嘢,今日你有幾仆街,明天你嘅下場就會有幾仆街.呢啲應該用長者圖提醒啲廢老.
所以,最好將黎兆聰嘅下場製成長者圖,做藍屍係會有報應,投 工聯會 係會有報應,用Whatsapp傳俾啲長輩,咁啲人貪蛇齋餅糉走去跟掌心雷投票果啲,就自己諗吓囉.香港係一個好靈異嘅城市,燈神特別多,而報應亦會報得好明顯嘅.其實啲藍屍睇何志平,路祥安呢啲仆街嘅下場,都應該估到梁振英,董建華最後果幾年會點㗎喇.佢地都好有潛質做香港版嘅壽西斯古同墨索尼里.
我唔係道士,唔會呼天召地,搞乜嘢皇天擊殺,只不過,呢次偽本土嘅焦土派會唔會有報應,咁叫佢地幫 工聯會 之前睇吓黎兆聰喇,有啲嘢,人在做,天在看,記得呢句金句.


text:
雖然今日係佛誕,但喺佛誕前夕,蔡維邦大律師代梁天琦求情果陣,將全香港泛民啲老屎忽「佛系心態」大大訓斥一番.佢話佢果代嘅香港人,以為民主係 天跌落嚟 嘅.其實,對政治有基本認識,都知民主無乜可能係 天跌落嚟 .但點解香港咁多泛民支持者,包括部分泛民中人,以為民主係 天跌落嚟 ,呢個就係問題,正如我從不認為支爆係 天跌落嚟 .
天跌落嚟 就有民主嘅觀念係因為對英治年代錯誤認識
其實南洋人,一早知無論喺邊度搞民主都唔係 天跌落嚟 ,好似新加坡同大馬爭取獨立先賢,好多都加入工黨,係方便同英國佬講數.但香港由一班天真幼稚嘅大學生,中咗中共圈套,支持乜嘢民主回歸開始,好似乜都唔駛做,英國人就一路俾民主,自由出嚟,所以好多人以為民主真係 天跌落嚟 ,亦唔會去認真睇吓第二啲國家嘅友仔點玩政治,你同人地講第二啲國家究竟係點玩,人地會當你係白痴.唔好話第二樣嘢,香港人會加入英國政黨以便向英國游說香港嘅事,都十分之少,係有British Citizen身份嘅,都唔加入英國政黨,真係有啲人個腦係唔知點嘅構造.
跟住另一樣民主會由 天跌落嚟 而引申出嘅問題,就係反暴力嘅潔癖,香港成堆西方國家護照持有人,泛民都有唔少,但知道西方國家政治本質少之有少,無錯,西方國家大部分情況下,啲政治問題都係可以用制度或法律解決,你估西方無暴力示威,錯了,歐洲,包括英國本土在內,啲人喺街頭玩激果陣都絕不惹少,法國燒警車係最低消費,高中生都會搞場燒警車嘅運動出嚟.無錯,如果搞到愛爾蘭共和軍,或1967年土共果種恐怖主義,我絕不贊成,搞爛無辜鋪頭都唔贊成,對警察自己有政治偏見兼打人果陣,唔通你可以繞埋隻手,咁樣就可以感動到當權嘅人,呢啲咪係「佛系心態」,雖然我知「佛系」呢個字係明顯有宗教偏見,亦唔應該用,但如果嘲笑啲人「佛系」心態係嘲笑啲人以為 天跌落嚟 有金執,咁對呢種心態嘅嘲諷,就好適合以為和平行禮如儀嘅示威就可以改變社會嘅人.如果當權者同你對話就話,如果唔對話呢?
跟住蔡維邦大狀指出一個心態,又係好到肉,大家以為大學畢業後,「努力」工作爬上高位,跟住好「珍惜」自己嘅高位,大家睇,果啲老屎忽講就話支持創業,但邊個會出嚟創業?講嚟講去,會出嚟搏嘅,係我識嘅上一代人,果個叫王維基,跟住無其他.商界都有成堆自以為留喺Comfort Zone就好爽嘅友仔,就更加唔好講政界,否則泛民邊有好似馮檢基,黃成智,李卓人呢啲友仔出嚟,無咗個議席就好似會世界末日嘅一樣,我真係認真無眼睇.
蔡維邦嘅求情信,與其話係求情信,不如話係佢代梁天琦鬧爆香港檯面上以為 天跌落嚟 就有民主嘅友仔,基本嘢唔做,一日到黑只係諗住扮係民主鬥士,民主明星,真係睇到人都嘔.我唔知有幾多人,睇到呢封火藥味十足嘅求情信,會自我反省過嚟,泛民有今日呢個問題,唔係起於許鞍華拍《千言萬語》果個年代嘅事,呢啲膠事係一路存在,去到今時今日.毛澤東呢個人確係魔頭,只不過,佢有句話某程度上,係泛民必須承認嘅赤裸事實
革命不是請客吃飯,不是做文章,不是繪畫繡花,不能那樣雅緻,那樣從容不迫,文質彬彬,那樣溫良恭讓.革命就是暴動,是一個階級推翻一個階級的暴烈的行動.
如果土共鬧梁天琦,不如咁,鬧咗毛澤東先,呢句嘢就係中共做事嘅方針,所以中共做嘢一向唔講道理,你知道你嘅對手係乜嘢起家,你就知你應該可以點樣做.當然,毛澤東反映係中國式嘅一套,更何況,以香港人果種潔癖,你同佢講毛澤東呢套道理,啲友仔嘅潔癖發作又係乜都聽唔入耳.
又或者我講吓荷蘭,可以會比較適合依家未到時候以硬碰硬嘅時候,荷蘭用咗八十年時間爭取獨立,佢地被西班牙佬恥笑係「乞兒」,所以佢地軍隊自稱乞兒軍,乞兒軍做嘅嘢好簡單,西班牙出邊搞乜,就騷擾到你西班牙乜都玩唔到為止,一邊打游擊戰,一邊同西班牙做生意都仲得,結果玩咗八十年,西班牙被荷蘭佬玩到殘,承認荷蘭獨立算數.或者,荷蘭佬當年呢種丐幫心態,係香港人要學習.但唔係好似依家啲上一代咁,自己唔做嘢仲要鬧年青人.


text:
踏入12月,又就到Christmas了,呢個冬天想過一個不一樣既聖誕節?最好就梗係去過一個白色聖誕啦~咁港女最嚮往既,就梗係同仔仔一齊去雪地,落住雪過個Christmas啦~幾Romantic啊!咪住先,凍到落雪嘅地方梗係要帶齊裝備啦!
冬天嚟到,好多時我地淨係識得著多件衫,有冇諗過凍冰冰,淨係著多件衫係唔夠架!仲要識得著返對夠暖嘅鞋~唔係求其著對鞋都可以係雪地行架!
今季Merrell就同著名Vibram合作,用左最新嘅Vibram® Arctic Grip大底技術,令到Merrell Arctic Grip ICE+ 冰雪戶外鞋內底更加輕,係雪地上面行都行得輕盈過人~!
鞋身當然用返真皮同防水外層設計,鞋底有埋抓地齒設計,唔洗U編講都知,可以增加鞋底磨擦力啦!最緊要就係鞋筒位置嘅毛毛,夠哂軟熟又stylish,完全唔會覺得笨重啊.
咁難得去到雪地過白色聖誕,又點少得仔仔嗰份呢?全黑嘅男裝鞋款,夠哂型格!
當然,你未有去雪地過Christmas嘅計劃唔緊要,想係香港暖粒粒咁過聖誕?Merrell都為你做好準備,2016 冬季 Down Jacket 男女裝羽絨外套絕對成為你今季嘅選擇~
Merrell最新推出嘅男女裝羽絨,用左自家M-Select™ SHIELD技術,可以防水,油同液體污漬,岩哂我地呢啲大頭蝦嘅港女~唔洗驚整污漕!淨係個身暖唔夠架,阿媽成日話頸先係成個人暖嘅關鍵,所以Merrell羽絨嘅挺立式衣領就夠哂保暖喇!
想修身的話,亦有簡約修身嘅剪裁,又夠暖,又夠smart!
Merrell亦出左新款嘅長身羽絨,怕凍嘅女女就可以揀佢地喇,遮埋對腳就唔怕凍親啦!
咁自己暖之餘又點少得男朋友呢~簡單款就岩哂男仔啦,暖得嚟又易襯,呢個冬天就獎勵下佢啦!唔知佢著完會唔會好似男model咁型呢~~(繼續幻想)
呢個冬天想過個暖粒粒嘅聖誕?快啲睇下Merrell今季新出嘅羽絨同冰雪戶外鞋,暖住過白色聖誕~


text:
吸引力Up!Up!Up!動物系女生的專屬面膜!
啲人成日話唔知女仔諗咩,小編覺得其實有時我哋女仔自己都唔明~好彩日本近年嘅「動物系女生」就根據動物特質將女生唔同性格分類,真係超方便!即刻睇下你屬於咩系~再送你專屬面膜推介,鍚自己多啲啦!
犬系女生
活力十足,會誠實表達自己想法,個性單純而且鍾意依賴人,開唔開心都會直接顯現喺面上,簡簡單單嘅小事已經可以好開心.而且對伴侶非常忠誠,仲鍾意聞伴侶身上嘅味道添~
建議面膜:肌美精超滲透3D水潤嫩滑立體面膜,蘊含高濃度透明質酸配方,達至深層水潤效果,可以幫肌膚差足電,啱晒精力旺盛嘅犬系女生keep足energy!
貓系女生
對周遭事物都有敏銳嘅觀感同觸覺,享受獨處嘅時間,但有時又渴望被關懷.討厭被拘束,若即若離嘅感覺,令人有一種距離感,就好似冰山美人一樣.
建議面膜:肌美精超滲透3D美白立體面膜,蘊含高純度維他命C,幫你塑造雪白淨透的肌膚,冷豔神祕感可以令男生對你更傾慕!
兔子系女生
個性細膽怕識新朋友,所以新朋友圈子聚會時往往會顯得不自在,而且多愁善感,拘緊嘅性格亦更少向人表達感受,唔開心都默默承受.
建議面膜:其實有唔少男仔都會覺得細膽怕醜嘅女仔好可愛,不過成日唔開心,皺眉頭就好易會產生皺紋!敷返個肌美精超滲透3D抗皺保濕立體面膜啦,為皮膚保濕同提供營養,預防皺紋同表情紋形成,心情更舒暢~
鼴鼠系女生
不擅交際同與人溝通,非常敏感,總係同他人保持一定距離,令人覺得難以接近.不過其實內心溫暖,只係怕受傷,等待對的人走入心扉!
建議面膜:敏感女生害怕受傷,但其實內心往往渴望與人交流,肌美精低敏高效保濕面膜,無添加7大致敏成分,可以幫你好好護理敏感的皮膚同內心,重新出發!
猩猩系女生
個性直率勇敢,更加不拘小節,會主動追求自己鍾意嘅人同事物,不過就有點脾氣,強勢嘅性格有時仲嚇怕其他人添.
建議面膜:簡單直接嘅性格有時更加容易獲得男生青睞,不過成日發火就真係好易會搞到暗瘡爆發喇,肌美精粉刺護理保濕滲透面膜AD,有效舒緩暗瘡泛紅,淡化暗瘡印同平衡油脂分泌,幫你降火兼呵護肌膚!


text:
「人生」
人一生最重要嘅一樣嘢就係要學識點樣放得低,因為人出世嘅時候係乜都無,離開嘅時候亦都係乜都無.當然人天生係執著,要經歷唔同嘅磨練先至會學會放低.而如果要放低以下十樣嘢嘅話,你又會放得低幾多?當中包括:抱怨,過去,煩惱,自我,脾氣,懶惰,消極,妒忌,猶豫同貪念.人生要活得輕鬆自在唔係一件易事.學識逐一放低其實先至會活得開心.
「煩惱」
好多時人最難放低嘅係每日遇到嘅煩惱.人生不如意嘅事十之八九,煩惱天天都有.應該做啲乜就做啲乜,一切順其自然,凡事以平常心去看待,煩惱就自然消失.當然講係非常容易,有人會覺得你睇過樂天,但係事情嘅好與壞,最終係取決於你嘅心態.如果反過嚟睇係一種磨練嘅話,你就能從中成長,而如果你覺係煩惱,自然壓力倍增.能解決嘅事盡力解決,無能為力嘅就隨得佢,因為事情終會解決.
「猶豫」
如果你問我十樣嘢入面自己可以放低幾多,我諗或者得一半.有時你以為自己已經放低咗,但係辰時卯時有啲嘢又會無端端走返出嚟.而人大咗,最難放低嘅應該係猶豫.原因要考慮嘅嘢多咗,好難好似以前咁有前冇後,決定咗就做唔理後果.只不過亦都知道好多嘢係一瞬間,唔好好把握嘅話就會消失.只係怕自己做錯決定,之後又諗點解當初做咗咁嘅選擇呢.
Also published on Medium.


text:
每次去日本旅行,都好鍾意幫襯便利店嘅飯團,貪佢又平又好食!早前7-Eleven就特登向日本嗰邊取經,跟從當地嚴格方式製作出全新「御之簡食飯糰」,質素有別於以往喺便利店食到嘅飯糰,優惠期間只售$9一個,大家仲唔快啲去上試吓 ... Read More »
Tag Archives: 日本
又多一間東京過江龍!法式鹹批Quiche Yoroizuka
除咗主打牛油甜點嘅Butter Butler之外,仲有另一間來頭一樣咁勁嘅法式鹹批專門店Quiche Yoroizuka會喺聽日登陸銅鑼灣,兩間都係嚟自東京嘅人氣舖頭,你會點揀? Read More »
新宿人氣甜品店 Butter Butler進駐銅鑼灣!
幾時都話香港人有口福!聽日(22/4)又多一間東京人氣甜品店Butter Butler進駐銅鑼灣,呢間舖頭嘅牛油甜點喺新宿出晒名,唔少人都爭住買嚟做手信,大家唔好執輸,一定要去試吓! Read More »
又一奇特設計!日本corset絲襪
Fashion嘅嘢各花入各眼!尤其日本人嘅設計,有時真係會令人摸不著頭腦.就好似接落嚟要介紹嘅corset絲襪,有人覺得佢性感,但亦都有人可能嫌佢重口味! Read More »
搶食招牌法式吐司!表參道BREAD, ESPRESSO &襲港
嚟自東京表參道嘅人氣麵包咖啡店BREAD, ESPRESSO &正式登陸香港!除咗每日限量發售嘅「招牌法式吐司」係必食之外,仲有多款手工麵包輪流供應,以後隨時都可以食到充滿日本味道嘅麵包! Read More »
情人節朱古力沾麵 驚喜定驚嚇?
情人節唔少得送朱古力,日本拉麵店麺屋武蔵繼上年推出情人節朱古力沾麵之後,今年又再照辦煮碗,炮製出全新版本嘅朱古力沾麵(Tsuke Ghana 2017),如果你去開日本又係朱古力迷,一定要試吓,不過對於唔鍾意朱古力嘅朋友 ... Read More »
Pentel創意主題café 竟然賣擦膠畀人食?
近年好興主題café,最近喺日本亦都開設咗間以Pentel文具做主題嘅「GINZA RAKUGAKI Cafe & Bar by Pentel」,將擦膠,蠟筆通通變晒做食物,唔知你又夠唔夠膽擺佢哋入口呢? Read More »
貓星人伸脷揩油 貓奴嗌爽!
俾人揩油,係人都識得嗌唔好!但我諗如果換轉做貓奴俾「主人」揩油,佢哋應該會淨係識嗌唔好…停!日本Felissimo推出咗一款得意到暈嘅面油紙,設計到成條貓脷咁嘅款,諗起每次用佢嚟吸面油,就好似俾「主人」起勢咁舐,都咪話唔 ... Read More »
孖大口仔遊東京鐵塔 仲有邊五大影相位?
未儲夠錢去日本過聖誕?唔緊要!今個冬天只要去到荃灣廣場,一樣有置身東京嘅感覺.由即日至明年1月8日,商場會化身成Cute版新宿商店街,有大口仔同成班朋友帶住你周圍去玩,再睇埋東京鐵塔同六本木燈海,直頭好似飛咗去日本一樣! ... Read More »
日本必買手信 番薯味潤唇膏?
每次去旅行,要諗買咩手信就最頭痕,唔想洗咁多錢,但又怕人哋覺得你Hea佢?如果你咁啱諗住去日本,呢款潤唇膏就啱晒你買嚟做手信,有爆谷味,熱香餅味,仲有番薯味,夠晒過癮,最重要係價錢唔貴! Read More »


text:
1. 成日唔覆你wtsapp或者勁耐先覆,覆都係好敷衍咁一兩句
2. 你唔搵話題,你地就唔會交流,場面好尷尬
3. 相隔見面日子愈來愈長,見面時間愈來愈短
4. 佢對你毫不關心,講多幾句都冇乜耐性,一齊食飯都會話嘥時間
5. 同你出街心不在焉,只係掛住玩手機
6. 你想錫佢攬佢,佢會真心黑面,仲推開你話:嚇死人咩
7. 同你講不如比大家冷靜下
8. 態度轉差
9. 性格劇變,變極好或極壞,好似兩個人咁
10. 中意將責任推比你,借啲意發脾氣
仲有啲人更加離譜,為左唔想做衰人竟然做啲迫你分手既技倆.之前喺網上睇到一個故事覺得好嬲,講個女仔既男朋友偷偷地同左女同事去澳門旅行,最後返黎先比女仔發現佢地又玩又賭錢好開心.女仔質問時,男朋友竟然調返轉鬧佢:「我地又唔係做咩!去公幹之嘛!」係呀係幹呀,幹人地呀嘛!如果你忍到,佢就繼續同你拖住,之後搵機會再玩;你忍唔到就自己走,佢又唔使做衰人.
假如你用盡力氣都改變唔到對方,亦挽回唔到,任你繼續努力都只會受更重傷.你諗下當你拎住裝滿滾水既玻璃杯,熱到好痛係咪迫不得已要放手?愛情都一樣,受重傷,痛到極致,到時就會豁然放開,放過自己.我知突然變成一個人係件好痛苦既經歷,不過真正既愛唔可以夾硬黎,或者最後比你留到佢個身,但幸福咩?好好諗下有咩目標未做,等自己分手後唔好頹,要成為一個有價值既人.唔係拍拖,結婚,生仔先叫人生,搵自己中意做既野,去流浪又好,開鋪又好,唔會受人擺佈同影響先係真正既人生.


text:
呢間美國過嚟嘅芝士蛋糕店,本身個menu已經多到嚇親選擇困難症嘅朋友,但,沒有最多,只有更多.佢哋嚟緊17號開始又出新嘢喇,4鹹2甜.
手掌咁大隻嘅松露蜜糖炸雞,仲要有兩隻咁多,加埋大大份薯蓉喺中間,想唔飽都幾難.但係松露味突出,皮又炸到香脆,滲埋啲蜜糖味出嚟,甜甜地又香香地,好難抵抗.
烤紐約牛扒都唔禮讓,10安士㗎有,都juicy嘅.Lunch廚嚟鋸下扒都幾爽.
同樣都係大大份嘅仲有墨西哥早餐卷,不過又唔係淨係早餐先食得嘅,晚餐都得.墨西哥薄餅中間包住炒蛋,煙肉,牛油果,芝士……勁多料呀,淋埋蕃茄洋蔥醬,就咁食都好開胃,蛋香味濃.當然想再豐富啲,就可以點埋sour cream,莎莎醬或者黑豆啦.
呢道菜你真係估佢唔到,就咁睇暗紅色一粒粒,以為係炸雞,點知原來係拌上韓式風味甜辣醬嘅韓式炸椰菜花嚟,莫講話睇唔出,其實食落,都唔太食得出係椰菜花,啲汁醬嘅味略嫌太搶.
至於甜品方面,新出咗兩款cheesecake,分別係至尊咖啡忌廉朱古力同朱古力榛子脆脆.前者係朱古力蛋糕底,數上佢係以冷萃咖啡製嘅cheesecake,咖啡馬斯卡邦芝士慕斯,咖啡味香醇.
但甜品怪一定會鍾意朱古力榛子脆脆多啲,佢係brownie餅底,然後有層榛子脆粒,卜卜口感唔錯,on top 加cheesecake之後再嚟一層Nutella醬,甜得嚟係會暗爽.
同場加映兩款萬聖節限定嘅南瓜cheesecake:南瓜芝士蛋糕同南瓜山合桃芝士蛋糕.
講多句,怕等位嘅朋友,而家有得預約訂位喇,不過有時間限制,只係係得平日早上嘅11-12點,同下晝3-5點可以卜位,要返工嘅打工仔,這些機會……
The Cheesecake Factory
地址:尖沙咀廣東道25號海港城港威商場地下G102號舖
文,相:Kar


text:
有人向蘋果放風,指 梁振英 想更上一層樓擔任中共政治局常委,我聽到呢個消息,我覺得蘋果日報老總批呢篇稿出街之前,有無問過真係熟中共黨史嘅人,除非 梁振英 直認係中共黨員,而且佢長期生活喺資本主義城市,根本唔多可能做到.
梁振英 功不如薄一波
你話地下黨可唔可以喺中共攞到實權,實權係有可能攞到,好似薄熙來老豆薄一波,佢曾經喺1936年為咗出獄,喺劉少奇得毛澤東批准下簽字反共退黨,然後加入閻錫山陣營做地下黨,借閻錫出嘅帽嚟做共產黨嘢,連軍事資源都攞埋,做地下黨做到咁出神入化,佢係其中一個,呢個亦係文革六十一人反黨集團事件嘅起源.薄一波喺中共位置好高,文革前做到財政部長,文革後係中央候補委員,但佢始終無做到政治局常委,佢都係中央顧問委員會委員,但呢個已經係元老垂簾聽政,都已經講唔上實際掌權.仲要薄一波喺1943年基本上已經唔係地下黨,因為佢擺明車馬入延安學習,國共內戰佢自己都有份打埋一份,你 梁振英 承認咗自己地下黨身份未?
而且中共政治局常委,基本上除咗國家主席,國務院總理,人大常委會主席,全國政協主席按慣例必定擔任外,第五至第七人,一般都手握中共重要機關或權力位置,例如王滬寧係管中央書記處,而趙樂際係管中紀委,以前人大常委會主席栗戰書係管中共中央辦公室,而韓正管港澳事務外,因為佢係實際上上海首席諸候,你 梁振英 老幾?
仲有一樣嘢,中共1989年後慣例,港澳事務不由港澳人士執掌,一如新疆維吾爾人,佢地喺解放軍作出幾重大貢獻都好,賽福鼎少數做到候補委員兼且係揸槍(有軍權,有軍籍)兼且做埋新疆自治區黨委書記,亦係得賽福鼎一條友咁夠薑,但呢個同佢有多少蘇聯背景有關,免得呢班友個個向蘇聯告狀,中共就好唔得閒.你 梁振英 係乜?你連做張曉明果份,中共都未必會俾你,更何況韓正果份,我真係唔知寫呢條新聞果條友,究竟識唔識中共黨史,呢個係我研究中共黨史咁多年,睇到最荒謬同唔合邏輯嘅新聞.
如果 梁振英 都做到中共政治局常委,都應該準備亡黨亡國,而且如果呢個消息來源係 梁振英 本人嘅話,我相信好快習近平會要求 梁振英 坐洗頭鐵,果然係鐵一般嘅反黨分子.


text:
彩福婚宴集團 Choi Fook Wedding Banquet Group
商戶搜索
服務詳情
評語 提交評語
我地都比較多圍數,有成31圍,所以都要搵大嘅地方,同埋因為個陣我地有機會仲要加圍數,行婚展時見彩福肯俾我地轉一次場地,所以最後就揀左尼到.佢地場地仲係岩岩新裝修完,係新style,有哂啲景同埋擺設,又包哂酒水,所以都好方便.而且最主要都係佢地價錢好合理,除咗唔使deco又包酒水,仲會有其他優惠俾我地,例如係包埋MC,2程shuttle同埋自拍機個啲.
服務方面佢地前線staff都好好,好熟手,又會教我地斟茶或影相嗰時啲手要點擺,連啲賓客都有讚佢地.佢地又會好主動幫手,到夜晚11點半我地已經可以清好場走得.反而啲經理級staff就無咁好,我地唔同時段會播唔同音樂,之前都俾哂經理,但佢就唔夠細心,無跟返唔同folder咁play,所以中間有啲出錯,不過兄弟去跟一跟都ok.場地除咗新同靚,新娘房都好大,又有toilet,五六個人係入面都唔會焗促,同埋出面我地擺31圍都唔迫,而且無柱位,亦都有好多mon,俾我地keep住播啲相同片,器材方面好好.食物都好好,我地都無諗過尼個價錢可以有咁好嘅質素!
(彩福石門店)
我本身想揀酒店既,但睇左幾間樓底都唔高,咁去到尖東彩福佢地就比左ipad我睇,睇到晒全港彩福既相,咁就見到石門呢間有得包場要埋個空中花園,咁就話原來石門重新裝修,我地去左石門睇過後就落訂要左.係傾既時候,D經理都解釋得好詳細,因為我本身係尖東個間傾,佢都專登黎石門再講解一次!咁去到big day個日,D侍應都好好笑容,仲有2個姐姐全程跟住我,又會扶我起身,擺裙,好貼心!D食物水準都幾好,特別係個翅好足料,鮑魚都入味!最難忘係成個預準過程中,我都好忙,我交晒比佢地負責,佢地會主動提我試下D片,confirm個菜單個D餸,全部都好自動波!
(彩福石門店)
我係呢到擺左25圍,我揀佢地因為佢地好新,佢附近個幾間都比較舊,而呢間就比較樓底高無柱,仲有個空中花園比埋你用,個場又四四方方,所以就要左! Big Day 嗰日食我無乜時間食嘢,但聽翻屋企人講D食物夠熱同好食既.
接洽個時我地好多嘢問,個經理都好有耐性答,又覆得快,我本身想擺20圍,但好後期先發現唔夠要加枱,佢地都即時配合到我,又重新編過個seating plan,佢地手腳好快,又處理得好好!真係做得幾好,由傾到big day 都好take care新人感受,知我地第一次,乜都教我地,連斟茶比長輩D茶葉同紅棗都幫我地準備好埋,超唔話得!!!
(彩福欣宴 - 佐敦店)
我係婚展book既,係覺得個價錢同個地點就腳為最重點,當初跟個sales就一般,佢講D嘢次次都有D唔同,又有時唔記得我講既嘢,例如我講左三次我揀咩package,後來轉左個經理跟就好左好多!D嘢食都好食,特別係個翅同乳豬!我擺左28圍,係包場咁滯!個場無柱高樓底好吸引.Big day個日,d staff 態度都好,係敬酒個時chur得我地太勁,我一敬完就去第二枱,最好係佢傾rundown前提早通知我地,等我地有心理準備!
(彩福皇宴 - 尖沙咀店)
其實我就擺平日,我又遲準備,所以就平日,咁個侷限就係要地方就腳,所以就係尖沙咀.我想搵個樓底高,就腳,食物質素幾好同新既地方,咁彩福就新開,所以就揀佢!Join左佢後,就有個宴會部經理跟我,咁我就隨時可以whatsapp佢!佢仲有新人會,會有好多活動比回饋,例如會有抽獎去沖繩,我仲竟然抽中左,我會覺得佢唔係淨係搞完婚宴就算,就係想同我地D新人分享多D,講多feedback.講翻big day當日,D食物都好好,我擺32圍,D食物圍圍都熱,D賓客都好滿意!佢又包埋backdrop,椅套同埋真係明碼實價,唔會R小費,所以我覺得真係無得彈!個地方雖然有柱,但佢間到無柱,所以感覺好大!


text:
有網友發現,我好少寫關於細仔的事.細仔8歲幾,2年級,只係細哥哥15 個月.細仔性格可以話係同阿哥完全相反!超醒目,做事快手快腳,由歲幾開始發現佢識古惑,而且臭脾氣.同戇居居,天真瀾漫嘅阿哥完全唔同,呢啲係天生性格.
之前提過佢 2 歲時去 Playhouse 畀個大嚿過佢好多嘅墨西哥仔迫埋牆,佢係會推低對方坐響佢上面打佢.佢唔會主動撩事鬥非的,但佢識反抗保護自己.又因為呢件事,我同老公都驚驚哋,唔想佢第時好勇鬥狠,好易出事,我哋開始發力感化佢,重點教番純呢隻癲仔.
經多年來教育,亦有阿哥呢個好榜樣做辨,細細真係由一個癲喪,變成依家一個好淡定好守規矩嘅孩子,我反而覺得佢太怕事添!可以多點為自己發聲.加上佢本身性格 easy going,咩都冇所謂嘅,都幾大量,畀人恰唔會點出聲,又唔會行差踏錯,所以就比較少寫佢.
如果要講細細,呢件事可以討論下.有日放學,細細同我講,話有個同學仔之前坐佢隔離,偷咗細細 2 支螢光筆,一支黃色一支藍色,而家 2 支筆響同學仔筆盒.我問細細,你問佢拎返佢唔畀? 佢點講?細細話,對方話係佢自己嘅!哇,咁都得??細細想我幫佢拎番,但佢又驚話畀老師聽.咁我就寫咗張 note,叫細細帶返學交畀老師,話畀佢知有呢件事,希望老師可以了解事件,同埋幫細細拎番 2 支螢光筆.
有時呢啲唔係太嚴重嘅事,我又唔想好似要幫佢出頭咁,同時,我希望細細自己去爭取番自己嘅物品,起碼去講,同埋參與解決. 結果,老師 e-mail 番嚟,話問咗細細同該同學,佢哋兩個都堅持 2 支螢光筆係自己嘅!所以老師就決定將 2 支螢光筆擺響老師枱面,佢哋可以自己拎嚟用,細細同該同學都同意,就解決咗呢件事了.你哋聽完,覺得點?有咩意見呢?
在我嚟講,呢個解決方法,我覺得可以接受嘅,但我必須同細細傾番兩樣嘢.第一,我問佢,老師咁樣決定佢覺得點?同唔同意?佢話 OK,冇委屈冇唔開心,呢個我覺得最重要!因為你明知果 2 支筆係你嘅,依家無啦啦畀人偷咗,佢冇被罰之餘,仲可以一齊用?咪講笑啦,我唔會囉!不過我又好欣賞細細咁豁達嘅心態,我覺得冇必要教佢計較,做人太執着係好辛苦.難得佢咁都肯同對方share,畀人恰都冇敵意,唔係人人做到,我有讚佢,我覺得做男人氣量好重要,應該保持.
第二,我同細細講,每個人都會做錯事,都有改過嘅機會.對錯我哋知,佢自己都知.佢做錯事,可能好驚被罰唔肯承認,咁我哋今次就畀機會佢,希望佢會知錯唔好再犯,但如果佢再恰你或者偷你嘢,你一定要出聲,亦唔可以再同意 share 用呢個解決方法.你唔出聲係害咗佢,佢變咗慣犯!
我亦唔會再畀佢咁易過骨,我想知道對方家長係點樣教小朋友.見細細個樣有啲擔心,我就同細細講,我諗佢應該唔敢再犯,因為佢知你會話畀媽咪聽,同埋知道老師會插手,雖然佢以為死口唔認就冇事,但佢太天真喇,只係我哋放過佢,畀機會佢改過.如果佢再犯,即係佢唔知錯,亦冇人教佢,咁佢應該要受教一下,懲罰唔係壞事.
到底藍色同黃色螢光筆有冇機會返屋企?
事後,我有回覆老師 e-mail,既然細細同意呢個解決方法,我冇意見.但請老師幫個忙,學期尾 keep 起 2 支螢光筆畀番我.因為果 2 支筆,係我由大學時 keep 到依家,細細響我文具格拎咗返學校用,我唔想因為咁而冇咗.
雖然唔知老師會唔會真係幫我 keep,或者之後大家用嚟用去都會唔見咗,但個 e-mail 我想表明立場,我可以讓步唔追究,尊重老師嘅決定,同意呢個唔多 fair 嘅解決方法,但都想畀老師知道件事嘅真相,我個仔冇講大話.


text:
拿索 必去景點及坎寧安湖附近酒店推介
坎寧安湖附近酒店預訂
神秘優惠價幫你慳更多
即時揭開神秘優惠價,慳得更多
拿索必去推介 - 坎寧安湖
想去 拿索 自由行?等 Hotels.com 帶你玩盡 拿索坎寧安湖 啦!留意我地文章,話你知去拿索 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋拿索坎寧安湖 附近有咩酒店,等你更加容易計劃行程,慳返酒店來回景點嘅時間.
拿索坎寧安湖 自由行
去得拿索坎寧安湖 自由行最緊要一定係揀啱日子去.一啲熱門景點例如,拿索 嘅 坎寧安湖,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
拿索坎寧安湖 交通
想去坎寧安湖 暢順無阻濟,最好就係出發前,睇清楚拿索坎寧安湖 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
拿索坎寧安湖 必食必買攻略
拿索坎寧安湖一直都係旅遊熱門地點,去到拿索坎寧安湖,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
Post-Rock野唔係聽好多,除左GODSPEED...之外,都只係聽得少少,呢隊「Post-Rock經典」更加剩係識個名,但係見既然黎香港玩場咪支持下同當試下.唔係自己聽開果瓣,未聽過佢地d歌,冇人陪自己一個去睇,仲要四百二一張飛成幾舊水咁多...咦?犯晒「香港『音樂人』睇騷指引」d戒條忝!
因為係不設劃位之關係,所以六點幾就去到九龍灣展貿排隊(阿Rain姐仲四點幾就到忝真痴線),果時仲冇乜人都排到頭二十之內架,一直到七點左右先開始多人,早知就唔同班友一齊癲咁早到要棟係度個半鐘啦(雖然冇乜所謂,反正都係同係屋企一樣焚下機睇下書,分別係由坐變做企).七點十就入得場都幾準時,撕完飛第一件事係塞左成疊卡紙過黎,係Rockit2+CLUB 8+自然捲 NATURAL Q+IN LOVE+ELF FATIMA新碟預告,每場/隊一張即係一共五張,硬卡紙全彩印刷,ELF FATIMA果張仲要係麻質面.睇番我地TRHK,宣傳演唱會都只係得一張A4裁開兩份白底黑字公仔都冇之「單張」,更加唔使諗印乜野「彩色硬卡紙」去宣傳d樂隊喇(簽左成四五六七隊band都未有得宣傳過,都幾灰).大公司係唔同d.個場坐到七百人左右,我排隊頭坐到第四行(都唔想坐太前,d聲實唔夠靚),個場爆左大半,搞手真係開心死.今晚之後下個月11/11同樣會展又搞多一場CLUB 8+自然捲 NATURAL Q+IN LOVE,犀利.點解人地搞親騷都輕輕鬆鬆順順利利,係我地TRHK搞先笨笨七七硬硬膠膠?呢個故事教訓我地,香港玩metal,保證冇前途,起碼我暫時未聽過有一個入場睇MOGWAI之post-rock fan話「$420一張飛好貴」先.
ELF FATIMA
一開始已經全場人衝晒上台前,難得做opening之香港bandd人都肯噉做,好有氣氛.(大家記得六翼天使果場嘛?)上次「弦極聽典」第一次睇佢地玩,印象十分唔錯,今次玩d歌好似同果次差唔多.聲唔會講,因為做得opening band聲差同音響set唔好就預左,一時好似未開晒amp就玩好唔夠聲,一時結他爛過頭而bass出唔到,都幾心酸,因為佢地音樂真係唔差.開頭一兩首有點兒甩,到後段熱完身又較番好d聲之後,最後兩首instrumental真係好正.不過佢地硬係衰台風,係台上好似唔知應該點樣面對同應付觀眾噉.玩完最後一首之後由兩支結他谷爆狂feed之後全隊走左去,以為就係噉樣用feedback法去轉樂隊咁型同咁創新,點知原來唔係,跟住班友又走番出黎執番d架生,其實都幾樣衰.點都好,佢地年尾出新碟,記得支持.
MOGWAI
ELF FATIMA玩左半個鐘之後,再set一大輪野,九點二終於到主角出場.睇完ELF FATIMA玩都擔心,post-rockd野如果d聲唔夠靚同清真係玩唔出果種感覺,如果d聲仲係咁差的話就真係失望死.好在呢半個鐘setting冇白費到,佢地d聲做得真係好靚,而且要搞咁大輪setting都唔係冇原因,因為佢地首首歌都要換架生,就算係玩緊途中都要換結他甚至結他佬轉玩bass(即係同時兩支bass),的確係好複雜,而我最鍾意係個鼓聲協調得好好,好多時都係放到最後,唔會嘈過頭之餘亦唔會比三支結他+bass遮晒,但係個主結他佬反而好似嫌個kick太細聲.聲方面只得一個問題,就係balance差少少,好多時有結他"solo"時,個panel都唔推出d果支結他個聲,為一美中不足,但係除左呢樣之外,呢場騷的確係我睇過做聲做得最靚之一場.觀眾非常之正,每首歌彈出頭幾個音已經嗌晒拍晒手掌(仲要首首都係先好野),睇黎人人都非常熟悉佢地,全場得我呢個一首MOGWAI歌都未聽過之傻仔完全唔知發生咩事.隊band就更加唔使講,非常之合拍,全晚完全冇話甩,唔齊或者夾硬黎,專業就是專業,雖然亞洲band音樂水準係高,但論台上表現西方樂隊硬係較優勝.佢地玩左咁多首歌(又其實可能唔係好多首,因為大部份歌都係好長),其實每一首之旋律都較簡單同重重複性(但結構就十分複雜),但就係點聽都唔會悶先好野,全場個半鐘唔係好多跳或者un位,但係就係聽極都唔悶,Encore前尾二一首係我聽過最正post-rock歌曲(亦係全場反應最好之一首),從靜到嘈再到靜之間斷令我諗起OPETH.佢地d歌都好多野玩,歌佬把聲全落effect(全場歌佬先得三四首有唱),個主結他佬都玩effect玩到傻,但係比台前d人擋住晒睇唔到佢點玩,剩係睇到個bass彈法幾特別,用木結他彈法去彈bass,好多時都係用拇指.佢地d歌好「重」,但係呢種「重」唔同metal果種,metal果種重係好似一拳窩落你條仆街度噉款(最佳演繹大獎:PANTERA "Vulgar Display of Power"),post-rock果種重係好似比一大疊厚棉被笠住噉,而且因為有三支結他+bass or 雙結他雙bass之關係,做出黎果幅音牆係非常有壓迫感,用到雙bass果時個重低音係震到你有點想嘔.某程度上,我覺得post-rock果種重之「重」感覺係來得比metal更重.玩左好多首(定其實只係幾首?我都數唔清喇)之後,出黎再encore多兩首就散場,見樂隊係就係玩得好,但係好多時好似唔多想玩噉,正場玩完之後拜拜都唔多句立即放低所有野九秒九鬆人,出番黎encore之後最後一件一件噉走謝幕都冇,臨尾話有簽名會又取消埋,以為又係果d「藐視香港市場」之大牌band,問清楚先知原來之前佢地先係台灣表演,踩完台灣之後就飛過黎香港再踩一場所以先咁支力.最後佢地玩左個半鐘完場,非常滿足.
總結?好簡單:
「我睇過最正之一場live.$420,絕對值.」


text:
過到黎反而唔知打咩好:p,到左星期六可以有時間朝早坐係度飲住咖啡等房主黎交張住客證明登記信俾我,等我下星期一可以去做登記.
平安到埗慕尼黑之餘,我仲完美表現左隔空搵屋住,無被人搵笨無預先過數留位,一句講曬無伏.仲有德仔法仔法妹同敘利亞巴打(?),之後有時間再講間屋嘅野.
反而想講嘅係第一日落機之後嘅野,第一日到埗,無電話無網絡(咁濟,靠機場Wifi吊命), 一輪功夫先搵到房主提供嘅地址.由房主嘅同屋接待,查收房間同鎖匙.之後諗住出去行一陣,熟悉下個住處周圍同買張電話卡,等自己可以盡快上水話俾大家聽我未死,如果唔係淨係靠個WG個Wifi都唔知我蕩失路幾多次啦.
出到周圍行一路都無咩野,都只係影下相啊,望下邊到有超市應間可以買野食啊咁.到真係落手要買電話卡同買餸,出事啦.我企係堆prepaid電話卡同堆餸前面,竟然唔知買邊張好,又唔知今晚食咩餸好;心大心細又怕揀錯野買貴左唔識整……..竟然最後負能量左,心諗:”我究竟戇鳩鳩,無啦啦走黎德國做咩?”差啲崩潰左.
最後憑住”就算真係買錯唔係最好或者唔識登記電話卡,咪搵人幫手囉; 今餐食得唔好下餐自己煮好啲囉”, 搞搞下咁就過左一日.其實我地唯一要恐懼的就是恐懼本身,只要行下行下,就會有條路嫁啦,無事嘅,大不了咪死.
就係咁,跟住落黎呢幾日我都直頭遊客mode 長著,呢度行下果度睇下,又唔洗趕行程,我買左張週票可以無限次搭S-bahn/U-bahn甚至巴士,鐘意嘅話,A站搭去B站再坐去A站買粒米都仲得.
不過等到房主送張住址證明黎之後就無咁嘆啦,要入藉開戶口搵工嫁啦.希望黎緊一齊順順利利啦.
有興趣嘅朋友,可以去鋒狂德意志 JonWHDeutschland 俾個Like同Follow我
想睇更多呢幾日嘅相,可以去我Facebook album鋒狂慕尼黑 度睇嫁.


text:
吉林省近日發生 糧倉 失火,本來 糧倉 火警呢單嘢已經好有問題,打緊貿易戰仲要依家北半球天氣反常成咁,仲話 糧倉 失火,本身已經大鑊.依家有傳係回應糧食清查,所以 糧倉 失火,官方點否認都好,都無人會信呢個政府,適當囤積糧食可能係必要.
點解縱火燒 糧倉
中國電視劇《天下糧倉》有一節係,大清帝國政府要清查各地 糧倉 庫存,有啲地方官擺明平日虧空政府糧食牟利,所以喺清查嘅官嚟之前一把火燒 糧倉 ,然後當晒係意外損失write-off咗果啲貪咗嘅糧,呢種手法,好明顯仲係今日中國官員嘅手法,2019年嘅 糧倉 清查涵唔涵蓋到吉林唔重要,吉林省嘅官員聞到風聲,可能中紀委會嚟巡視就乘風高物燥將 糧倉 燒毀毀滅證據,呢個就係中國國情.如果真係接連大批 糧倉 都燒毀,即係中國官營 糧倉 嘅貪污情況嚴重,中國根本唔夠糧食儲備,一旦貿易戰加天災,輕則惡性通脹,重則饑荒,大家諗吓當出現呢個情況,香港可能會點,唔會周街買唔到嘢食要搞到外國政府干預,都大批中國人好似喪屍咁落嚟香港,屆時真係唔實施《儲備商品條例》,即係限奶令最初我諗果個版本都唔得,《儲備商品條例》就係英國人二次大戰前,要確保香港有足夠食米供應,唔會搞到啲米被中華民國政府或國民買晒,令香港民生大亂而諗出嚟嘅.
所以呢次 糧倉 失火,你信中國政府嘅版本,真係後果十分嚴重,如果你有西方國家護照,你有下一代,你準備向西方國家撤退,未嘗唔係一個合理安排,當你錢無晒(因惡性通脹),有護照都未必走去,亦未必可以捱到撤僑.如果你無西方國家護照,就真係要諗出路,或將平日買嘢模式改變,將儲備糧食,可能儲一個禮拜食嘅,加為儲一個至三個月食嘅,至少基本糧食可以做到呢個水準,咁你或者一旦有乜事仲保得住,因為我估,如果中國貿易戰搞到糧食搞唔掂果陣,好可能北區嘅超級市場會首先大規模失守,例如長期排長龍,或者買極米之類基本糧食都買唔到,所以北區,元朗,屯門果啲朋友,你係要留意 糧倉 失火嘅新聞,我諗實際情況,好可能比大家了解嘅情況更差.


text:
本來想寫吓柔佛王儲講乜,但由於成件堅敏感到爆,所以我講吓一樣香港傳媒唔會講嘅話,法國 SNCF 大罷工,基本上,依家如果你去法國旅行都係唔好預坐火車,包括 SNCF 負責嘅RER路段,因為呢次罷工, SNCF 員工實同總統鬥過你死我活,啲人搭唔搭到車,都唔夠佢地嘅鐵飯碗咁重要.
SNCF 員工抗拒歐盟嘅自由競爭大潮流
首先, SNCF 嘅成本結構係好膠,而最膠喺員工待遇果度,大部分 SNCF 員工都享受等同公務員待遇,除非員工主動劈炮,退休或者病咗唔可能再做,否則無人炒到佢地,如果歐盟無話要鐵路改革還好,但依家歐盟部分國家已經完成開放市場嘅準備,好似德國直頭連Intercity一級都有公私營競爭,你法國仲玩呢家嘢就好膠.但歐盟嘅Single European Railway Area改革,2020年就一定要做到Intercity一級要係開放市場,咁就大件事,依家 SNCF 新員工仲享受緊公務員待遇.而 SNCF 已經無話郁舊有員工嘅公務員待遇,工會都視之為等同宣戰,咁你諗吓 SNCF 呢間退聯公司可以點改革.
依家講到呢度,大家就明點解當年日本政府會解散日本國有鐵路,變成七間JR公司,亦即係今日日本JR嘅基礎,當年日本國有鐵路又係工會勢力大到離晒譜,大到改革不能嘅地步,但如果JR仲唔改革,日本政府就唔破產都難,當年仲要係日本經濟好景嘅時候.日本佬政府仲可以話解散日本國有鐵路就解散咗佢,但法國佬,一個咁有勇武抗爭傳統嘅國家,你想改革 SNCF ,你想硬碰就得,無咁易囉.
呢次係睇到馬克龍總統究竟嘅手腕有幾強,但由德國經驗嚟講,德國DB由聯邦鐵路,同被共產黨搞到一舊屎嘅帝國鐵路(Reichbahn,你無睇錯,呢個同當年柏林地位有關)合併,跟住一路執手尾執到依家硬件啲手尾都未執完,經常因升級工程搞到啲火車班次亂七八糟,但市場架構係用咗廿年至執完,你依家馬克龍想一好快搞掂佢meet到2020年嘅大限,我堅祝法國佬好運,鐵路私有化從來都係高難度.


text:
狗仔隊 好似吊靴鬼跟住許智峯,搞出所謂搶手機事件,有幾件心術不正嘅抽水怪,包括陳家洛同陳家珮兩件冚家鏟,我夜啲再開炮隊佢地.但李兆富同田北俊點出兩件事,我覺得大家一定要窮追猛打.特別啲藍屍,佢地唔追正仆街.
狗仔隊 跟親共陣營嘅紀錄交代吓
先睇前立法會議員,香港依家可能少數講人話嘅人田北俊講乜先:
之前我做議員嘅時候,政府 狗仔隊 淨係啄住建制派議員,驚死唔夠人投票.但點解今時今日連許智峰都要跟埋?
無錯,乜民主黨投X咗共,政府不如解釋吓點解政府 狗仔隊 要跟埋民主黨,一係政府 狗仔隊 騷擾議員,呢個係干犯《立法會(權力及特權)條例》,因為政府官員,例如啲 狗仔隊 喺議會內行為一般唔受豁免.一係,就係民主黨喺一地兩檢問題上準備投共,咁樣呢樣就更加大家想知喇,田北俊呢個分析堅係突破盲腸之最,特別劉慧卿可以解釋一吓,如果政府 狗仔隊 真係騷擾議員,唔該梁君彥條大口狗一視同仁,拉埋果堆 狗仔隊 ,唔做嘅話,我好興趣研究梁氏家族喺歐盟有無做啲不利於英國同歐盟嘅行為.
好喇,跟住係李兆富講嘅嘢,大家睇以下Medium嘅文
政府應將行政部門收集得到議員嘅資料,全面公開.唔係要公審邊個(Oops,家陣好似有好多人想公審許智峯喎);而係畀公眾監察議員操守,例如出席會議,都係操守好重要嘅一部份,係咪?
以土共喺議會佔大多數情況下,居然都可以多次流會,究竟邊啲撚樣呃飯食無開會,公眾十分之想知,既然啲 狗仔隊 可以咁仔細掌握議員嘅動向,咁唔該公開呢啲 狗仔隊 手持一切數據,邊啲土共議員無開足會,等啲藍屍同自帶五慢慢打爆佢地機,唔好流咗會又將責任推晒落啲泛民度,泛民作為反對果個,係應該只係留一兩件開會,喺正常西敏寺制國家,Party Whip 出 Three-line Whip 你班友仲可以消失,一早被人踢咗出黨或者紀律處分喇,仲會好似香港呢班議員咁?
政府話 狗仔隊 唔係搜集議員私隱,唔該你班仆街公開手上嘅數據,唔好周圍搬龍門,呢個政府搬龍門搬到好乞人憎.


text:
我地個blog其實好小介紹飲食, 不過點解今次要介紹呢?
就係因為我地今次食既餐廳真係好好味同帶住小朋友都無問題, 因為有D餐廳真係唔係好啱小朋友去既, 好喇!
唔講咁多廢話, 入正題.
一到澳門, 我地就去酒店放低行李, 就坐的士去揾食,
澳門第一餐Lunch就係去左
氹仔既 喜蓮咖啡麵食
地址 : 澳門氹仔舊城區飛能便度街南龍花園地下B84號
我地一家四口食左牛尾湯通粉, 紅豆冰, 奶茶紅豆冰, 炸雲吞, 芝士牛肉飛碟, 咖喱牛腩豬仔飽, 細佬仔Marcus一個人可以KO一份芝士牛肉飛碟同一碗仔牛尾湯通粉, 食完仲話要食多份芝士牛肉飛碟, 我地就梗係唔會一次過食咁多啦!
細佬仔Marcus對食好有要求, 好有主見, 唔係様樣都鐘意食, 所以佢鐘意得就真係好好食, 我地有時去食雪糕都唔一定會鐘意架!
總括黎講係好好味同好抵食, 我地一家四口都係食左$242
紅豆冰 - 紅豆夠大粒, 可能太好飲, 我嫌太細杯唔夠喉
奶茶紅豆冰 - 紅豆夠大粒, 奶茶好香濃, 不過我就比較鐘意紅豆冰多D
咖喱牛腩豬仔飽 - 呢個我覺得最好味, 大家去到一家要試, 牛腩好夠淋, 個 咖喱好香濃唔太辣, 個 咖喱汁用黎點豬仔飽簡直一流, 食到停唔到口
牛尾湯通粉 - 個湯好夠濃, 通粉煮得好QQ
炸雲吞 - 我最鐘意, 夠香口, 不過無咩特別
芝士牛肉飛碟 - 我只係食左一啖, 唔知好唔好味, 不過細佬仔Marcus可以食晒一份, 應該好好味
食完Lunch, 我地就返左金沙城玩, 等今次旅程我同永勝最祈待既一餐
嬴到粥
其實之前聖誔去澳門都已經食過一下次, 上次人多就可以食多D
今次得我地一家四口就食小好多, 仲有就係Mancent一坐低就話要食上次個雞肉脆卜卜 (手撕雞), 但係因為今次得我地4個, 所以無訂到, 媽咪知你鐘意食, 我下次一定會訂定架!
黎得食嬴到粥, 我地就梗係食卜卜蜆, 個蜆煲入面有大量蒜容,
本身我唔鐘意蒜容個D味, 但呢個卜卜蜆既味係好好味,
蜆肉多大粒, Mancent & Marcus食到停唔到, 我同永勝好似母雞餵食咁餵佢地,
所以我地2個都無咩點食到D蜆肉, 証明真係好好味.
食完D蜆我地就叫左D食物打邊爐, 有牛肉, 生魚片,
雙拼滑(蝦滑墨魚滑), 生菜, 大家梗係覺得我地好似食得好小野, 但係食完真係飽到上心口
牛肉 - 同香港打邊爐差唔多,
但係打邊爐無理由唔係牛肉
生魚片 - 一家要食, 超滑, 好有魚味, 最緊要係無咩骨
呢2隻係最好飲, 連我每次打邊爐一定要飲可樂, 都唔飲要飲佢
因為我地訂左6:30pm, 食完仲好早又食得太飽, 梗係行下啦!
個湖景好靚
行完我地就係媽閣廟對面坐巴士返去百八伴行下, 買下零食就坐酒店免費Shuttle Bus返酒店
新鴻發咖啡小食
地址 : 賈伯樂提督街55號地下A
呢間出名食西多
食香港真係好小見到咁高既西多, 入面係搽左花生酱, 但佢既花生酱唔似我地平時食個D, 個感覺有小小流心. Mancent & Marcus食到停唔到口呀!
豬扒飽塊豬扒好淋, 無平時個D鬆肉粉醃肉味, 但又出奇地好淋, 呢個細佬仔Marcus係咁偷食塊豬扒
干炒牛肉通粉. 炒通粉我真係第一次食, 係香港通常都係炒意粉, 但D牛肉就麻麻地, 係用鬆肉粉醃過, 但個通粉好好味, 好夠味又彈牙
總括我地一家四口好滿意今次呢個美食之旅, 餐餐都有驚喜同好好味架~
===其他澳門有關既blog====
[開放時間]
星期一休息
星期二-五 14:30-17:30
星期六日公眾假期10:30-17:30


text:
Marcus食左illuma都差唔多2年,(touch wood) so far無咩大病要入醫院,
小病當然有,但起碼都係活潑可愛,呢個三歲小男孩
仍然每日早晚兩杯illuma milk milk, 所以仲係肥肥白白,
諗返起哥哥同齡既時候又真係廋d,可能哥哥個時返學多病啦!
兩兄弟既成長比較圖
瘦哥哥與肥弟弟
著同一件衫,Marcus 著同一件衫又真係好似脹卜卜
我地唔係對Mancent 哥哥唔好呀..
不過大家都知道吸收營養呢d都係因人而異
Mancent 哥哥係走型格路缐
Marcus 細佬仔係走得意路缐
Marcus 而家大個仔左好多
(成長線一路都keep 住肥仔架)
可以同我地一齊去好多地方
唔好講其他人....比起哥哥都係3歲
細佬係精靈少少
(成日整古做怪)
又識得每朝起身識得沖illuma milk milk
真係有板有眼架!
(如無特別,今次應該都係最後一次寫關於奶粉既update)
但係沖沖下會偷食,因為本身illuma 既奶粉無咁甜
(不含蔗糖)
所以都放心俾Marcus細佬仔偷食小小
之前仲拍左片
真識嘆,一路milk milk一路睇書,
原來Marcus都有靜既一面既
真係好專心睇書喎⋯
不過實不相暪....呢排天氣時熱時凍....有時都要落哮喘藥
有時病多痰
我地就會用生理鹽水黎清下氣管
已經搵左隻唔以野痰加濕疹BB 最o岩用既milk milk 牌子佢食
(其實Illuma 仲有少少雲呢拿味)
希望遲D大D氣管好D啦~
而家開始會同哥哥一齊睇書一齊玩
不過呢個仔呢....成日帶好多歡樂比我地
同哥哥一齊偷食
仲要走埋黎同我地講偷食好好味?
問佢係咪"偷食"??..佢仲笑咪咪
細佬真係鍾意食野
希望都keep住可以係不同既階段吸收得好D
有健康既飲食習慣
黎緊唔係只係玩架啦~
期待四歲既你係新學校/新環境學到更多既知識
下年又輪到你考小學....龍B既媽咪大家都要開始準備一下啦~
===其他成長月誌blog==


text:
自 Lord Ashdown 高調呼籲要啟動BNO平權後,大家見到對BNO討論嘅變化,陶傑嘅立場去到幾乎同我差唔多,而反BNO嘅五毛重火力回應,甚至去到上綱上線文革式人身攻擊,但我唔意外,你睇 港人講地 嘅文革式語言暴走就明.
港人講地 用文革語言回應Lord Ashdown
港人講地好少高調回應BNO相關議題,或英國人嘅政策建議,但依家似乎有堅料到,立即出動前廉署高層郭文緯,大家睇個標題唔駛睇內文都知係文革語言嘅人身攻擊,當然呢啲攻擊不單無用,而且係加強英國政府去幫BNO平權嘅理據,因為文革語言本身就係中國共產黨打壓香港人嘅證據,咪當英國人唔識睇中文至得,中國買通晒FCO啲中國通,都唔代表可以買通其他識中文嘅人.
所以我對最終BNO平權有一定信心,因為無論連登嘅五毛,澳門嚟嘅五毛到港人講地,甚至熱普城啲人渣反應,都話大家聽一個事實,北京應該知道BNO平權勢在必行,佢地知道除咗發惡,就乜嘢都唔識,就係咁簡單.
我順便回覆點解我ban咗一件叫Alex K Chan嘅五毛,因為佢嘅friend list令我有合理理由相信佢係一個假戶口,更隨時係同果件澳門五毛有密切關係嘅一件五毛
成個friend list真人極少,呢啲仲唔係精心設計用嚟做嘢嘅假戶口,仲要突然得到澳門五毛睇到嚟特別放大佢嘅發言,呢啲唔係五毛仲係乜?我相信盲都睇得到,如果果個人係平日我啲讀者,唔係精心設計嘅五毛,佢應該知道我嘅立場,而唔會無啦啦送戶口俾我ban咁蠢.
同埋大家留意一樣嘢,依家BNO好可能平權,啲不明人搞嘅facebook page或group(例如捉人入group果啲不明Group),同埋熱普城對呢件事無理攻擊會越嚟越多.一個真心支持BNO平權嘅人,係唔會作啲咁email聲稱去問啲歐盟國家(2009年有唔少玩過呢家嘢),更加唔會隨便攻擊BNO居歐權或有人運用自己嘅國籍權利移去他國,呢排簡直係鬼影幢幢,黎明之前嘅戰鬥往往係最黐線,呢點大家要注意.


text:
阿爾滕堡 必去景點及大池塘附近酒店推介
大池塘附近酒店預訂
神秘優惠價幫你慳更多
即時揭開神秘優惠價,慳得更多
阿爾滕堡必去推介 - 大池塘
想去 阿爾滕堡 自由行?等 Hotels.com 帶你玩盡 阿爾滕堡大池塘 啦!留意我地文章,話你知去阿爾滕堡 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋阿爾滕堡大池塘 附近有咩酒店,等你更加容易計劃行程,慳返酒店來回景點嘅時間.
阿爾滕堡大池塘 自由行
去得阿爾滕堡大池塘 自由行最緊要一定係揀啱日子去.一啲熱門景點例如,阿爾滕堡 嘅 大池塘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
阿爾滕堡大池塘 交通
想去大池塘 暢順無阻濟,最好就係出發前,睇清楚阿爾滕堡大池塘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
阿爾滕堡大池塘 必食必買攻略
阿爾滕堡大池塘一直都係旅遊熱門地點,去到阿爾滕堡大池塘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
上巴倫 必去景點及亥皮帕密山國家公園附近酒店推介
亥皮帕密山國家公園附近酒店預訂
神秘優惠價幫你慳更多
即時揭開神秘優惠價,慳得更多
上巴倫必去推介 - 亥皮帕密山國家公園
想去 上巴倫 自由行?等 Hotels.com 帶你玩盡 上巴倫亥皮帕密山國家公園 啦!留意我地文章,話你知去上巴倫 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋上巴倫亥皮帕密山國家公園 附近有咩酒店,等你更加容易計劃行程,慳返酒店來回景點嘅時間.
上巴倫亥皮帕密山國家公園 自由行
去得上巴倫亥皮帕密山國家公園 自由行最緊要一定係揀啱日子去.一啲熱門景點例如,上巴倫 嘅 亥皮帕密山國家公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
上巴倫亥皮帕密山國家公園 交通
想去亥皮帕密山國家公園 暢順無阻濟,最好就係出發前,睇清楚上巴倫亥皮帕密山國家公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
上巴倫亥皮帕密山國家公園 必食必買攻略
上巴倫亥皮帕密山國家公園一直都係旅遊熱門地點,去到上巴倫亥皮帕密山國家公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
對讀中共黨史嘅人嚟講,依家呢代中共啲人,除咗仆街同貪錢乜都唔識,由李飛今日迫人聽演講,竟然提出 你從哪裏來?你是誰?你要到哪裏去? 呢個問題可見一斑,我對呢個問題好早有答案,而且呢個問題你越思考,你越會投身港獨或歸英運動.
你從哪裏來?你是誰?你要到哪裏去? 嘅正確答案
你從哪裏來?你是誰?你要到哪裏去? 呢個問題,其實好易答,我1996年已經思考呢個問題,因為1996年果陣無人知我會唔會最終被驅逐到倫敦或者變國際人球收場.而呢個問題,我咁答
你從哪裏來? 香港大部分人,都係反對共產黨統治嘅難民之後,少數係被中國政府驅逐嘅南洋華人,同埋喺印度同巴基斯坦都唔當係自己嘅人(你明印度種姓制度嘅仆街嘢,你就明點解香港印度裔人視香港為鄉),所以,香港呢個城市天生係反對中共,甚至反對中國,李飛問呢條問題果陣,證明佢對香港嘅真實歷史一無所知,佢應該知道大逃港呢件事.
你是誰? 如果香港係一個獨立國家,係香港人,如果香港唔係獨立國家,我答案係英國人,香港係未經公投下由英國交俾中國,呢個亦係我認為BNO必須平權嘅理由,如果香港好似新加坡咁經公投離開大英帝國,唔保留任何形式英籍亦都合情合理.好多土共五毛,似乎從未睇清楚過我爭取BNO平權嘅真正理由同論述意圖,係嘅,五毛邊會有腦.但如果你附和五毛,只顯得你都只係單細胞生物.
你要到哪裏去? 我答案係歸英,雖然我過去幾個月喺歐洲經驗話俾我聽,英國絕對講唔上係一個一流嘅國家,只不過,大家對津巴布韋搞到一鑊泡有眼見,英國人喺羅德西亞短暫歸英後匆匆俾佢獨立,依家咪鑄成大錯,因此,喺中國對香港嘅制度,文化同人口結構有如此深遠嘅破壞底下,香港需要歸英相當時間,可能要留喺英國一員幾十年,甚至香港獨立後,都要加入歐盟,其實我對居歐權嘅睇法,唔係一個喺未平權果陣俾香港人嘅太平門咁簡單,因為大家心知肚明,依家中國咁持續搞破壞落去,就係有幸獨立都有排醫.作為一個南洋人,我對歐洲宗主國匆匆離開後嘅後遺症太有深刻體會.
但無論如何,李飛問 你從哪裏來?你是誰?你要到哪裏去? 呢條問題,一條正宗港獨問題,如果我係習近平,會拉佢去秦城解決咗佢,而罪狀係佢太白痴同太on9.


text:
九龍香格里拉大酒店 Kowloon Shangri-La, Hong Kong
商戶搜索
服務詳情
評語 提交評語
我其實只係擺係4-6圍,其他酒店比只係俾到無窗既conference room我.而香格里拉可以俾到個房係落地玻璃望住海,地方好鬆動,仲有地方打麻雀,價錢都合理,最重要我Daddy好鍾意,所以就決定喺度擺.
我覺得幾surprise個度啲staff會幫咁多嘢,例如佢地會約我上去俾好多option我揀,雖然我得六圍,但佢都包好多嘢.本身我直情連background music都唔想搞,但佢地都幫我prep曬.佢仲要有個staff follow我event,雖然晚宴時佢放咗工唔在場,但佢一早已經同我晚宴既部長同經理溝通好.晚宴時,部長同經理真係好有經驗,佢會話俾我聽我應該係第幾度菜個陣起身講嘢,仲會提我好多細節.其實我好多嘢都唔識,但好彩有佢地提我!!真係覺得佢地好好!!
我哋係擺西式婚宴,全部都係長枱,我估無其他酒店做到或者做得咁好!我哋唔想擺中式,係因為通常擺中式婚宴,啲食物好多時都食唔晒,覺得好浪費.我哋都好感恩屋企人都唔係好介意擺長枱.
因為我哋都多賓客,成三百幾個,要咁大個場,仲要係做長枱,真係無乜邊間做到!我哋問過好多間都話唔得,甚至有啲會推翻我嘅意見!佢哋啲staff都跟得好足,就算本身跟開我哋婚宴嘅員工中途有轉過,但之後都follow得好好!另外,我覺得佢哋既食物質素真係唔錯,成三百幾份餐,西式又要擺得好靚,啲guests都話好好食!我哋俾啲guests揀main dish,佢哋好多都係揀牛,而佢哋好多都話好好食.
另外,因為我安排咗dish與dish之間會有人上台give speech,咁我話唔想到時啲waiters行嚟行去,咁佢地都做到.不過,有好多guests反映話啲dish上得遲咗,好似有啲枱差不多食完,但有啲都未上.不過佢哋真係做到我想要嘅嘢,呢一點真係好值得讚!
我哋揀酒店嘅時候好多都full哂,而我哋本身都有啲要求,例如我哋擺三十八圍,人數真係比較多;另外都想喺九龍區,最好尖沙嘴區擺,因為對屋企人嚟講都比較方便,加上又想有view,所以最後我哋揀咗Shangri-La.另外加上我哋有啲內地親戚,Shangri-La可能比較為人熟悉,同埋又grand啲古典啲﹑樓底又高,啲嘢又真係好好食,真係有米芝蓮質素.
佢係包一晚酒店嘅,會將我哋啲嘢用行李車幫我哋拎上房.另外因為當日都好忙,冇咩時間食嘢,佢就幫我哋將食唔哂嘅嘢翻熱然後拎上房俾我哋食,都幾周到.
服務方面,諗番起最初sales嗰位同事有少少倔,好似冇咩商量咁,但最後有啲要求都滿足到,所以都OK.至於當日嘅服務有一點想講就係個部長好似懶懶閒咁,指揮得唔係幾好,同埋嗰位負責拖裙嘅女仔成日唔見人,好彩我啲裙尾唔係好長,如果唔係就麻煩喇.
我媽鍾意Kowloon Shangri-la個ball room冇咁多柱,雖然之前都有睇過Island,但Island就有啲柱,同埋會係檯面分餸,無咁好睇,所以我媽咪就唔鍾意Isalnd,加上個場都細啲,所以最後都係揀返Kowloon Shangri-la.
負責安排嘅sales manager Jason幾好,例如我同佢negotiate一啲項目,或者某啲位想換嘢嘅時候,佢都肯幫我哋去爭取.
野食方面,我好鍾意個蟹蓋!之前去試菜已經覺得好好味,當日我都專登安排咗空檔時間去食,但喺上菜就有啲慢,令成個晚宴去到12點幾先完.


text:
各位到左日本會食啲咩呢?到左日本除左食生猛嘅海鮮,壽司同生魚片之外,仲可以食乜野熟食呢?我諗各位都有聽過大阪燒,但係相信好多人都分唔到大阪燒,廣島燒,文字燒,都相信喺香港可能冇乜人食過廣島燒同文字燒,如果你以為日本嘅燒物只不過係一灘漿同涵撈埋一齊,煎一煎之後再加啲燒汁上去嘅話,你未免太過睇小日本燒物呢門學問. 所以而家就等小編黎介紹下幾種日本著名嘅鐵板美食,佢地嘅做法同特色都唔一樣架.
一,大阪燒
首先講下大阪燒啦!廢話都要講句,大阪燒係源自大阪嘅.大阪燒係將低筋麵粉,蛋,炸麵花(將麵漿當天婦羅咁炸完再整碎,一般日本雜貨店都有賣),水或者鰹魚湯,椰菜同肉喺碗入面攪均,或者依自己嘅喜好再加啲蝦皮,蔥花等等去提升味道嘅層次.有啲人都會選擇將所有碗入面攪均左嘅食材放到鐵板上面之後先再將肉鋪喺上層,再加啲麵漿,煎4,5分鐘後再煎埋另外一面,最後搽埋醬汁,落啲木魚,紫菜上去,加多少少蛋黃醬就食得啦.
因為大阪燒係享受那鬆軟口感嘅,所以整嘅時候唔好壓扁佢呀!
大阪燒因為相對易整,所以對於鍾意小聚一下,大家一齊開開心心整野食嘅人實在係再適合不過架啦!
二,廣島燒
起源於廣島嘅廣島燒就唔似大阪燒咁將全部野埋一齊之後先落鐵板,而係一步一步慢慢咁將食材堆起.
先喺鐵板上整一塊圓形薄餅皮再放上一大把嘅椰菜絲,肉等食材,再一下翻面,把椰菜等食材蒸熟,但係難度會相對較高,所以通常都係由師傅負責.將椰菜蒸熟嘅同時,喺旁邊嘅鐵板上炒熟啲炒麵後,將椰菜同麵皮等移到炒麵上然後用力一壓,最後再煎個荷包蛋放上去, 加啲紫菜,木魚,蔥花就搞掂.
廣島燒同大阪燒最大嘅分別,就係廣島燒多左炒麵令到啲味道更有層次,製作步驟同用料亦都係三者當中最多嘅!而且因為製作難度比較高,通常就會由師傅負責幫手整,因此想要輕輕鬆鬆享受美食,但又唔想自己郁手做嘅懶人就最適合食廣島燒.
如果胃口比較大,嫌淨係食大阪燒或廣島燒唔夠飽嘅話,都可以嗌下大阪燒或廣島燒嘅定食.幾乎每一間大阪,廣島燒嘅店家都會有定食,所以唔怕食唔飽.
三,文字燒
文字燒係起源於東京嘅燒物.佢嘅製作過程係將蔬菜,肉等食材炒完之後做成一個圓圈,再將用上湯稀釋左嘅麵漿分2-3次慢慢倒入圓圈入1面,等滾左之後再撈埋攪勻,煎成香脆鍋巴之後加啲紫菜就食得架啦.
雖然睇落就麻麻地開胃,但係那外邊果層焦脆鍋巴同入面濃濃杰杰嘅口感配埋一齊,簡直冇得輸,同朋友一路傾計一路食就最岩.
(章魚燒)
最後再介紹每個鍾意日本嘅人都一定有食過嘅章魚燒.雖然你行去旺角銅鑼灣都有一堆賣,但係喺大阪食嘅正常宗章魚燒絕對唔一樣! 做法唔同,口感亦完全唔同!大阪嘅係著重鬆軟口感,所以同香港果D懶係彈牙嘅口感係兩回事黎.小編推薦大家可以去試下就知.
再加上大阪有唔同種類嘅章魚燒,甚至仲有好適合寒冬時食嘅湯章魚燒,你喺香港係絕對唔會食到!所以去到大阪除左大阪燒之外記得都要食湯章魚燒呀!
▲認識KKday▲
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 54 個國家,174 個城市,為您搜羅超過 6,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往 KKday 網站,訂購心水行程!
▲訂閱 KKday電子報,獲取更多旅遊優惠!
關注KKday社交平台動向:
▲Facebook ▲Instagram ▲YouTube ▲旅友討論區
認識KKday
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 80 個國家,500 個城市,為您搜羅超過 10,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往KKday 網站,訂購心水行程!
▲下載KKday App與你同行,發掘更多在地旅遊體驗!
▲訂閱KKday電子報,獲取更多旅遊優惠!
▲Facebook ▲Instagram ▲YouTube ▲KKday群組


text:
「X個好朋友特點」,「X個女人必須有嘅性格」呢類文章大家都應該睇到厭,當中嘅共通點,一定係有「細心」呢回事.我哋將「細心」拎出嚟講,男人嘅角度當然就係有一個事事為你設想,幫你處理好所有事務,仲會善意提醒你各種事情嘅女人;但好多女人就唔係咁睇,對於「細心女朋友」,好多女仔就會演化成超級控制狂女友!無論事無大小,小至好似片中男朋友著咩底褲都要理,或者食乜飲乜都要管,咁就為之控制狂.要拿捏呢件事,可以點?有幾個好簡單嘅口訣,女士們請記緊.
積極不干預
我哋政府對市場用嘅策略,即係話你要關心,但就永遠唔好插手;你可以關心男朋友著咩底褲,問佢會唔會損會唔會唔舒服,但就無需要出手幫佢買;可以關心男朋友Lunch食咗咩,但就唔佢「唔好食咩咩咩」,明未?
小事由他,大事由己
做女人要識得畀位男人上,唔係下下一定要爭贏男人架,男人係需要尊嚴嘅動物,更加有一副小朋友嘅爭勝心,唔可以次次都女朋友贏晒威晒;最好就係小嘅事由得男人自己決定,到大事先「一齊」決定.
唔識就聽,唔聽咪出聲
作為男人,最怕女人煩,如果你決定要插手男朋友嘅習慣,就一定要知道得清清楚楚,例如男人點解鍾意著孖煙通?唔識唔明,就出聲問;如果你唔問又要理,男人就會覺得你煩,就係咁簡單!


text:
天時暑熱打邊爐都係家常便飯,但係有冇聽過人哋成40度走去BBQ!睇怕除咗我今日咁Crazy都冇人咁做喇!
今日同成班教會朋友一齊嚟到紀律部隊人員體育及康樂會BBQ玩個晏晝
真係上帝早已預備,一嚟到個爐已經Ready!駐守俱樂部的Uncle已經開始幫大家一包一包燒緊嘢食,唔駛大家圍爐邊咁辛苦!真係好感動
Uncle非常專業,三兩下手勢就已經燒咗好多嘢食出嚟俾大家
真係咩餸都有,鴨胸牛脷應有盡有!最利害係Uncle嘅自家製檸檬茶,真係有檸檬香同茶味!
超天然Natural,攪到我飲完再飲...唯一一次覺得燒嘢食可以唔駛飲可樂
雖然有哂準備,不過始終燒嘢食都係自己揸住燒烤叉燒吓有風味D
呀芊食過不停,我就熱到冇咩胃口喇!都係周圍同大家影吓相算數
哥哥特別鍾意燒嘢食!不過就冇咩耐性,所以豬扒雞翼冇佢份...燒吓快熟又易燶嘅腸仔好喇
食完嘢就係時侯放吓電,一個籃球仔拋嚟拋去已經玩得好開心!
不過真係太熱啦!估唔到原來行番入室內地方見到有個兒童遊戲室,嘩,正呀...有冷氣呀
室內遊戲室簡直係港爸港媽恩物,因為可以坐埋一邊嘆冷氣睇住佢哋玩
電都差唔多放夠!我哋再來回幾次食吓嘢又入嚟玩吓,就打發咗成個晏晝啦!
Photo by CANON 5D Mark III, Len | EF 24-70mm f2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 7分
呀劍評語: 政府待遇真係好,有個咁嘅康樂會俾大家玩,如果我公司都整番個咁就爽歪歪了
紀律部隊人員體育及康樂會 簡介
地點
本會的宗旨是為會員提供體育及康樂(包括藝術,消閒)設施,推廣健康生活之道.本會位於香港銅鑼灣掃桿埔棉花路九號,由兩座六層高建築物所組成,總面積為17,400平方米,提供多種不同類型的康體及飲食設施.
香港銅鑼灣掃桿埔棉花路九號
康體設施查詢電話
2830 7733
會所開放時間
07:00 – 23:00
電郵
general@dssrc.com.hk
網頁
http://www.dssrc.com.hk


text:
恐龍書被稱為BIO天書,係AL時代,呢本書被認為 睇完就有A.但DSE比起AL簡略咗好多,咁恐龍書應該點用?
BY: LW
恐龍書被稱為BIO天書,無可否認本書真係好詳細,係AL時代,呢本書被認為睇完就有A.但呢家係DSE時代,DSE同AL嘅分別就係DSE簡化咗好多,所以好多AL會出到好detail 嘅野,DSE都已經簡略咗唔考.咁恐龍書應該點用?
1 做筆記
如果講教科書,恐龍書唔算係一本好嘅教科書,因為好多字,而且顏色單一.
上圖可見教科書同恐龍書嘅文字其實差唔多,但教科書圖文並茂,更易睇.如果真係去學野,我會先睇教科書.恐龍書將好多字放係同一頁,你可以當筆記去睇(如果你自己無抄筆記)
1 做參考書
恐龍書係一本好好嘅參考書,佢有好多Further information,幫你更立體去認識個樣野,呢樣野係書無嘅.例如書教你protein 係攞黎生長,修補,恐龍書會話埋比你知,點樣check奶粉入面protein 嘅含量,大陸奶粉點樣cheating 去pass 咗個checking. 咁你腦海對於protein嘅認識會更加立體.
1 睇wrong concept
恐龍書每一個chapter 最後都有D wrong concept,初學個陣都幾有用,幫你釐清concept.
1 當課外書睇
本書咁厚,如果教科書都唔睇,恐龍書更加唔會睇.
佢D野其實教科書都有,真係有D無謂,本書最價錢都係 further information.
事實上佢D further information都幾有趣,裡面有從bio 角度去分析時事,例如大陸公司點係D奶粉做手腳.同埋cellulose 同glucose 嘅unit 都係glucose,但點解我地break down 唔到cellulose.
1 DSE「新穎」題型估答案
睇咗會唔會考到5**?本書D further information 都真係好further,DSE基本上唔會考,但知道咗可以幫助你估答案,DSE每年都有一兩題比較「新穎」嘅題型,知道多D課外野對你估答案的確係有用.
總而言之
如果當佢教科書咁睇,咁真係哂氣,你睇完過幾日都唔會記得.學野始終都係 教科書+ Past Paper,恐龍書最值錢係further information 同wrong concept.最先應該做 都係睇熟D教科書,否則恐龍書D further information 都會睇唔明.


text:
我之前講過,香港啲黑警無乜可能再買到 MP5 嘅槍,好多黑警同五毛都唔信,如果你用中國人果套去諗德國人,梗係唔信,但依家CCTVB嘅報導證實,德國唔會再賣 MP5 零件俾香港啲黑警,如果連美國都唔賣槍,我估香港警察準備同啲匪徒用同一規格嘅裝備,亦即中國仿俄裝備.
MP5 唔賣係好正常
其實好多做開歐洲生意都知,任何同香港紀律部隊有關嘅tender都唔掂得,否則隨時中歐盟啲法規就煩到抽筋,所以大家見到依家香港差佬係揸壞車率好高嘅歐霸,無得再揸Benz Sprinter亦都係咁解.連車都賣唔到,更何況係槍,特別中國依家濫用反恐之名行打壓異已之實,歐盟更加唔會因你話要反恐就隨便賣槍俾你,除非你當歐盟班友係弱智人士.
所以 MP5 唔賣,好多槍械唔賣,未來香港警察啲裝備一定唔掂,除非香港政府就2014年嘅鎮壓認錯,但喺唔多可能嘅情況下,咁香港警察要向啲大賊學習吓使用AK-47嘅技巧,相信有更多類似禁運或減少交流會陸續有嚟,特別依家全世界都知香港政府根本唔守《中英聯合聲明》,咁德國你覺得未來仲可以有乜賣俾你?其實真係無乜嘢可以再賣俾香港警方,甚至其他紀律部隊部門,因為香港政府聲譽已經敗壞晒.
當然,你話依家香港警察有用 VW Caddy Maxi ,大家要留意, VW 喺香港嘅分公司,係隸屬中國大眾一汽集團,換言之,好可能果架車係中國嘅車,或者中國政府用啲奇怪方法買架車返嚟,依家德國政界已經對VW偽造引擎數據呢家嘢好嬲,講到VW同講賊無乜分別,如果 VW Caddy Maxi 用喺香港警方,仲要實際執行拘捕或後援等任務,只要有人知道果兩架車嘅底盤號碼,再交俾德國政府核對,好快知道果批車點搞出嚟,屆時 VW 又多樣嘢被人攞去照肺都似.歐霸後面果個意大利仲可以話係南歐退聯國家,但VW後面果個叫德國,仲要依家德國普遍對汽車工業嘅管理層印象不佳,我真係留名食花生,其實仲有幾多歐洲公司或美國公司,仲敢接香港警察嘅柯打.都係果句,香港警察中國化係自己攞嚟衰.


text:
文:港女友
Facebook有個女性朋友周不時放閃,佢成日都分享男朋友點樣無條件遷就自己,聽哂自己話,總之佢想點都好,男朋友都會就佢,所以佢認為自己就係全世界最幸福嘅女人.而有趣嘅地方係我留意到呢個Post下面有一個酸酸嘅留言:「你男朋友肯就哂你真係好,我男朋友都唔識遷就我:( 」
好多女仔都覺得,能夠搵到一個咩都就哂自己,咩都順自己意嘅男人,就係最幸福嘅事.能夠有個男人當自己公主咁捧喺手掌心喎,點會唔幸福呀?但Sorry ,比起一個咩都淨係識話好嘅「Yes Man」,我覺得一個有思想嘅另一半係比較重要.
兩個人喺埋一齊,最大嘅樂趣就係交流.而一個咩都順你意,咩都畀你話事嘅男朋友,或者一個咩都想要人遷就自己嘅女朋友(反之亦然),就失去咗交流嘅意義.只淨低一方獨裁,另一方聽命嘅北韓式統治.當你為所欲為時你當然覺得好爽好開心,但試諗下,當你進入無人之境,做咩都得,喺任何決定上面都係「你開心就好」,完全無人同你討論,無人反對⋯⋯無敵,先係最寂寞呀.
兩個人喺埋一齊,絕對唔係「你開心就好」咁簡單.開心只係一剎那嘅感受,兩個人一齊成長進步,一齊磨合,一齊搵出兩個人都開心嘅相處相愛模式,先係維持一段關係最重要嘅事.如果對方只係盲目地圍住你轉,所有決定都係依照你嘅意願去進行,咁其實對方係邊個都唔重要,公主裙下嘅太監,換咗邊一個做其實都無分別.
一個男人唔肯就哂你,唔代表佢唔夠愛你,或者唔夠錫你.「盲目遷就」只係好低層次嘅愛,相反一個有獨立思想,識得分辨是非,適當時候識得嗌唔好,識得指正你,講真話去幫助你改善自己,等你可以成為一個更好嘅人,呢啲先係更加成熟嘅愛情.所以,女人呀女人,唔好再用一個男人夠唔夠遷就你,去量度佢對你嘅愛啦.
責編:李玥展


text:
Wikipedia:介紹
維基百科全書係本內容開放嘅百科全書.佢嘅目標就係收納人類所有領域嘅知識.粵語維基百科響2006年3月25號開始運作,而家已經有六萬八千七百六十四篇文,而且重唔停噉增加添.維基百科嘅內容可以俾人複製,修改同埋再發佈,只要新嘅版本都同樣跟住我哋嘅許可,並且寫明係嚟自維基百科就得喇.維基百科上嘅文章由始至終都係保持自由.希望維基百科能夠幫到你.介紹維基百科畀你啲朋友啦!
重有,維基百科全書亦係一本用萬國語言寫成嘅百科全書.英文維基百科響2001年1月開始,到2018年9月已經有超過 5,714,000 篇文章.維基百科全書重有其他唔同國家嘅語言版本,若果你需要用其他語言嘅文本,請去首頁下面搵吓.
維基百科用WikiWiki技術,任何人都可以編輯,而全部修改都紀錄晒.粵語維基百科嘅內容由呢個網站嘅所有人一齊寫,我哋相信佢將會響大家嘅無私奉獻下繼續完善.歡迎你一齊參與撰寫維基百科全書嘅工作,自由噉體會寫嘢嘅樂趣,同大家分享你獨到嘅知識同埋經驗.
呢篇文簡介點用同編粵語維基百科;請撳啲藍字嚟睇詳細內容.如果想睇更詳細嘅內容就請去Help同社區大堂.若果有問題嘅就可以去城市論壇搵人幫手.


text:
您现在的位置:网站首页 > > 奇迹私发网 > 正文
点样安排你护具先算系奇迹中最完美嘅护具呢?
作者:admin 日期:2017-11-13 8:37:48 人气: 次
喺我哋认为嘅奇迹世界当中,硬系觉得只要系伤害够就全部都够晒,但点知,净系要呢个伤害嘅话呢,咁防御点,一般喺奇迹世界里面做任务嘅时候,基本上系好多人群殴过去!除非啲好啲嘅职业,好似系剑士丫咁嘅职业,自己有带住一啲防御,应该唔会怕噉嘅嘢,但系好似系弓箭手丫,或者系魔术师丫之类啲噉嘅角色,根本受唔到噉嘅打击,本来就系属於远程物理攻击嘅弓箭手,而家有咗个召唤兽,但系呢个召唤兽并冇乜用,而且如果再装备仲未完全嘅情况下,一般都唔敢出去做任务嘅话呢,因为一出去就好多好多人,就好似上一次我喺地下城里面做任务,话要杀咗咩毒虫,我啱入去呢个第间房,呢啲骷髅兵就快将我揼冇血量,然后就唔知下一间房应该点,本来呢啲消耗品可以畀我哋有一啲嘅血量,但系呢,喺奇迹里面都唔可能有咁多嘅消耗品啊!所以对于一啲弓箭手啲噉嘅职业应该系需要啲比较靠谱嘅装备护盾喇!
所以呢,喺呢个奇迹世界里面啲噉嘅嘢都系有啲讲嘅,有一个叫做护盾嘅,一般都系武器,可唔带错咗!好似乜风之盾丫,骷髅之盾啊!重有自由之盾呀.呢啲嘢都系武器,喺防具嗰一栏上面就根本带唔上!所以新玩奇迹朋友要睇清楚啦,唔好买错咗,只要系护盾之类嘅装备应该都系武器咁无错咗,如果要有保护措施嘅话,噉就用啲好啲嘅护手丫,护腿啊!如果你有紧要多彩数可以用套装呀,噉一套落嚟就好悭野咗对于噉嘅护手护腿之类嘅装备,基本上任务系会畀你哋嘅,如果再怪物身上爆骑士都得,不过呢,预成色唔会好呀!所以,喺呢个奇迹里面如果想哋练起个号嘅话,就应该要喺个角色嘅本身出发去考虑啲比较难嘅嘢,噉先会有利于你嘅职业嘅发展!
想了解更多关于奇迹私服的精彩资讯,请大家继续关注 > 奇迹私发网!


text:
西環Cafe2 Oyster n Grill 必食炭燒加拿大牛仔骨
嗱!我哋A姐M佬就講到明重色輕友㗎啦! 不過有時都係要見下朋友嘅,多啲人又可以叫多啲嘢食,一於約埋P小姐同J先生去西環Cafe2 Oyster n Grill試下先,順便去埋佢哋屋企House warming!
黑松露牛肝菌雜菌湯
嘩! 嗰湯未放到我哋面前,就已經先味奪人,勁香黑松露味.質地好厚身,睇得出好足料.入口好Creamy,黑松露同牛肝菌味道好Match.加埋蒜蓉多士, 入口香脆,正呀!
軟殼蟹金柚沙律
講真我哋兩個都唔係太好沙律,不過用柚子汁或者麻醬嘅沙律就例外.柚子汁拌匀沙律菜,加埋車厘茄,酸酸甜甜,清新醒胃.軟殼蟹新鮮炸起,入口香脆.值得一提,嗰炸粉好薄!
鵝肝多士配黑車厘子醬
OMG! M佬,你睇下舊鵝肝幾厚身,好肥美呀! 平時嗰衰佬帶我食嘅鵝肝多士都是細細件.舊鵝肝煎得好香,入口即溶,成口都係陣陣甘香.不過就咁食就有啲膩,連埋多士一齊食,中和返嗰油膩感!
酥炸甜粟米
呢個炸到金黃色嘅係由粒粒粟米整成,配埋芥末蛋黃醬一齊吃,又幾夾喎!不過食落真係有啲油膩,唔可以食太多.
芝士煙肉焗蠔
M佬,你食多隻蠔啦,補下啦!焗蠔肉厚,鮮甜肥美,上面鋪滿煙肉碎,入口好香蠔味.
澳洲和牛意大利飯
識食梗係食和牛啦,所以我哋喺餐牌一見到和牛意大利飯就即刻叫.和牛粒稍微煎香,入口即溶,油脂味濃郁.意大利飯軟硬度適中,加埋芝士同少少黑松露,真係不負眾望.
炭燒加拿大牛仔骨
聽店員講,呢到嘅牛仔骨係無得揀幾成熟㗎,因為大廚話七成熟以上先至好味.嘩! 嗰賣相好巴閉喎!條牛骨好似樹幹咁,牛仔骨肉仲有少少粉紅色,啖啖肉,入口軟熟,牛味香濃.
Cafe2 Oyster n Grill
地址:西環皇后大道西371號地下
營業時間:星期一至日: 11:30-22:30
電話:+852 2295 6668
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
報料或合作:aandmdiaryhk@gmail.com


text:
16 OCTOBER 2014(THU)
今日係小小豬學校嘅戶外學習日,成班同學仔一齊去鰂魚涌公園學習.我仲被老師邀請做義工家長,去幫手照顧小朋友,所以我有得跟埋一齊去啦~
其實今次雖然我有份跟埋一齊去,不過我係負責照顧另一組小朋友,唔係跟住小小豬.就係因為咁,依隻痴媽豬就開始發傻,一入到課室就開始扭計喊,真係失禮C人,好在最後老師都幫忙解釋,所以最後都可以順利出發.
雖然又真係失禮左啲啲,阿Q啲諗,其實小小豬都係鐘意跟住我,所以先會係咁扭計,我係應該開心先係,起碼到依一刻佢仲係鐘意痴住我嘛!不過,現實啲諗,都係時候要訓練一吓小小豬,佢都大個仔,要獨立吓唔好吓吓痴住我先得啦!
所以有時又真係好矛盾,既想豬仔可以痴多啲錫我多啲,但又其實係需要學習獨立,所以有時都真係好15/16.
好啦...順順利利出發,一去到公園,就影返張大合照先啦(今日啲相因為會影到其他同學仔,所以做左少少手腳呀)!~
之後小朋友就分組跟住老師同義工家長,沿住海濱走廊行,一邊留意吓四周嘅環境.由於我都氣中精神照顧我負責嘅小朋友,所以都冇乜時間睇小小豬.
當然,八卦的我在情況許可下,都有望向後面,睇吓小小豬做緊乜.好在我幾次望都見到佢有跟住老師一齊行,都尚算留心啦~
之後我地就去左參觀消防船~
鰂魚涌公園我地都成日嚟,今次都係第一次去參觀消防船.原來入面都幾多嘢睇,不過因為今日時間關係,所以都係行左一轉,睇得唔夠喉,搵日再帶小小豬嚟睇多次先得~
今日最後活動就係係公園旁玩吹泡泡,由於要照顧其他小朋友,所以都冇時間同小小豬影啲開心相添~
雖然都只係玩左五分鐘左右,不過見到成班小朋友一齊開心玩泡泡,自己都會被感染,心情都特別興奮呀!
隨住玩完山泡泡,今日小朋友嘅戶外學習就完成,我地一齊行去搭校車返學校啦!
今次亦都係我一次以家長義工身份外出幫手照顧小朋友,不過話時話,其實由答應嗰日開始,我都感受都有少少壓力,因為同啲小朋友又唔多熟,又唔太認得佢地,所以都真係驚好驚走失小朋友,好在一切順順利利,咁我就放心晒啦!


text:
上回提要 <<<
38week3days
嗰晚只係諗住「丫,都好耐冇影過肚相喇,影番張先」就去訓
點知凌晨3點鐘個肚開始痛,同feel到下面有少少濕…H先生望左一眼就覺我係見紅
跟據醫生之前同我地講 3個產前特徵 《陣痛,見紅,穿水》
只要未穿水都仲可以拿拿林去沖涼洗頭,咁H先生都叫我快快趣去沖左先
之後沖完出黎,feel到個痛開始真係有pattern咁隔5-10分鐘就黎一次,而且開始越黎越痛
4點左右我地決定打比醫生個emergency mobile,佢聽完我地個情況就叫我地入院check下
Call左車,4點三出門口,未到5點去到醫院
上左去就比姑娘check下,原來已經開左一度…
好在係私家醫院,唔係開得一度真係分分鐘會叫你番屋企等
咁之後被推左入去病房繼繽等佢開多d (呢個process有人好短,有人可以長到十幾個鐘)
好記得睇住天光,開左電視睇岩岩係「香港早晨」
我已經開始痛到頂唔住,想要開始做epidural…
姑娘見我面容扭曲再黎check下,都只係得兩度orz
確定左我真係想proceed with epidural之後
我就換衫,被推上輪椅推過去產房了⋯⋯
一上產房張床再check好似已經開到三度
初頭D姑娘仲好似好relaxed咁,H先生話個護士長好似仲問緊周圍其他人食左早餐未
仲話唔駛咁多姑娘陪我等只要有一個就夠晒啦(我估佢地以為我應該係有排等)
跟住有D姑娘見我嗌到出面都聽到咁大聲,就開始比Laughing Gas我聞
嗰刻索索下我真係以為自己痛到暈左…
因為我個腦入面只係不斷重覆緊H先生同我講「放鬆D 放鬆D 放鬆D⋯⋯(回音)」
>>
只係隱約聽到有姑娘同我講「醫生同麻醉師黎緊救你架喇!」
之後隔左唔知幾耐,醫生終於黎左換緊套裝甲,姑娘Check再多一下就話我已經開到一半有多
我痛到係咁大嗌但係比姑娘好話,叫我唔好晒氣留番陣間用力好過⋯⋯(嗚呀)
因為本身BB胎位仲係好高,加埋仲未穿水
我應該係一直痛到癲左咁嗌「我唔理啊,快D比Epidural我呀~」
然後醫生話⋯「你都開左咁多,再等麻醉師黎set up半個鐘得黎你都生得喇,咁仲叫唔叫佢黎好呀?
H先生就喺呢個時候同醫生講「我同佢做決定,唔駛麻醉師黎喇」
嗚鳴⋯⋯就係咁我就踏上左我呢個冇無痛的生仔之路了(明明已經行左一半有多⋯)
呢個時候醫生話穿水的話最後嗰幾度會開得快d
之後佢用左支野一篤,我就feel到好似真係瀨尿咁有一攤暖水流左出黎
之後其實痛係個Contraction變得更為劇烈,D姑娘就開始叫我push
一開始其實我get唔到個節奏,係唔係都推一餐
但係正確應該係個子宮一收縮嘅時候先至用力推的
推推下開始冇力,之後BB個心跳機開始響Alarm (驚)
醫生就問H先生基於「BB心跳唔係咁好,可唔可以同太太做緊急開刀?」
H先生就話比我試推多一兩下,然後喺我耳邊講「而家食唔食全餐就睇你喇」
呢句野好似有魔法咁,令我真係有進展左,再推多兩下Pecan BB個頭同一邊手就出左黎
但係我仲係唔太夠力,醫生repeat住一句「嗱!太太要努力呀,BB要出世架喇」
醫生見到冇咩進展就問H先生可唔可以用吸盤幫幫手…
等緊醫生set up緊嘅時候,我真係痛到頂唔順就大嗌「我唔得喇!!!」
然後成班姑娘五個人異口同聲「唔得都要得架喇!!!」
再推多兩下,醫生以為我偷懶就講「個吸盤只幫到兩成力,八成要靠返媽媽架,加油呀!」
本身淡定嘅護士長好緊長咁問「兒科去到邊呀?」另一個姑娘答「On the way囉」
護士長:「On the way 即係未到啦!有冇兒科巡緊房呀?搵個人上樓上搵醫生啦!!!」
一拉左Pecan BB出黎,D姑娘擺左佢喺我心口
但我係完全未回魂所以完全唔知道(!!!)
因為拉左bb出黎,個monitor又睇唔到個心跳,佢又未識喊
H先生形容嗰刻係真係好擔心好驚,到d姑娘幫bb吸左d痰出黎佢先識得開始喊
全體醫護人員終於鬆左一口氣
姑娘清潔完bb另一位兒科醫生就到達現場,叫左H先生過去聽佢同bb做初步評估
而我開始有番d意識之後,聽到Pecan BB嘅喊聲已經係喺一段距離外傳過黎
姑娘同Pecan BB輕輕清潔完同wrap好佢之後就抱番佢過黎比我
嘩真係就黎虛脫咁嘅樣,一聽到要影相就點都睜大隻眼比番個精神樣出黎
(但同時間醫生仲喺度縫緊個傷口…)到咁上下攪掂醫生同我講多兩句
我就比姑娘推左番去自己間房了…好記得我講左一句「可唔可以唔好郁我由我訓喺度啊」
因為Pecan bb太快就出左黎,攪到個肺有少少水所以兒科醫生建議要訓暖箱加聞氧氣
亦因為我一出黎都吊住鹽水,攪到要吊完成包水到夜晚先可以去到nursery摸到Pecan BB :(
好彩我同佢嘅進展都好好,第二日我已經可以入去試下埋身餵 :)
個感覺真係好surreal,完全冇諗過呢個bb一日之前仲喺我個肚入面
一開始其實有d難去relate佢係自己嘅bb,好似反而似係玩緊人地個bb咁
但係做媽媽呢樣野真係好得意,到我而家再打番件事出黎,個感覺已經好唔同了.
起初揀醫院的時候,只係考慮養和同仁安
最後都係揀養和的原因都係因為我個obgyn醫生住喺跑馬地
結果諗番起真係揀得冇錯,因為我地凌晨三更半夜入院
再要去佢大圍的話,分分鐘塞一下車我都可能生左了
第三日bb唔駛再訓箱,仲可以推入房比我埋身
我係順產的關係,obgyn同兒科各自evaluate我同Pecan BB的情況後
我地呢日就已經可以一齊出院了 :)
雖然已經榮升b媽,不過我希望呢個blog唔會flooded with baby stuff而悶親大家啊~
有準媽媽路過有問題的話,亦可以隨便問任何野呀!
Cheers :)
4 Comments:


text:
馬吉巴 必去景點及瑪德金巴海灘附近酒店推介
瑪德金巴海灘附近酒店預訂
神秘優惠價幫你慳更多
即時揭開神秘優惠價,慳得更多
馬吉巴必去推介 - 瑪德金巴海灘
想去 馬吉巴 自由行?等 Hotels.com 帶你玩盡 馬吉巴瑪德金巴海灘 啦!留意我地文章,話你知去馬吉巴 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋馬吉巴瑪德金巴海灘 附近有咩酒店,等你更加容易計劃行程,慳返酒店來回景點嘅時間.
馬吉巴瑪德金巴海灘 自由行
去得馬吉巴瑪德金巴海灘 自由行最緊要一定係揀啱日子去.一啲熱門景點例如,馬吉巴 嘅 瑪德金巴海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
馬吉巴瑪德金巴海灘 交通
想去瑪德金巴海灘 暢順無阻濟,最好就係出發前,睇清楚馬吉巴瑪德金巴海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
馬吉巴瑪德金巴海灘 必食必買攻略
馬吉巴瑪德金巴海灘一直都係旅遊熱門地點,去到馬吉巴瑪德金巴海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
點解?明明兩套都有劉松仁做,但班網民話寧願將《大時代》搬去九點半播,都唔睇華麗轉身?點解報紙娛樂版不停回帶討論套陳年劇嘅情節,都唔幫呢套新劇做宣傳?
真係純粹因為《大時代》好睇啲?
卡士問題?《大時代》有秋官+松哥+影帝劉青雲(個陣未係影帝)+周慧敏+藍潔瑛+一堆老戲骨,冇錯係好勁,但今日嘅CCTVB要搵返同樣陣容其實又唔係話好難,秋官松哥仲係藝員,搵影帝返嚟拍劇唔係Mission Impossible(張家輝仲有劇債,吳鎮宇剛剛先拍完衝上雲霄2,甚至劉德華都話過可以返嚟拍劇),靚女未必可以搵返藍潔瑛LEVEL但CCTVB從來不缺,至於老戲骨TVB而家仲多過以前,直頭由老戲骨擔正做主角.
劇本問題?可能係,唔係話CCTVB冇下一個韋家輝,而係下一個韋家輝係CCTVB入面都冇可能發揮到,高層唔會再比你寫到第一集就掉仔落街;高層亦唔係比你寫到主角一家死剩一個,更唔會比你寫出丁蟹呢種痴線角色怕教壞細路.
特技更加唔洗講,今日肯定進步過以前啦,第一集掉仔落街個時大家會好明顯見到條威也,而家至少有能力抹走佢.
資金?其實TVB仲有錢過以前,只係TVB肯唔肯洗而已.
其實呢啲都係次要,時代變咗先係主因.TVB絕對有能力拍多次《大時代》,但就算拍咗,然後呢?都唔會好似以前咁爆.香港已經唔再係一家大細坐係電視前面睇劇的年代,而係各有各精彩,每個人都有自己嘅螢幕發光,可以對住笑著忙.
再嚟就係因為而家嘅TVB乞人憎—你話使唔使呀?又講呢啲?唔係使唔使嘅問題,形象差咗就係差咗,總之而家嘅後生聽到TVB就皺眉頭,然後就開口屌,而家佢地嘅港劇已經同個「膠」字扯上關係,要洗,談何容易?
所以無論再投放幾多錢,請幾多個影帝嚟拍,寫個更勁嘅劇本,都好難打敗「以前就係好啲」呢個定律,何況以上嘅TVB根本唔會做—亞視都執埋,使乜咁出力?
由此可見,TVB重播《大時代》,係正確嘅,甚至好快就會再出現類似亞視嘅「歲月留聲」時段,好似某隊英超班霸一樣,懷念過去的光輝日子嚟打飛機,觀眾又有得打,高層又有得打,大家都開心,幾爽呀!
香港人,就係喜歡紀念紀念再紀念,今年六四,維園見!睇完仲可以返去煲大時代大結局(好似係)!


text:
正所謂「春天唔減肥,夏天徒傷悲」,但尖沙咀呢間新店好有可能會成為唔少為食友嘅減肥頭號敵人!皆因經過間店就已經聞到香噴噴薯條味,四款唔同口味都各有特色,最重要係薯條香脆而唔油膩,食下食下唔小心隨時一個人食哂!
呢間Potato Corner嚟自菲律賓,喺美國,澳洲,泰國等地都有分店,總共超過900間,而香港第一間分店就選址尖沙咀.
香脆薯條一共有四個唔同Size杯裝同四款口味,揀最大嘅Tera就可以一次過試哂所有口味!
芝士,奶油洋蔥,燒烤同特辣燒烤四款口味當中以燒烤味最受歡迎,其次就係芝士同奶油洋蔥.唔知係咪因為特辣燒烤真係幾辣下呢?
另外仲有脆薯寶同哈哈笑薯餅,全部都喺分店裡面新鮮即炸.
炸好後會將薯條連同由總公司空運到港嘅味粉倒落樽裡面人手Shake Shake,確保每一條薯條都均勻沾上味粉.
而脆薯寶同哈哈笑薯餅都係一樣做法,同樣香脆惹味.
難怪開咗無耐就已經大排長龍,不過員工手腳都好快,排隊大概等咗5分鐘,落單後再等6分鐘到就食到新鮮Shake Shake薯條啦!
開飯仔試咗芝士同燒烤兩款,芝士味香味十足,食落味道好似芝士波咁.而燒烤味就贏在夠哂鹹香惹味.最抵讃嘅係幼身薯條上面真係有好多味粉,而且完全無越食越油膩嘅感覺.真係建議大家搵多幾個朋友一齊去試,一嚟可以試多啲口味,二嚟唔好畀機會自己一個食哂啊!
Potato Corner
地址:尖沙咀加拿芬道8-12E號嘉芬大廈B座地下G舖
營業時間:11:00-22:00


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年1月20日 星期一
我好唔想放棄Denon.但係,又好難唔放棄.
頂你Denon,真係每次都計到啱啱好三個月,對耳筒就會壞.老實我仍然唔想放棄,因為試咗咁多組合,唔計好多好多年前Sony出而家已經搵唔返嗰對最完美metal耳筒,iPod加Denon C360先造得到我最鍾意嘅metal聲,而且呢個組合聽pop都唔錯 - 之前Shure聽pop聽post係更加正,但用嚟聽metal就實在太唔適合.不過聲點樣掂,Denon貨由以前一年換一對(即係一過保養就死...)變成而家一季換一對,雖然張單仲有半年時間即係夠我換多最少三對,大佬邊個想噉樣每幾個月就要特登出一次佢哋寫字樓搞場大龍鳳呀,仲要星期一至五先開即係幾乎要請假先去到搞,仲要上去擺低冇得立即換新要一兩個禮拜之後又再上多次去至有得拎.唉係咪個天都迫我開始尋找下一對metal headphone的故事呀.
訂閱: 張貼留言 (Atom)


text:
雖然我唔睇波嘅,但都知 南華 嘅成績慘不忍睹,依家仲要因班主張廣勇唔玩下自願降班甲組,港超聯名存實亡.我睇張廣勇八十年代中大畢業嘅background,你見識過中大校友評議會班老屎忽嘅嘴臉,你都估到唔仆街就奇.我用一個唔睇波嘅人,純粹由管理學嚟睇,解釋一下點解 南華 點解死.其實 南華 嘅死因,同當下香港嘅困境好似.
南華 被非專業人士玩死
羅傑承毫無疑問,係香港近年足球界最成功班主之一,當然羅傑承係有心,但邊個投資隊波唔係有心.只不過,羅傑承有一點係重要,就係佢marketing隊波,係搵番專業人士去做,佢老婆梁芷珊係專業嘅,跟住隊波點操呢啲足球專業範疇嘅事,佢唔太多插手﹐所以果個年代 南華 係成功嘅.一如香港最輝煌嘅九十年代,彭定康係專心搞政改以及同中國對抗,內政係由陳方安生以及曾蔭權兩個搞掂,所以果個年代啲措施大部分都掂當.相反,董建華係一件每事管嘅白痴,所以香港一到董建華之手即刻衰清光, 南華 基本上係重覆番董建華嘅故事.
張廣勇雖然喺中國起家,但佢係香港長大嘅正牌香港人嚟,1981年喺中文大學畢業,都好難唔係香港人.只不過,我同七十年代尾,八十年代畢業嘅中大校友屢次交手,特別喺商界成功果班,好多係唔知自己做嘢係唔啱現代社會需要,亂七八糟,又以為自己好醒,結果咪炒車.最經典例如係劉世鏞,佢身為會計師,又係學生會出身,你以為佢識主持會議,點知中大校友評議會啲會議主持得最亂果陣,正係劉世鏞主政時期,所以我一睇張廣勇個background,1981年中大BA畢業,膠咗有乜出奇啫.中大長期以嚟嘅問題,由學生會亂七八糟,到左膠亂政,到依家本土派連自己啲論述搞乜都唔知,甚至出到陳雲果挺大家以為去咗青山嘅論述,某個程度上,都係中大嘅傳統出咗事,只不過大家唔肯認啫.
所以 南華 死喺白痴干預之下,但呢種白痴干預唔係同中國有關,係同中大一直傳落嚟果種大中華無邏輯OS有關,如果南華要東山再起,可能搵番羅傑承派人接手會好一啲.


text:
依家潭美喺西太平洋遠處增強緊,好大機會變超級颱風,不過係去台灣,日本定直去巴士海峽抵港,就唔同預報機構意見分歧,但只有一個預報機構預測可能係 山竹 2.0甚至更差,就應該有啲嘢依家就要做,唔可能就咁坐以待斃.
山竹 後遺症要逐件做番好
首先,受 山竹 重創嘅地方,應該依家要加快處理,以及做臨時鞏固工程,唔係等到潭美確認要嚟先做,喺各大預報機構有一個話有可能抵港果陣,你要假定可能10月1日抵港,然後做最壞打算,最終唔嚟,唔緊要,但一定嚟咗,工程未做掂, 山竹 留低大堆手尾,再嚟一件潭美,只要同等威力你已經可以仆街,更何況可能係更強,屆時死傷更慘重.依家就要做相關嘅清理同臨時防衛工事,由9月23日起計,只得七日時間,你做得切已經好叻仔,10月1日果個害人國家嘅禍國日,由得佢喇.
如果潭美照英國Met Office超級電腦嘅預測方向嚟,咁要假定會出現同 山竹 一樣後遺症,依家係有時間就放唔放假設立標準程序,包括修改《公眾假期條例》刊憲,或者已經參考1971年嘅緊急公眾假期,整好相關緊急規例嘅文本,只要一有事就可以即刻攞出嚟用,上次我當你班友無經驗,無所謂嘅Standard Operation Procedure,但你依家出過事,大家都討論過應該點做,有法律可援,以前英國管治果陣有人做過,有人用過,係絕對有時間搞一套Standard Operation Procedure出嚟,政策工具箱係一定有唔同嘅Tools去解決問題,一如車裡面一定要有急救箱,以及基本機器維修工具一樣,依家香港政府嘅情況,如果有成個禮拜準備都搞到炒粉,呢個係人禍,唔係天災.天災係有一套標準工具,將對社會面對嘅負面影響,減到去最低最低.
當然,我唔會想潭美嚟,而潭美嚟嘅機會,依家走去評估係言之尚早,因為氣象嘅嘢,可以有好多變數,但只要危機有可能出現,就要有相應嘅回應方案,依家香港政府,係唔應該用BREXITER果套態度去做嘢,預見有事發生就要做咗嘢先.


text:
你有冇試過係朋友面前聽到有關於前度既野,除咗頭腦突然空白一片之外,你仲好想知道佢依家過成點,佢有冇拍緊拖,定係一直都單身,無論佢之前對你點都好,你都希望聽到有關於佢既消息,那怕是無關痛癢既事,你都好想知道.
但係我只係想靜雞雞知,因為我唔想俾人知道我仲緊張佢.我覺得,想知道前度過成點,係好正常既事,因為每對情侶即使分左手都好,依然都會有少少既愛仲係度未消失,只等時間沖淡.
通常你身邊既朋友都知道你曾經同佢拍過拖,所以都會係你面前有所避嫌,唔知大家對前度既事會避談,定係覺得都無所謂,就算有人係你面前講佢,你都可以拎得起,放得低.
我就係一個好敏感既人,無論任何人講關於我前度既野,我都好冷漠,我會行開一邊,或者特登轉開另一個話題,如果佢仲繼續講,我會覺得唔舒服,尤其係講前度識到另一個女朋友,佢地點樣幸福法,我覺得好似俾人係個傷口到灑鹽,同埋我自從同佢分左手之後,一直都自己一個,更加顯得我形單隻影.
但係我又識到啲朋友,佢完全唔介意人地係佢面前講佢前度幾幸福法,我一直都好羨慕佢既灑脫,佢甚至可以同前度做返朋友仔,可能係我面對感情關係含蓄,我總係唔能夠同任何一個前度做返朋友,每個都係散左就冇聯絡,又或者del晒佢D野,逼自己去忘記佢,但係每次有人係我面前提起佢,我總會全身發毛.
我一直都覺得只要避談有關於前度既事,我就會更加快忘記,佢就唔會係我個心住咁耐,或者我就可以開展一段更加好既感情.
———————
Facebook page :虐心者


text:
屈臣氏灣 必去景點及夫人灣海灘附近酒店推介
夫人灣海灘附近酒店預訂
神秘優惠價幫你慳更多
即時揭開神秘優惠價,慳得更多
屈臣氏灣必去推介 - 夫人灣海灘
想去 屈臣氏灣 自由行?等 Hotels.com 帶你玩盡 屈臣氏灣夫人灣海灘 啦!留意我地文章,話你知去屈臣氏灣 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋屈臣氏灣夫人灣海灘 附近有咩酒店,等你更加容易計劃行程,慳返酒店來回景點嘅時間.
屈臣氏灣夫人灣海灘 自由行
去得屈臣氏灣夫人灣海灘 自由行最緊要一定係揀啱日子去.一啲熱門景點例如,屈臣氏灣 嘅 夫人灣海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
屈臣氏灣夫人灣海灘 交通
想去夫人灣海灘 暢順無阻濟,最好就係出發前,睇清楚屈臣氏灣夫人灣海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
屈臣氏灣夫人灣海灘 必食必買攻略
屈臣氏灣夫人灣海灘一直都係旅遊熱門地點,去到屈臣氏灣夫人灣海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
2014年12月15日 星期一
決戰中環之 :都仲未開始巷戰!
街道清理完成,大家繼續安定繁榮,普天同慶!
因為班佔中份子,搞陣地戰又唔識去網上訂盾 (一舊水起標啫),游擊戰又冇下文.唔摺埋又點會有新思維呢又?
最近聽到有人話要打巷戰.但係得把口講係冇用嘅,巷戰有巷戰嘅打法嘛.而雨傘運動其實對建制派冇乜殺傷力囉,因為除咗佔中三位大傻之外,其實學聯都係細傻而已.因為正當各路人馬在「退場」之後,正謀發動反攻,學聯居然乜都冇幫手,反而企咗埋去「抗稅抗租」嗰邊! 仲大言不慚,話要「拖跨政府」咁話.
其實所謂抗稅抗租,一來完全冇用,亦都會繼續在政治上失分,真係同自殺完全冇分別.因為政治力量基於信心,同銀紙一樣,信嘅就要乜有乜,唔信嘅只係廢紙一張.所謂抗租抗稅,會跟嘅人只係佔人口比例一條毛咁大把.政府只需要公佈到時「出事」嘅個案數目,學聯即時冇哂公信力.
假如唔信,請留意統計數字:抗租只限公屋,請問公屋註冊戶主,負責交租嘅,有幾多係學聯嘅人?有乜差錯,住戶扣分事小,違例而被驅逐事大.享受緊政府福利又點會拎自己嘅福利同你賭命吖,玩咩?
交稅方面,薪俸稅只佔稅收好小比例,再者:全港350萬打工仔,要交稅嘅只有130萬咁上下,而其中一半人交咗95%嘅稅.想點?即使70萬個夾心人響應,政府都係損失5% 薪俸稅收入咁上下囉.而其實頂頭幾位打工皇帝經已照起咗50% 薪俸稅,唔通各位以為呢幾位打工天王會埋堆?
因此所謂抗租抗稅,真係可以話完全倒米之外,全無其他作用.
至於點解班傻仔會有幻覺以為會有用?好明顯係「唔識睇中國歷史」,因為中國皇朝覆亡之前,都總有抗租抗稅的農民起義動作.不過香港政府唔係滿清,無需靠租稅維生,而香港市民亦都唔係農民,間接稅由地價同租金上繳晒俾政府.講完.
不過,咁都未夠傻,因為學聯連外國歷史都睇錯:
所謂成功案例,其實戴卓爾當年係想強徵「人頭稅」,根本同英國憲制相違背,因此在不信任動議下倒台.呢個係民主政體嘅制衡作用.香港根本冇民主議會可以通過不信任動議嘛.用嚟做參考? 錯哂.至於美國抗稅,開國就有! 波士頓倒茶葉落海 (Boston Tea Party) 就係咁嚟:no taxation without representation. 最終演變到立國後按交稅嚟定投票權,然後過咗好耐先至解除投票權嘅資產同稅務限制,但係心理上同文化上,交稅同公民權利掛勾,改變唔大.美國同樣都係因為已經有民主政體在發揮制衡作用,又關香港乜事?
真正令到雨傘運動搞得落去嘅,係要俾人見到有「具體成績」,而唔係好高鶩遠咁諗埋啲假大空嘅倒米號召.
講番巷戰一事:所謂「巷戰」也者,梗係唔會真係用暴力嚟打啦.而係「死纏爛打」,仲要「超合作」地合法,同埋「響應政府號召加強法治」先至算吖嘛! 愛國青年更加要努力學習毛主席嘅偉大號召,學習毛澤東兵法「農村包圍城市」,逐個擊破.
例如先前已經見到有「鳩嗚團」響應特首號召幫手振興經濟,又有「報佳音團」響應愛國教會宣揚愛與和平.更有「食肆監督團」幫手清理黑店,而最新更加有「道路安全隊」申請法庭禁制令解決「違例泊車霸佔街道」.呢啲先叫得上係「巷戰」吖嘛.
其實先前都已經有不同食肆被人「點相」連冒牌都俾人起理底,但係真係要做到「宣揚法治」,其實仲有好多嘢未有人做.例如「消防衛生團」都仲未出動!
因為除咗可以「淨飲雙計」幫補愛國食肆嘅生意之外,仲有機會經過走火通道去洗手間視察.咁到時影到啲違法嘅嘢,例如後樓梯走火通道塞到爆呀,屎坑塞到爆呀,小強米奇大巡遊呀,諸如此類…. 咁作為一個好市民,係義不容辭應該要通知消防同食環! 咁先至可以提高愛國食肆嘅質素吖嘛,否則同胞遊客嘅消費利益受損,隨時車個杯麵落佢個頭度都有份呀.俾啲愛心啦各位.
至於「佔領區議會」一事,其實同樣都係巷戰嚟,但係居然班老鴿黨同埋學聯班細傻,仲以為係要重複番「民主回歸派」嘅「落區服務」傳統,真係懞到上心口囉,不如響應魚欄校長號召去跳老舞把啦.
佔領區議會嘅目的,唔係要去做免費阿四呀,係要為所有高登巴絲帶來「融入社區」嘅歡樂呀! 慳啲啦各位老餅.詳情下回詳談.
張貼者: Alex Shiu 於 下午8:05
標籤: 通識
訂閱: 張貼留言 (Atom)


text:
Dating攻略
女人的無奈!香港女人真難做!!
好多女仔問點解我識親嘅人,一係就係我唔鍾意嘅人,一係就係玩弄感情嘅衰人(偷心者)?請你諗一諗,你通常係等人約,等人撩,定係會主動去認識新朋友.香港女仔大多比較被動,比較矜持,但矜持何價呢?女仔到咁上下年紀,身邊優質的男士大多數已結婚,或有女友,如你唔夠主動尋找‘旬盤’,尋求你自己嘅幸福,剩下來的男士當然係不懂女人心的草食男或你所謂的衰人.點解?因一直等人約,坐以待斃嘅女仔,通常只會被果D情場老手睇中,雖然會從中得到一時的快感,但之後是換來極大的無奈.
所以姐妹們,你一定要踏出第一步. 要主動去認識新朋友,尋求你自己嘅幸福.矜持係一文不值,只會浪費你寶貴的時間及青春!
Speed Dating 好貴,又要花時間?
有人話女仔識人都要花錢!?唔值!唔係應該D男仔來請我食飯,再慢慢給我揀嗎?
但係你諗下喎,今時唔同往日,香港適婚年齡的女士比男士多,而且,正如以前所說,優質男士已剩下好少,如你花點錢,令你搵到個好老公, 係無價嘅,呢個甚至唔能夠用錢可以衡量嘅.
Dating to Marriage
大部分人都只係想結一次婚,搵一個終生伴侶. 但係結婚談何容易呢?你要搵一個人同你過人世,結婚後一世都要一齊.如離婚就要付出極大極大極大嘅代價. 咁呢個人,你當然要付出極大極大極大嘅努力去尋找啦!
所以你去一次極速約會,只花你約3個小時 的時間,費用又只不過花約三百多元,對於尋找一生的幸福來說,十分值的!
Date男 攻略
男人好賤?
大家都知道男同女的需要是不同的. 有D女人覺得男人大多是獸性動物:搵女朋友最重要係外貌,身材. 但女士們請要知道,通常來極速派對D男士,都係認真想搵伴侶的 .雖然,可能有好多男士不懂表達這種想法,但係大部分來Table for Ten / Speed Dating的男士亦是成熟,有穩定收入,高學歷的.佢地好清楚呢D極速約會不是去酒吧,亦不是去色情場所.所以,請女士們除了要注意個人的外表外,亦要收起所謂嘅港女性格.如果一位好嘅男士想同你過人世,佢當然唔會接受個女仔係公主病上身,事事不求甚解,成日發脾氣,唔講理由啦.
“如果你真心喜歡我,就應該接受我係港女?”
有D女仔就覺得,如果個男士鍾意佢,就應該接受佢差嘅性格,壞嘅習慣甚至港女嘅行為.但你要知道, 除非你係18 22,又樣靚身材正,另外,果位男士係接近 50歲,咁果位男士無論你對佢點樣,佢都會盡量接受 ,就好似天王郭富城, 宇宙最強甄子丹,佢地娶個老婆,都係細佢地二十幾歲,咁個女仔當然有條件去野蠻啦!
另外,大家又睇睇,香港天后級嘅女士包括以前嘅香港小姐郭羨妮,一代女神蔡少芬,佢地都係在港難搵對象,最後,北上同比他們細十年八載嘅少男結婚,咁你接受到呢種情況嗎?
以上例子就可以讓妳知道,香港女仔一定要放下身段,改善自己,打破港女困局!
香港女仔的優點
香港女仔有好多好處,大部分會比較專一, 對性觀念比較保守,唔會隨便同人搞三搞四,呢點,香港男士甚至外國嘅男士都知道,所以香港女仔係有佢嘅價值,有市場嘅!而且香港女仔做事夠拼搏, 夠專心, 夠勤力.但係呢D優點對於擇偶來講唔係好重要.反而, 你睇下台灣或者上海嘅女士箍住男士的心真係有佢地辦法.但偏偏從來冇人教香港女仔點樣同男士相處.漸漸地,香港女仔嘅性格就比男人更男人,更硬朗咁樣,但對於識男仔係冇幫助.
香港女仔四面受敵
以往香港女仔比較識打扮,講求時尚,但隨著強國人,台灣人,
扣住男人心: 當妳願意輕微放下身段,妳的優勢就會比其他女仔高!
女人要終生美麗
當然,識男仔識打扮係必然嘅.雖然自己唔係十八廿二, 但係,記住輸人唔輸陣,努力學化妝,努力護膚,研究著衫,髮型,
男人只貪色?
雖然大多數男人都係貪圖美色,但係如果佢決定同你一齊,
成功男人的弱點,點解宜家D男人咁怪?
成功嘅男士係會為自己事業一直拼搏,咁樣,
人會變,月會圓; 女人會老,青春會無
另外,做女人,千祈唔好同人比較,更加唔好同十年前比較. 你可能覺得點解宜家啲男士,冇以前你讀書嘅時候, 咁積極,咁有心咁去追求你?妳要知道人係會大嘅 ,正如你自己亦成熟了,睇一個男人唔會因為佢靚仔,
追男如見工
見工搵工困難嗎?相信搵一份有前途, 理想嘅工作,係絕對唔容易嘅.同樣,要搵一個有錢途/有前途嘅男士,就更加困難重重了.見工時,明知有啲工作,唔想做,妳會點答?正常嘅人,都唔會同老闆講,我唔識做,亦唔會做,更加覺得唔需要去試. 可能你覺得,做人坦白啲,有乜嘢錯呢?但係過份坦白,就只會損失好多機會, 呢個世界,好多嘢你要試過做至知. 正如有啲男士,一開始嘅時候,妳可能覺得佢唔適合你,但你當時根本冇人約,冇拖拍. 何不妨跟佢發展一下呢? 可能慢慢相處落去,你哋會開花結果呢?一開始嘅時候,只係互相認識嘅階段.點解一開始就要"落曬閘",唔畀多啲機會畀雙方呢?
成功Dating: 做女生一定要增值自己
其實當你做好自己之後,像我頭先所講,你識得處理家頭細務, 識得關心別人,願意聆聽同埋了解男士嘅感受,


text:
我一直都唔明,點解仲有一堆本土派仲以為 容樂其 經營嘅輔仁媒體係本土派網媒,因為 容樂其 嘅作為令我無法對呢個人信任,甚至我block咗佢好一段日子.只不過, 容樂其 出席新界東補選活動,企喺土共果邊,我覺得呢個人,應該視為本土派敵人.
容樂其 知唔知自己做緊乜?
如果依家係補選長毛嘅議席,出嚟果個係長毛啲人,同過往可能同長毛有啲恩怨,呢一點,我勉強可以容忍嘅,只不過佢同陳志豪一齊入境,已經係無恥到極點,陳志豪正係果啲 XX友 五毛群組嘅搞手,呢個人嘅Facebook Account係應該被人舉報到永不超生為止至係.係家新界東補選果一席,係原本梁頌恆果一席,而梁頌恆係以梁天琦影武者身份出戰,你依家 容樂其 自己做緊乜嘢?你以為自己真係做緊焦土政策,唔好意思,依家你係十分之清楚投共,仲要企喺本土派嘅對立面,呢啲友仔係完全無原諒嘅空間,係連輔仁媒體呢間嘢嘅資金來源,我都認為有必要重要估計.
有啲本土派,仲以為 容樂其 係朋友,仲係以前果個 容樂其 ,我可以講唔係,如果你係收緊 容生稿費,或者打緊佢工,你應該諗清楚,你究竟係為乜嘢機構服務,依家好明顯佢仲衰過熱血時報,熱血時報係仆街,只不過果句永續基本法,你一睇就知佢就係冚家鏟,可以完全無視班熱狗,你依家 容樂其 做緊乜,中共滲透本土派嘅第五縱隊呀,收皮喇.如果話呢個人係本土派嘅劉江華,都差唔多.但泛民同中共仲有國家認同上有共同立場,而本土派喺國家認同上,同土共係誓不兩立,所以我極唔明某啲本土派所謂「焦土」立場,你以為自己係俄國,幅員廣大可以任玩焦土政策,有啲本土派我唔知係列寧口中嘅有用的傻瓜,即係 容樂其 呢種,根本係叛徒嚟,幫中共打工.
但今日開始,輔仁媒體係當成點新聞一類嘅土共媒體看待,係一啲合作空間都唔會有,任何人喺我呢度share輔仁媒體嘅嘢,我一直ban人兼當五毛處理,絕不客氣.泛民以往對劉江華一類嘅叛徒太寬容,其實本土派都有同一類問題,對叛徒,係唔可以有任何寬容嘅空間嘅.


text:
抵你地老母 屌曬你地老母啊
人地女仔人家遇到呢啲野自己都唔想
成班係到講啲咩自己唔注意安全既野
而家女仔係咪下下夜返屋企又要人送,要男朋友送返屋企又話香港治安咁好咪咁港女啦,要朋友送又話你收兵
(唔好同我講叫女仔朋友送啊,你地個個都覺得女人無自衛能力,咁唔通搵多個人比個犯屌?)
雖然都知連登入面全部女人都係雞,不過估唔到發生呢啲事仲咁多人講埋曬啲咁既野,睇下個受害人點講啦
Btw位受害者如果你睇緊個post真係sorry,開個咁既topic,希望你睇到無唔開心,因為我信有好多人係撐你!
我只係想引到班on9仔入黎,睇完你回應之後起碼希望佢地有一絲悔意,如果無既都唔緊要,反正佢都無得救
祝佢地日頭著長褲出街個陣比gay佬雞姦
[轉自名校secrets:]
[GUEST] 我係尋日十九歲個個女仔
因為已經報左警 無打算再做咩 或者為呢件事解釋啲咩
事後訓左一教 已經冷靜左好多 但見到網上同身邊啲人既反應 睇完之後好唔舒服 就想借呢個平台講幾句
-
第一係 我唔係兩點先去跑步 而係跑完步行緊返屋企 到屋企樓下先遇襲 並唔係兩點跑步 所以其實係好似平常夜歸一樣
-
第二係 當時我身上既財物好少 而我當時係無感覺到有被人強行奪去財物既感覺
太細節既野我唔方便講
-
第三係 唔好講係唔係男定女 老定幼 每個人都有責任 確保自身既安全 呢樣我都知
如果住附近既人應該會知 附近入夜就真係唔多人 我係揀左相對既馬路行 起碼都叫有啲車會經過
相反行人路 天橋係可以人影都無 同會更僻更靜
係盡可能情況下 我盡量做我覺得安全既選擇
而估唔到既係 會係一個咁開揚既位遇到呢種事
至於點解要夜先跑步 主要係惰性同返工既緣故 朝早早唔到起身跑 放工又放得晏
-
我諗有啲人會估緊 甚至估到 或者已經知
我主動講俾你知既 係我對你既一份信任
而我唔主動講 或者唔答既係 我已經覺得好攰 唔好再問我啦好無
如果你睇到我打既野 我希望你知道左既話 就算啦 好嗎
人既口我禁唔到 要討論隨便 但可以既話唔好俾我聽到
呢件唔係咩光彩既事 我聽到會唔開心
有人將九龍灣件事同今次一齊講 但我比個次既女仔遭遇要好好多 叫做不幸中既大幸
唔單止係 真實遭遇 係網上面都係
連登既post我睇到 俾我感覺係隔岸觀火
當然你有討論自由 睇同唔睇都係我既選擇
入面唔少留言都難聽過粗口
咩野勞資糾紛
咩野叫明知山有虎
咩野叫個女仔唔荒處女啦,可能平時做開援交
當做下義工俾人姦下 ,又舒服又冇蝕底,大家有著數唔明報咩警
俾人強姦都會有快感
我唔知係真心定點 但睇到呢啲點都係多一次既傷害 唔好搬口唔口德出黎 要以事論事唔係問題 唔好將你對其他事既睇法 搬過另一件事度
而我唔係連登開post講既原因係 開完post要俾人起到底既機會好大
係呢件事上面我都仲想保留返自己既隱私 我都係個普通人
-
我並唔係著得特別少布 只係普通既短衫短褲 如果係用左批判性同理性思考 都仲要我夜晚著短褲就係我無負責任 咁隨便你
-
希望人係有獨立思考能力 唔係報紙講咩 就信曬 係呢件事上面我都睇到好多 報導其實都不盡不實 唔同報導既唔同措詞都會誤導左讀者


text:
■村巴司機左手握軚盤右手打機(箭嘴示).
記者: Author2018-07-12
「攻啊攻,快搶攻!」世界盃已經進入決賽階段,唔少球迷晚晚都捱更抵夜,支持愛隊,但好似呢位司機大佬咁,開工都心繫足球掛住打機就真係離譜,簡直攞乘客條命較飛!
■睇嚟司機係球迷,開工都掛住玩足球小將. 喺金鐘返工嘅讀者黎小姐,前日黃昏7點左右,好似平時咁乘搭村巴返元朗,上車之後坐咗喺左邊第一排嘅位置,一路玩住電話嘅佢,去到屯門公路準備休息一下,呢個時候,竟然見到司機打緊機!「係玩緊足球小將,我連佢用乜嘢陣式都睇得好清楚」.從黎小姐提供嘅短片見到,司機將部手機夾咗喺右手邊,架車一路行,右手手指就一路輕撥屏幕,「如果佢係同行家聯絡緊都算,打機喎!」由於正值放工時間,架村巴載滿晒人,而黎小姐坐喺頭排,村巴亦冇安全帶,發生意外嘅話,分分鐘成個人飛出車外.「屯門公路係高速嚟,成日都有交通意外,佢簡直離晒譜」.
狡辯只係開着屏幕
黎小姐話,自己搭咗呢架村巴約一年,呢架車由灣仔往元朗,車費22蚊,全程只需大約半個鐘,搭西鐵至少都要45分鐘,所以都好受元朗居民歡迎㗎,而佢間中都會搭呢個司機嘅車,「平時我坐得比較後,睇唔到佢做乜嘢」.黎小姐認為巴士公司應該訓示司機,唔可以攞乘客條命開玩笑.
小記最初向有關村巴公司查詢時,職員引述肇事司機指佢只係開着咗屏幕冇打機,但小記提供片段後,司機先承認喺行車期間打機,村巴公司同司機都對事件向乘客致歉,又話司機承諾下不為例,而呢位司機入職大約八年,平時主要做站長,間中亦會駕駛,過去未收過有關投訴.


text:
油
油係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
油同水可以喺乳液,例如奶度短時間內比較均勻噉混合.但係乳液係亞穩定嘅狀態,時間耐咗又會重新分為油同水兩個相態.
簡介[編輯]
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類[編輯]
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油[編輯]
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油[編輯]
精油係易揮發嘅,有芳香氣味嘅植物油(例如玫瑰油),常用喺化妝品度.
石油[編輯]
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油[編輯]
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途[編輯]
- 潤滑劑
- 燃料
- 液壓油
- 化工業原料
- 熱容


text:
更多
2018-04-14 183 瀏覽
朋友下星期就去working holiday,之後可能要好耐先再見面,所以今日就約埋一齊,請佢食餐好嘅,當同佢farewell,上open rice睇到呢度嘅comment唔錯,加上見到二人餐好似幾抵食,所以就預早打左去餐廳book位喇.通常去食西餐,個環境都唔會太光猛,但估唔到呢度,係行文青路線,感覺休閒舒適,啱哂我地兩條友慢慢傾二人餐係必叫嘅,有齊餐湯,前菜,主食,甜品同飲品,講梗都係四百幾蚊,當然喇,都要睇埋質素先嘅.餐湯係忌廉薯仔湯,稀稠程度剛好,不錯啊前菜我地揀左煙三文魚凱薩沙律🥗,份量比想像大份,沙律菜夠冰凍爽脆,配埋已拌勻嘅凱薩醬同埋芝士片,消暑又醒胃除左二人餐,我地仲叫多左個小食併盤,係我飛彿,因為併盤咩都有少少,可以試多幾款唔同種類,雞翼過癮啊,係用平時食grill ribs果隻BBQ sauce, 酸酸甜甜,另外芝士條要襯熱食,超級拉絲,番薯條又甜又好味,仲要比薯條健康,必食啊好喇,返返黎二人餐嘅主食,我揀左個黑松露帶子野菌意大利飯,帶子大粒不在話下,意大利飯夠creamy,食到粒粒野菌同埋松露香,意大利利飯又夠煙un,個人盛意推介而我朋友就揀左個carbonara
通常去食西餐,個環境都唔會太光猛,但估唔到呢度,係行文青路線,感覺休閒舒適,啱哂我地兩條友慢慢傾
二人餐係必叫嘅,有齊餐湯,前菜,主食,甜品同飲品,講梗都係四百幾蚊,當然喇,都要睇埋質素先嘅.餐湯係忌廉薯仔湯,稀稠程度剛好,不錯啊
0 瀏覽
0 讚好
0 留言
前菜我地揀左煙三文魚凱薩沙律🥗,份量比想像大份,沙律菜夠冰凍爽脆,配埋已拌勻嘅凱薩醬同埋芝士片,消暑又醒胃
1 瀏覽
0 讚好
0 留言
除左二人餐,我地仲叫多左個小食併盤,係我飛彿,因為併盤咩都有少少,可以試多幾款唔同種類,雞翼過癮啊,係用平時食grill ribs果隻BBQ sauce, 酸酸甜甜,另外芝士條要襯熱食,超級拉絲,番薯條又甜又好味,仲要比薯條健康,必食啊
$138
3 瀏覽
0 讚好
0 留言
好喇,返返黎二人餐嘅主食,我揀左個黑松露帶子野菌意大利飯,帶子大粒不在話下,意大利飯夠creamy,食到粒粒野菌同埋松露香,意大利利飯又夠煙un,個人盛意推介
6 瀏覽
0 讚好
0 留言
而我朋友就揀左個carbonara,正當我笑梗朋友做咩揀個咁普通嘅時候,我後悔了,佢話最普通嘅野食,係最考起間餐廳嘅,的確,卡邦尼汁夠稠身,均勻分布係每粒長通粉上面,蛋香十足,濃濃嘅芝士味,誠意之作
4 瀏覽
0 讚好
0 留言
而甜品我地都每樣揀左一款,是日精選甜品係蛋白霜脆餅,非常精緻,鐘意食甜野嘅要試下喇
而另一款就係呢度嘅招牌甜品,香蕉拖肥批,二人餐嘅話要另外加$18,就咁聽個名,我以為會好甜好漏,特別係聽到拖肥呢兩個字,非常邪惡,但估唔到食嘅時候真係有驚喜喎,新鮮嘅香蕉配埋啲cream,拖肥唔會太多,甜度啱啱好,招牌果然唔同啲
1 瀏覽
0 讚好
0 留言
二人餐仲有飲品跟埋㗎,我哋揀咗凍朱古力,朱古力味香濃,比茶餐廳嗰啲好飲好多倍,係靚朱古力黎
0 瀏覽
0 讚好
0 留言
係喎,差啲唔記得,我哋睇Menu嘅時候見到有鵝肝多士,忍唔住叫埋,鵝肝應該係用酒煎嘅,食嘅時候仲有淡淡的酒香,配埋多士,減輕油膩感,十分不錯啊
$73
1 瀏覽
0 讚好
0 留言
今餐兩個人食得好開心,喺太子咁繁忙嘅地區入面搵到間清清靜靜嘅餐廳,俾我哋聚下舊,傾吓計真係好不錯,其實呢度真係幾抵食,基本上淨係食個二人餐,都已經好足夠了,只不過係我哋為食,所以先忍唔住叫埋小食拼盤,同埋鵝肝多士,唔緊要啦,farewell嘛
同場加映,今日仲有幸俾我地見到有人係度求婚,巧浪漫啊💕
張貼


text:
屈穎妍 啲言論黐孖筋一早知,只不過連巴士車禍都賴佔中,就已經係黐線嘅地步.只不過,大家留意港人講地對林鄭月娥取消年初二煙花嘅言論,再比照一吓,其實 屈穎妍 又好,港人講地又好,甚至香討,Baby Kingdom啲膠人都好,都充斥住一班take咗嘢嘅友仔,每日少一啲「正能量」都少嘅「正能樣」.
屈穎妍 服務果啲睇文take嘢嘅友仔
其實呢次林鄭月娥做取消年初二煙花決定,只不過做番佢做社署署長果陣果啲基本政治化粧功夫,理論上,班親共人士要讚好至好,要講到皇恩浩蕩.但點解最後港人講地班友連林鄭月娥都反埋, 屈穎妍 要將巴士車禍都賴佔中,就嚟佢地集體便秘都賴佔中,其實我之前喺星期日休息嘅文都講過,依家中國係一個take嘢民族,德國喺威瑪共和國期間為治療一次大戰無喇喇輸咗嘅創傷,搞到全民take嘢,而香港一直無乜出路,梁振英為咗反佔中,將近乎take嘢果套民族主義攞去灌輸,結果大家見到港人講地,每日都要不停講啲「香港嘅好消息」,「政府嘅好消息」同埋「敵人嘅醜惡」嚟「振奮人心」,一班喺facebook take嘢take咗咁耐嘅人,眼見年初二放煙花大好打飛機良機竟然咁樣無咗,成班友梗係好鬼失落,所以佢地嘅心理變態真面目就浮咗上水.大家知道,當take完嘢斷片,啲道友個款,你就明點解 屈穎妍 寫埋啲黐線嘢,同埋點解港人講地啲友仔,點解可以留啲comment無人性到呢個層次,因為呢班友喺政治世界度take緊嘢都唔知,仲以為自己好英.一如點解拜耳將海洛英(二乙醯嗎啡,即係白粉)改名做Heroin,其實得名自德文heroisch,即係食完有英雄嘅感覺,咁大家知乜嘢事喇.
香港周圍有一班當政治係神拜嘅友仔,呢種情況係好危險,由 屈穎妍,港人講地到青山城邦派,周圍都係一班尋求快感,不問是非嘅狂熱信徒,喺黑船再度嚟臨香港嘅時候,我真係唔知之後有乜事會發生.但呢種心理變態,唔比情緒不穩嘅巴士乘客同司機嚟得安全就係,香港簡直變成一個take嘢之城.


text:
佢話終於用隻 line 隻碟喇 ?! 我話用過好多次啦 之後問我係咪唔鍾意 line 喇 ?! 我好快咁答係呀 佢話無諗過我答得咁快 仲諗住睇下我點兜添 哈哈
( 2-OCT-2017 MON )
瞓到 11 點 10 分自然醒 里奧大人話叫我自己食早餐 佢唔係咁舒服想瞓多陣 之後我刷完牙 佢又話陪我去食早餐 ~
食完之後去買餸 佢就番屋企再瞓 ~
買完餸即番屋企 搞掂哂 d 嘢就拖地 抹柜 再廁所大清潔 最鍾意 d 牆磚係爽身嘅 感覺好乾淨咁 哈哈 ~
沖埋涼再熨 2 機衫 話咁快就 3 點半喇 里奧大人就啱啱醒 佢又瞓咗 2 個鐘 都好好瞓喎 咁之後即切個水晶梨比佢食 因為太夜食要成日去廁所呢 ~
咁抖陣啦 之後大食 whatspp 我 話婆婆係咁搵我 話打咗成日都無人聽 但我電話真係無響噃 大食話阿婆以為佢裝咗 GPS 可以跟蹤到我 哈哈 ~
是日懶餐 - 梅菜蒸鯇魚 + 菜心苗 + 芫茜皮蛋魚片湯
梅菜蒸鯇魚 - 今次我居然食好多魚呀 之前煮完唔會食架 唔通真係餓得滯 ?! 咁我話好味呀 d 梅菜 里奧大人話以為我話條魚好味 佢可能覺得點解會話配菜好味過主菜 哈 ~
菜心苗 - $8/斤 好在煮咗 1/3 咋 因為食拉麵好飽肚 ~
芫茜皮蛋魚片湯 - 里奧大人話喉嚨唔舒服 咁即滾個下火湯佢飲啦 阿 mi 教我落埋茶瓜一齊煲 好在我記得咋 呵 ~
7 點左右到剪髮表妹打比我 話阿婆打比佢問我喺邊度 成日都無人聽喎 死嘢仲衰 話我係咪 set 咗阿婆電話喺黑名單呀 @@
真係頂婆婆唔順 佢地又唔係我細妹 駛唔駛煩到佢地呀 救命 @@
我同里奧大人話今日婆婆根本無打黎 佢叫我問婆婆係咪打錯電話 ~
咁我打番比婆婆啦 再問佢打幾號電話 ?! 原來佢真係打錯電話號碼呀 將 2 組號碼調轉咗 大佬 咁妳唔好成日同人講 我唔聽佢電話啦 ~
咁我喺老表谷度講呢單嘢 家姐幾衰呀 話終於到妳喇阿妹 幫我地分擔一下 因為婆婆一日打兩次比佢地呢 表妹就話害咗我 哈哈 ~
我覺得打唔係問題 唔係 chur 住打黎 同埋我講咗 9 千次 我番工係唔方便傾電話 唔係因為老闆鬧 而係菇場太靜 係人知妳講咩 無理由我行出 pantry 傾 係人都知妳傾私人嘢啦 ~
好耐之前 我試過坐喺位打去銀行問嘢 個職員好掹咁叫我: 妳大聲 d 啦 我次次又要按住個口講嘢嘛 所以好在依家可以 whatsapp 唔係下下講電話 ~
搞掂哂都 7 點半 我即去徑步喇 今晚徑半個鐘都好夠 因為今日做咗好多家務 個人有 d 攰 ~
沖埋涼就休息喇 里奧大人 10 點幾瞓 我就 11 點幾先瞓呢 ~


text:
「返學」
仲記得細個返學嘅時候仍然有分上下晝班,屋苑樓下通常一到咗晏晝就一定有小朋友係度玩.但係而家基本上唔會再見到小朋友係屋苑樓下玩,原因係好多時小朋友放咗學之後仲有唔同嘅課外活動.返到屋企食完飯仲有一大堆嘅功課要做,所以佢哋邊度會有時間去玩呢?莫講話啲小朋友辛苦,其實大人亦都一樣.只不過原本教育局希望推行全日制嘅目的唔係想學校有更多時間去教育小朋友咩?
「全日」
香港雖然推行咗全日制課程好耐,只不過點解香港嘅全日制同外國嘅全日制有咁大分別呢?其實講到尾都係因為大家都用緊一把錯誤嘅間尺去量度學生,嚟個就係個問題同分別.係外國就算返完學之後,基本上唔會有太多功課,就算有嘅話都一定唔會好似香港咁.尤其係假期!放假係希望得到休息,但係通常一放假啲學校就比多啲功課佢哋,咁邊度會有一個快樂嘅童年呢?
「問題」
小朋友係需要學習,但係香港嘅小朋友更需要玩嘅時間.就算學校嘅工作量唔大,家長本身亦都增加咗小朋友嘅壓力,因為一放學就去唔同嘅興趣班,返到屋企又要做功課.長遠就會做成小朋友壓力,與此同時佢哋失去咗探索嘅空間!所以唔好問點解而家有咁多人話啲小朋友宅?問題唔係出於全日制,而係學校同家長.又唔見外國嘅小朋友返全日制會係咁!
Also published on Medium.


text:
唔少人上大學都會去 exchange,希望放眼世界,探索香港以外嘅地方,而完sem出走去旅行, 就係成個exchange最令人期待嘅地方.但係窮學生往往budget有限,一個人喺外國生活,衣食住行樣樣都係錢.究竟點樣先可以應洗則洗,留返多D budget去旅行呢?筆者有以下儲錢六大絕招,希望可以幫到各位慳多D錢拎嚟去旅行啦:)
1. 行路/踩單車
外國公共交通工具通常都好貴,搭一程巴士已經25蚊港紙.好多人會每個月用大概400蚊買巴士月票,但係我就冇買巴士月票,只用140蚊買10程回數券,咁樣可以提醒自己盡量少搭巴士.其實外國生活節奏冇香港咁快,所以有時間嘅話,我會選擇行路或者踩單車.唔少歐洲國家都有濃厚嘅單車文化,有D仲會叫自己做單車之國.如果大家會喺外國住,又唔係住喺山上,不妨試試以單車代步.
[唔少學生平日都會以單車代步,沿途仲有好靚嘅風景可以欣賞.]
2. 自己買餸煮野食
香港出街食飯貴,喺外國出街食飯仲貴.因為唔少地方都有銷售稅,餐廳可能會向你收高達50%稅.所以最好嘅方法就係自己買餸自己煮,煮得多,就可以一次過買多D都唔怕擺得太耐.如果你有roommate或者dormmate,仲可以一齊夾錢買,順便交流一下D煮野食心得:我教你整中菜;你教我整西餐.一齊試下唔同菜式,慳到錢又開心.
[我去到丹麥頭兩個禮拜整過嘅菜式,當時平均一個禮拜洗100蚊港紙用嚟買野食.]
3. 環保可以慳錢
唔少地方都有環保方面嘅徵稅,例如膠袋稅,膠樽玻璃樽稅咁.除咗買野自備購物袋可以慳返幾蚊膠袋費之外,飲完野飲D膠樽,玻璃樽,汽水罐記住要keep.因為好多超市都會有回收機,只要將呢D樽同罐拎去回收,就可以拎返買嗰時嘅按金.
[呢部就係超市入面嘅回收機.]
[唔好睇小呢袋野.呢袋野可以退返30幾蚊按金ga!]4. 搵減價超市
如果要去外國生活一段時候,筆者建議先搜尋一下屋企附近有邊D超市.唔好以為間間超市都一樣,超市有分普通超市同減價超市.同一支汽水,普通超市賣40蚊,減價超市可以賣10蚊.另外,唔同國家超市價格好唔同.例如英國最平係Lidl,丹麥最平係Aldi(當然質素就認真麻麻),高質減價超市有Lidl同Fakta.睇清楚先去買,就可以買到高質又平嘅野.
5. 二手文化
新淨兼平慳錢唔代表一蚊都唔可以洗,而係應洗得洗.外國嘅二手文化發展得好好,身邊總有一間二手店喺附近.二手店嘅野多數都好新淨,價錢仲分分鐘平一大截.得閒去下二手店,見到心頭好又唔怕用太多錢,又可以減少浪費,可謂一舉兩得.
[呢件冷衫係某連鎖大牌子,喺哥本哈根一間二手店買到,計返港紙20蚊都唔駛.]
6. 親親大自然
喺香港呢片石屎森林,未必個個都會成日去郊外呼吸新鮮空氣.所以難得嚟到外國,當然要感受下大自然.你可以上網搜尋附近嘅公園,沙灘或者其他特別郊外地方.
好似我去過嘅Århus咁,近郊就有一個deer park免費開放俾公眾親親大自然.遊人可以自備蘋果蘿蔔餵俾公園入面嘅鹿食,行下公園.淨係餵下鹿同野餐,已經可以消磨一日.
[去Deer Park餵下鹿,摸下佢地已經可以玩一日.]
平時慳埋慳埋,完sem去旅行就可以用多D,試多D唔同嘅當地特產,又可以試下當地獨有嘅活動.好似去挪威坐船游峽灣,去冰島行冰川睇瀑布咁,人一世物一世,咩都要試下嘅.當你用慳埋嘅錢嚟周圍去旅行去玩,你就會覺得之前慳得咁盡都係值得.
[坐船睇挪威嘅峽灣]
[去冰島睇瀑布]
[睇香港睇唔到嘅風景同影靚相]


text:
「成長」
每個人都想成功,但係成功嘅背後一定有無數嘅失敗.如果唔面對自己寫失敗,其實係無辦法成功.正所謂失敗乃成功之母,因此好多人都係係失敗中成長.經一事,長一智,所以有時係可以容許別人有犯錯嘅空間.如果沒次都唔容許別人犯錯嘅話,其實到頭來最辛苦嘅係自己.有時太過驚別人犯錯,所以每件事都親力親為嘅話,唔單止其他人唔會成長,就連自己都無機會成長!
「失敗」
無人天生出嚟就乜都識,更何況人總有嘢係唔識?每個人都係從錯誤中學習,因為人生總會有失敗嘅時候.其實由細細個開始慢慢培養小朋友如何係失敗同錯誤當中學習係好緊要,事關如果次次都只有成功無失敗嘅話,到佢哋大咗嘅時候就唔知道點樣面對失敗.當然都要睇下嗰樣嘢有無危險,所以如果有一個安全嘅空間同環境俾小朋友嘗試失敗,再從中教育佢哋其實不失為一件好事.
「環境」
係香港,好多人都希望贏,但係人生無可能永遠都贏.而亦都因為係咁其實你會見到好多香港嘅小朋友經唔起失敗,亦都唔知點樣應對失敗.好多時候環境係好緊要,只不過好多時係我哋令到小朋友無一個失敗嘅空間,原因係我哋越嚟越保護佢哋.每次當佢哋失敗之前,好多家長其實已經出咗手.當然忍手係一件好難嘅事,因為大家都想保護自己嘅小朋友,但係保護唔代表唔容許失敗.令小朋友學習失敗亦都係保護佢哋嘅其中一種方法.
Also published on Medium.


text:
梅馬納 必去景點及弗林德斯島附近酒店推介
弗林德斯島附近酒店預訂
神秘優惠價幫你慳更多
即時揭開神秘優惠價,慳得更多
梅馬納必去推介 - 弗林德斯島
想去 梅馬納 自由行?等 Hotels.com 帶你玩盡 梅馬納弗林德斯島 啦!留意我地文章,話你知去梅馬納 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋梅馬納弗林德斯島 附近有咩酒店,等你更加容易計劃行程,慳返酒店來回景點嘅時間.
梅馬納弗林德斯島 自由行
去得梅馬納弗林德斯島 自由行最緊要一定係揀啱日子去.一啲熱門景點例如,梅馬納 嘅 弗林德斯島,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
梅馬納弗林德斯島 交通
想去弗林德斯島 暢順無阻濟,最好就係出發前,睇清楚梅馬納弗林德斯島 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
梅馬納弗林德斯島 必食必買攻略
梅馬納弗林德斯島一直都係旅遊熱門地點,去到梅馬納弗林德斯島,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
衛生紙放雪櫃能吸除異味?
相信每個人都會有這條嘅煩惱,屋企嘅雪櫃放嘅東西太多,怕者系太久,味道難免會加重,就系系把雪櫃擦洗幹淨,可久而久之味道仲系會有,這可點好呢?有乜嘢方法可以去除雪櫃異味呢?有網友提出使用碌柚皮,怕者系使用茶葉,當然仲有人建議用衛生紙,陳醋,到底呢啲方法系否靠譜嘅呢?
原來我哋以爲系密封好嘅盒子能夠杜絕氣味嘅流出,其實呢啲嘅式嘅分子都會從盒子嘅縫隙處飄出嚟,這也系雪櫃入面出現異味嘅原因,唔過著實說,如果拿膠帶密封保鮮盒,怕者系喺盒子周圍抹上水之後,用保鮮膜封上,就會減少氣體嘅流動.
專家話俾我哋去除雪櫃異味嘅最佳方法,嗰個就系使用活性炭了,因爲活性炭嘅吸附功能比較強大,唔太推薦用碌柚皮,茶葉,紙巾,醋去除雪櫃嘅異味.
唔過,除開以上我哋說到嘅妙招可以去除雪櫃嘅異味之外,定期清潔雪櫃也系必唔得少嘅.今天我就來教大家一個清潔雪櫃嘅妙招,即實用又簡單.
就系咁樣反複嘅用濕手巾沾上一啲白醋,用來擦拭雪櫃,就能使雪櫃異味去除.既幹淨有衛生
通渠馬桶嘅技巧大比拼?
屋企嘅馬桶堵塞了,相信大棚人都會爲此頭赤,唔單止會發出嘅味道難聞,久而久之細菌就有可能增加.咁我哋又有乜嘢妙計可以處理呢?
聽聞用透明膠就可以通渠馬桶,先用透明膠把馬桶密封好,言之後衝馬桶,收屘用手按透明膠嘅位置,咁咁樣做,又系否可以通渠馬桶呢?
專家話俾我哋,用透明膠通渠馬桶其實就系利用壓力嘅作用,因爲我哋喺使用透明膠把馬桶封密嘅時候,就系創造壓力嘅環境,再加上水與我哋手部嘅壓力,就能把馬桶通渠幹淨.
唔過透明膠通渠馬桶這個方法對于一些普通汙垢嘅堵塞仲系有點作用嘅,但系對于一些硬物嘅堵塞,就顯得很無力了,這時候只能透過一些專業嘅人士來處理.
除菌劑就系稀釋消毒水?
一般我哋覺得消毒水主要嘅成分可能就系酒精,而酒精我哋知道就系用來消毒嘅,但唔系用來除菌嘅,零舍系一些犀利嘅細菌,消毒水起到嘅作用並冇好死,而近段時間有網友說,市面上有些除菌劑其實就系消毒水,並唔能至到除菌嘅作用?
專家話俾我哋,我哋接觸嘅細菌,其實消毒水和除菌劑都能殺掉,但這並唔就能說明除菌劑就系稀釋消毒水?因爲兩者嘅作用仲系有所區分嘅,除菌劑對于其他菌來說去除效果更加好一些.
唔過對于平時嘅衣物清洗,用洗衣液就可以好冧了,也冇零舍追求除菌劑嘅效果,當然如果你像我咁樣,零舍愛幹淨,甚至可以說帶有一啲潔癖嘅行爲,嗰個唔妨可以使用除菌劑.


text:
系統簡介编辑
傳統嘅GTA系列只有一個主角,玩家控制一個人打通整個遊戲.系米覺得有D太假太誇張呢?R*系一個有實力而且講實際嘅公司,佢地唔似其他遊戲公司幾個月或者一年出一次新遊戲,而且毫無本質性改變.R*知道玩家需要乜嘢,佢地大膽嘗試左前所未有嘅三主角系統,當你控制飛雲開摩托車逃脫警察抓捕嘅時候,如果只有一個人,你有可能會中槍或者被抓,而如果呢個時候明高系一個隱蔽嘅地點對住追你嘅警察開槍呢?哈哈,遊戲難道固然會小左,但同時樂趣反而增加了,我霖呢個系所有玩家都希望見到嘅,而R*做到了.
Michael(明高)编辑姓名:Michael(明高)
職業:"退休"銀行劫匪
年齡:40出頭
居住地:洛夫迪山
生平: 一個曾經驚動FIB嘅銀行劫匪,明高覺得玩夠之後同FIB做左筆兩清嘅交易之後帶住一大筆錢定居洛夫迪山.宜家佢受FIB嘅證人保護組保護. 睇落去好似好風光甘,其實佢同佢老婆雅雯薘關係差到冇得頂.(雅雯薘之所以報復左佢,洗嗮佢D錢).而且又同自己嘅兩個細路翠絲,詹美存在矛盾.
因為越黎越少嘅存款同埋煩躁嘅家庭生活,明高覺得有必要重操舊業了.
外貌:睇上去有D老,但系幹練硬朗嘅身形加上沒咩鬍鬚,着住唔錯嘅衫,仲有間大屋.明高唔系一個在乎自己有幾風光嘅人,佢只想要平靜嘅生活.
Trevor(卓華)编辑姓名:Trevor(卓華)
職業:職業罪犯
年齡:40出頭
居住地:拜恩城
生平:吸毒成癮,慾望爆棚而且有暴力傾向嘅人.住系拜恩城嘅一部拖車裏面.大家都知道卓華系個定時炸彈,激嬲佢後果好嚴重.他系個前軍方飛行員,以前曾經同明高一齊吃過幾餐大茶飯.你根本唔洗逼佢去打劫(他自己非常願意甘做).
外貌:癩痢頭而且周身上下邋邋遢遢,經常着住邋遢嘅白色T恤,擔住支雪茄,頸部周圍仲有一條虛線,写住:"切呢度".
Franklin(飛雲)编辑姓名:Franklin(飛雲)
職業:收數仔
年齡:20中旬
居住地:洛聖都南部
生平:作為一個又後生又有野心的收數仔,飛雲宜家幫一個黎自亞美尼亞的豪華車銷售代理商做野.呢個代理商專門賣車卑果D卑唔起錢又想買靚車嘅人.等佢地踭左錢之後飛雲就去做果個冷酷無情的收數仔. 飛雲系穩野做嘅時候識左明高並且同明高佢地一齊合作.
外貌:飛雲系個又健康又IN嘅後生仔,同時亦都系三個人之中比較出色嘅一個.


text:
“船剩喺紧急情况下使用”, 告示牌度写住västbyns冲凉.. 然而,而家睇嚟系被盗嘅机会.
可能有机会喺västbyn被偷,而家喺9月. 信息 emottages 我睇到多啲嘅嘢. 喺频扑嘅badplatsbesökare应喺今年热天嘅机会喺度. 而家,然而,佢已经惹咗啲人嘅关心,呢个系失咗踪嘅, 呢个系nedskräpat与及围绕呢个烧嘢食灶.
如果盗窃嘅单嘢行销
咁都可以讲系嘅 6 喺9月17时喺船上畀一部货车冲紧凉. 当我哋将船向岸边, 所以车,突然间急住离开咗skåpdörrarna打开. 之后,最低限有一条船.. 如果系嘅,就喺前,但唔可以话,安全, 但好有可能会有一个连结.
有人会讲,当你睇到最后嘅紧密链接或者见到佢系乜嘢车呀, 所以请联系我!
如果你睇到类似嘅嘢?
唔怪得我哋睇到嘅系一个紧进行嘅犯罪嘅人,当然,透过打电话畀警察 112. 随着知识嘅通常系差佬 5 咪可以除此之外,或者系有疑问嘅情况下,当要人 “得” 睇到咩可疑嘅嘢,佢都可能系聪明嘅,佢直接分享 霍尔姆班喺Facebook. 可能有关嘅图像. 就,直接访问超过 300 人员嘅眼同周围嘅小岛. 你都去 如果你唔已经系, 要知发生咗乜嘢,喺我哋嘅乡下.
有应急, 但重要嘅系人烟稀少嘅一区
喺västbyn救生船上,系一种重要嘅资源,对溺水单嘢发生喺海滩或者喺湖上.. 好似所有其他嘅救生设备系特别重要嘅系人烟稀少嘅一区时,佢通常需要枕住保护同白车到嘅. 佢都可以喺救生船上使用嘅所谓嘅“增强嘅难嘅同胞有散喺嘅身边. 喺一个drunkningslarm喺holmsjön报警求救报警自动可选晒霍尔姆嘅短讯,先有机会去帮助有需要嘅人,喺blåljuspersonal时间. 睇书多啲关於项目嘅增强型嘅人 喺呢度,佢同佢系点样做野嘅. 喺呢度你重可以将你兴趣,如果你想有一个可选嘅资源.


text:
HO Blog
Natural Fragrance ?
Hibiscus Oil
Hibiscus Oil 木槿花油 木槿花係一種常見嘅座院灌木花種,主要分怖喺熱有同亞熱帶地區,因為佢好多唔同種類,所以呈現出豐富嘅遺傳多樣性,有成二百幾個品種.其中單瓣紅花系列品種喺1990年被定為韓國國花.木槿花可以用嚟做食材,中藥材料,都可以拎嚟做精油或者護膚品.而木槿精油就喺係木槿花同種子入面提取. 增加膠原蛋白 木槿充滿天然維他命C,抗氧化成分同a-羥基酸(Alpha-hydroxy acids),無論係外敷定內用都有好多益處. 醫學研究指出,a-羥基酸分子量細,屬於水溶性,滲透力高,可以滲入真皮層,令膠原蛋白增加.佢同時可以加快真皮層嘅保濕成分生成同活化皮膚細胞.皮膚嘅最表層係角質層,最底就係基底層,基底層嘅細胞會不停進行分裂,向外推出,並且喺途中被蛋白角化,最後到達角質層.角質層過厚就會令皮膚睇上嚟好「鞋」好乾; 而且如果毛囊出口處嘅細胞過度角化,就會阻塞出口,令到皮脂唔能夠順利排出,毛囊就會因為咁腫脹發炎,造成暗瘡.a-羥基酸由有機酸同丙酮酸濃縮而成,係高濃度嘅軟化液,可以軟化角質層,減少老化細胞嘅積累,溫和咁帶走死去嘅細胞同其它阻塞肌膚嘅物質,令到新嘅細胞成為最外層,皮膚咁樣就會睇上嚟更加平滑;而毛囊孔疏通就可以改善暗瘡問題.角質層仲含有部分黑色素,所以去除角質有淡化黑斑嘅作用,令肌膚變得白滑. 木槿中嘅a-羥基酸仲可以激活細胞線粒體中嘅LON蛋白酶活力,強化細胞清除毒素嘅能力,就好似一個抗污染嘅保護罩咁,幫助皮膚保持乾淨,抵抗污染分子能力提高,尤其喺對付一啲日常生活或者同城市污染相關嘅危害物質有相當顯著嘅功效. Hibiscus 深層保濕 木槿精油嘅粘液含量好高,可以令水分好快咁滲入皮膚,深層保濕, 同時啟發肌膚自身水潤力同埋強化肌膚保濕能力嘅功效.木槿可以喺肌膚表層形成保濕膜,提高皮膚濕度,令皮膚變得水潤柔軟,預防乾燥同時淡化皺紋. 木槿絕對係一等一嘅天然抗氧化劑,能夠撫平皺紋,去角質,淡化黑斑,潔淨保濕,幫助皮膚恢復健康.同時因為佢可以大幅改善皮膚緊緻度同埋拉緊肌膚,所以木槿有「天然肉毒桿菌」之稱.
Safflower Oil
Safflower Oil 紅花油 紅花係菊科紅花一年生草本楂物,主要生產喺中國,總產量佔世界嘅80%以上.紅花唔單止有好高嘅觀賞價值,仲有好實用嘅藥用價值.而紅花籽油就係喺紅花乾燥成熟嘅果實入面提取嘅,但由於紅花籽本身嘅成油率好低,所以紅花籽油嘅產量都極其有限,非常珍貴.佢係一種健康優質嘅食用油,亦都會被人用嚟做天然護膚品嘅材料. 豐富亞油酸 紅花籽油有「亞油酸之王」嘅稱號,因為佢嘅亞油酸含量高達67.8%,喺係已知植物中含量最高嘅.首先要知道我哋人體嘅生命活動係靠八種生命基料支撐住,包括蛋白質,水,礦物質,維他命,糖,脂肪,纖維素同不飽和脂肪酸.當中有幾種不飽和脂肪酸 (叫做「必須不飽和脂肪酸」),好似亞麻酸,亞油酸同花生四烯酸,係人體唔能夠自己製造,所以必須用其它方法去吸收.其中亞油酸係最唔能夠缺少,因為佢可以喺體內合成其它兩種必須不飽和脂肪酸. 亞油酸係細胞組成嘅原材料,所以缺少咗佢會有可能令到線粒體腫脹,細胞膜結構或者功能改變,變得透薄脆弱.相反,佢有強化新陳代謝,增加細胞活力嘅功效,可以防止因為表皮層增厚而搞到皮膚暗淡粗糙,皮脂腺,汗腺阻塞,引起暗瘡爆發.亞油酸亦都有助調理內分泌,減少皮膚過度出油嘅情況,保護皮膚上有益菌嘅同時抑制有害細菌嘅生長,抗炎消毒,對於皮膚炎或者濕疹肌膚都有治療作用. Safflower Oil 豐富維他命E 唔單止係亞油酸,紅花籽油含有嘅維他命E亦都係咁多種植物入面最多嘅.維他命E係一種好強嘅還原劑,有優秀嘅抗氧化用抗衰老作用,能夠令老化嘅細胞或者組織重新展現活力,抑制人體氧化反應,延緩皮膚衰老.佢同亞油酸一樣,都可以促進新陳代謝,避免黑色素喺皮膚表層沉積,就算對已經形成嘅色斑都有一定嘅淡化功效.佢亦都有收斂作用,通過改善皮膚血液循環,亦都可以阻止皺紋,魚尾紋出現,長期使用甚至可以消除佢哋,同時增加皮膚活力同彈性,令肌膚變得爽滑細嫩,成個人即刻後生番幾年!不得不提嘅就係維他命E有抗輻射嘅成用,可以消滅自由基,吸收太陽紫外光線,抑制皮膚氧化做成嘅損傷.
Reishi Mushroom
Reishi Mushroom 靈芝 相信大家對靈芝都唔會陌生,無論係喺東方定西方,佢都被盛讚為「治萬病」嘅草藥.其實靈芝係屬於多孔菌蕈類,作為藥用已經有兩千幾年嘅歷史,由於風乾之後可以保持上萬年都唔腐壞,所以佢有過別稱叫做「萬年茸」.靈芝係一種非常稀有嘅草藥.只能夠喺特定嘅闊葉樹到發芽生長;每幾萬棵機入面,搵到有靈芝生長嘅都係個位數,而且大小形狀都唔同. 近年因為人工培植技術嘅進步,靈芝可以大量生產.對於野生靈芝同人工培植靈芝邊樣好啲,唔同人有唔同講法.有人話野生靈芝嘅營養價值比較高,有人就話人工培植嘅品質好啲,因為可以控制生長條件,品質會比較穩定同安全. 養生功效 好耐之前,古代人已經知道靈芝有養生,抗老同延年益壽嘅功效,而呢啲可以歸功於佢主要嘅三種成分,包括多醣體(Polysaccharides),三萜類化合物 (Triterpenes)同靈芝多肽(Ganoderma lucidum peptide).其中靈芝多肽係一種強效嘅抗氧化物,有抵抗自由基嘅功效.自由基其實係一種人體代謝過程之中產生嘅氧化還原反應產生嘅,會令到蛋白質呢啲大分子生命物質死亡,同時破壞細胞膜嘅功能,從而引起血脂質沉澱.隨著年紀愈大,我哋身體嘅自由基就會愈多,而靈芝多肽就可以阻止自由基對機體嘅損傷,防止脂體過氧化,延緩細胞衰老.唔單止係咁,靈芝多肽仲可以提高肝臟,骨髓,血液合成DNA,RNA同蛋白質嘅能力,增加細胞分裂代數,減慢身體機能老化. 修護傷口 而靈芝入面嘅多醣體可以促進血液循環,強化新陳代謝,令到身體功能正常化,減慢身體老化.多醣體可以保持同調節皮膚水分,保濕同時恢復肌膚彈性;而靈芝含有嘅一啲寡糖類小分子物質可以改善皮膚微循環,抑制黑色素嘅形成同沉澱,解決黑斑同雀斑等問題;靈芝嘅精油成分可以改善皮膚粗糙,令肌膚變得柔軟細緻,回復青春. Reishi Mushroom 增加免疫力 除咗抗衰老同養顏護膚,靈芝仲有消炎同抗敏感嘅功效.佢當中含有一連串毛甾烷系化合物,可以抑制體內嘅組織胺游離作用,能夠阻斷過敏反應介質嘅釋放.因為靈芝可以提升巨噬細胞同樹突細胞嘅功能,增加細胞性嘅免疫力,調節原抗體反應,非常適合用嚟治療濕疹,牛皮癬同暗瘡肌膚.
Evening Primrose
Evening Primrose 月見草 月見草係一種原產於北美洲同墨西哥嘅柳葉菜科植物.呢一種植物淨係會係夜晚開花,天光會即刻凋謝,啲人再由植物嘅種子入面提煉出精華成分.喺幾千年前,古印地安人已經識得用呢一種草藥嚟解決病痛;而歐洲嘅貴族都會用佢嘅根莖葉部分嚟入藥,所以月見草又俾人叫做帝王萬靈藥. 獨特脂肪酸 研究指出,月見草籽所搾出嚟嘅月見草油含有豐富嘅GLA(y-次亞麻油酸).GLA係一種不飽和脂肪酸,身體唔能夠自行製造呢啲脂肪酸,所以只可以係植物油度提取.佢係一種皮膚需要嘅脂肪酸,構成好多人體細胞膜嘅重要部分.最種震嘅係佢能夠轉換為抗炎激素嘅第一類前列腺素PG1,而PG1有抗凝血同抗發炎嘅效果. 調節荷爾蒙 因為佢豐富嘅GLA帶有好多神奇嘅功效,所以月見草可以話係女性嘅恩物.首先,月見草油有緩解經期綜合症嘅作用,平時月事嚟個陣或者之前,好多女仔都會有煩躁,脾氣差,乳腺疼痛嘅症狀,咁係因為經期身體荷爾濃度變化引起嘅失調.月見草油中嘅y-次亞麻油酸就有調節荷爾蒙平衡嘅功效,尤其係對於月經不調或者更年期嘅女士特別有效.仲有,月見草油可以平行皮脂,舒緩皮膚乾燥,對於改善皮膚過乾或者過油,暗瘡肌,指甲脆弱都有幫助. Evening Primrose 舒緩濕疹 另一個月見草嘅用處就係治療濕疹.臨床研究指出濕疹患者通常都唔能夠自行產生足夠嘅抗發炎激素,即係指佢哋身體將脂肪酸轉換為y-次亞麻油酸嘅能力較低.藉著補充月見草油入面嘅y-次亞麻油酸,可以幫助維持細胞膜嘅健康,令到細胞保持多啲水分,提升循環功能,舒緩皮膚過敏引起嘅皮膚痕癢,紅腫等等問題,對於治療濕疹狀況有一定嘅幫助.同時因為月見草成分溫和,好少會引起皮膚敏感,所以可以安心使用. 含豐富維他命 除咗y-次亞麻油酸,月見草仲含有豐富嘅維他命E同C,係優良嘅抗氧化劑同滋潤劑,可以加快皮膚嘅新陳代謝,促進血液循環,修復細胞,令到老化細胞恢復生命力,成個人即刻睇落後生啲. 但係要注意嘅係,因為月見草油會調整女性體內荷爾蒙嘅水平,所以孕婦同喂梗奶嘅媽媽最好都係唔好用住,以免影響胎兒或者BB嘅健康.


text:
無綫電視
電視廣播有限公司(通稱無綫電視,香港交易所:00511,OTCBB:TVBCY)係香港其中一間電視台,由利孝和,祈德尊,邵逸夫等人創辦.無綫係1967年啟播,嗰陣香港得佢一間免費收睇電視台.佢而家除咗有主要嘅中文頻道翡翠台(Jade)同埋英文頻道明珠台(Pearl)之外,重有J2同埋全港唯一24個鐘免費播放財經節目嘅無綫財經台,以及全港第二條24個鐘免費新聞頻道無綫新聞台.
目錄
演藝圈嘅大果樹改
無綫開台咁多年嚟,開創咗好多香港潮流,好似舉辦《香港小姐》,《勁歌金曲》同埋《新秀歌唱大賽》等等,亦捧紅咗好多藝人同埋歌手,包括周潤發,劉德華,梁朝偉,周星馳,梅艷芳,張曼玉等人,當中有好多重當選過影帝影后;有啲甚至得到海外藝壇嘅賞識,遠赴美國荷里活影圈發展.
與眾同樂改
無綫電視,可以話係香港市民日常生活嘅朋友,佢哋除咗會隔住大氣電波喺電視做戲唱歌畀觀眾欣賞之外,重好多時會邀請觀眾去到電視台一齊參與節目,一齊感受現場嘅氣氛.而每逢一啲大時大節或者特別節目,都會帶隊去到公眾地方表演,近距離接觸市民,增加大家嘅親切感.講到參與感,最受觀眾歡迎同支持嘅就一定係有獎遊戲節目嘞,玩嘅固之然會開心,得獎就更加高興,但係睇嘅亦都會覺得過癮.
風雨同路改
香港近呢幾十年嘅歷史,一直都有無綫電視嘅新聞同埋時事節目為大家見証.講到無綫嘅新聞資訊節目都可謂多元化,除咗每日嘅正點新聞之外,重炮製咗好多唔同類型題材嘅專題節目,有關心時事,探討社會嘅,亦會帶觀眾走出國際,追訪內地,甚至帶觀眾上太空,可以話差唔多走遍天涯.其中重有啲專輯係得過國際大獎嘅榮譽.
慈善籌款改
一直以嚟香港都重有好多需要人幫嘅人未能得到援手,單靠賣旗籌款,當街募捐等係唔足以幫助到問題;無綫電視每年都為唔同嘅慈善機構舉辦大型電視綜合節目向廣大觀眾籌募善款;有時遇着國際性嘅災難,好似當年嘅華東水災咁,一眾演藝人就會發起大型演出,希望各界可以施以援手,為救助難民出一分力.


text:
我哋搭港鐵去到彩虹C2出口轉1A專線小巴大約15分鐘就到
見到停車場附近有一行好靚既黃色花!
帶住屋企管理處送既聖誕禮物包, 裡面既面具!
難得地少人唔駛同人逼! 真係好舒服好興奮
我哋先喺停車場附近的山頭散步!
更亭姨姨話我哋知行上去山丘會見到幾隻牛喺度食草
所以我哋就先行上去會一會牛牛先!
行上去唔駛幾耐就已經見到佢哋啦!
大家可以放心, 因為佢哋都係有人養既, 唔係野生!
佢哋見到我哋行到咁近都冇咩反應, 我諗佢哋都慣!
佢哋真係好自由自在咁行, 我哋一路跟住佢哋!
行到入嚟呢個大草地! 呢度放咗好幾張枱櫈
如果近近哋入嚟野餐都幾好!
入到嚟梗係要做D Wild嘢爬吓樹啦
妹妹爬唔到樹就當然玩樹枝啦
佢仲執到支好長既樹枝tim!
之後仲喺度現場寫生呀! 難得可以對住D咁近咁近既牛畫畫
哥哥畫完之後仲行番落去送俾更亭姨姨
然後我哋去個廁所就繼續行上停車場對面既山頭
原來上面係個大平地, 有2,3個公公婆婆喺度晨運!
哥哥見到有少少沙地, 就提議執樹枝喺地上面寫字!
好感動哥哥寫咗「我愛你爸爸」送俾我! (起初以為係媽咪教佢咁寫)
我哋再喺呢度逗留多陣就繼續向前出發!
Hooooo行行吓仲出現藍天, 凍凍地又暖暖地, 真係一流!
穿過呢個隧道就見到獅子會教育中心同其他館
都未行到幾步又一個大平地, 所以又喺度停留咗一陣
佢哋喺度跑跑跳跳, 我就乘機坐低抖吓曬吓太陽!
芊芊見到成地都係雞蛋花就喺度執埋幾朵
見到呢張石櫈咁靚, 要喺度影番幾張相留念吓先!
古靈精怪芊芊拎住支BB樹枝(芊芊幫佢起名的)
喺度亂篤我個鏡頭!
最可惜既就係聰鳴茶座今日仲裝修緊
但係呢度寫住12月底...今日25號都未夠底咩? 居然趕唔切聖誕完工
嘩, 見到一大塊農田! 不過係迷你版, 你會見到細細塊田上面咩植物蔬菜都有D
(又要再提....真係好少人, 空氣都清新D)
我同芊芊落咗嚟農田, 我哋見到菠蘿, 火龍果同里木瓜!!
呢棵樹好多紅葉黃葉好靚呀! (不過就跌哂落嚟)
後面呢D黃色花都好靚呀! 好似係菜心嚟架...
呢個哥哥執咗D樹枝跟住扮擔子吊住個袋仔(裡面又係裝住好多支小樹枝)
我同芊芊繼續行去其他農田, 見到小荷花池, 同薰衣草!!
呢度仲有好多其他得意既植物同中草藥!
呢個農墟只係逢星期六,日先會開檔!
轉番上嚟見到聰鳴茶座! 睇個樣唔似2015年內可以整好囉...
不過哥哥見到石頭就只有爬嚟爬去! 都冇興趣睇吓唔同既石頭!
呢個花好靚呀! 好似紙巾做咁既
佢哋仲好開心喺度表演咗首歌我哋聽!
相比起大埔海濱公園同埋屯門昆蟲館冇咁多真實昆蟲睇
呢個遊戲幾好玩, 大人都可以玩埋一份(眼明手快搵番隻昆蟲出嚟)
呢度有個視訊位置播住蝴蝶整個演變過程
離開昆蟲館我哋就去到漁館, 地質公園學習園地同貝殼館
佢哋真係好鍾意跳起影相, 一齊跳完之後仲要自己單獨影張跳起相
最後都差唔多要離開, 我哋又見番幾隻牛! 佢哋真係由朝食到晚
我哋由北港巴士站出口離開
跟住搭92號巴士到西貢巿中心
呢個時侯芊芊已經瞓著咗! 我哋繼續周圍行
見到海鮮餐廳但係覺得好貴都係唔敢入去食
然後去到碼頭坐低望吓人釣魚
好得意係見到好多艇仔泊喺碼頭邊
其實佢哋係賣緊嘢! 企喺碼頭邊既遊客就望落艇度睇吓有咩買
坐喺度見到有個叔叔同鸚鵡經過, 佢仲好識攞Pose俾我影咗張相!
我哋繼續喺巿中心周圍行吓, 順便搵吓有咩食!
沿途見到一間餅店咁多人排哂長龍
所以我又排吓先, 買番舊菠蘿飽同葡撻! (菠蘿飽 $9; 菠蘿油$15; 葡撻 $11; 凍奶茶要$20...)
菠蘿飽超厚脆皮好好食!
葡撻都好食過KFC...正, 唯獨係凍奶茶普普通通但係要成$20有D貴
呀劍貼士: 可帶寵物一同前往 - 假期可購買當造有機菜
地址
免費
92號巴士來往港鐵鑽石山站-西貢
1A號專線小巴來往港鐵彩虹站-西貢
http://www.afcd.gov.hk/tc_chi/country/cou_lea/cou_lea_ven/lions.html


text:
(亞視花旦)四大花旦離晒巢 關詠荷做影帝夫人最幸福
雖然亞視機已熄,不過無可否認,亞視多年嚟真係培育唔少人材,至於當家花旦就梗係唔少得啦!
關詠荷
1988年加入亞視出道嘅關詠荷,喺亞視拍第一套劇就做女主角,一做就做到佢同亞視約滿,而當年佢仲同一樣都係亞視藝員嘅張家輝拍拖,佢哋之後仲先後去咗大台,佢哋仲喺03年結婚,而婚後關詠荷少有拍戲,慢慢淡出幕前做影帝背後嘅女人o添!今年53歲佢仲不時被影到都仲係咁省鏡.
楊恭如
46歲嘅楊恭如喺95年參加亞姐獲得冠軍,當年喺亞視拍劇之餘,仲有機會拍電影,代表作就有《風雲之雄霸天下》,《古惑仔情義篇之洪興十三妹》.近年楊恭如主力喺內地發展.
萬綺雯
喺89年參加亞姐嘅萬綺雯,當年同佢同屆嘅有翁虹,伍詠薇,袁潔儀等,而萬綺雯就勇奪亞軍,之後佢就加盟亞視拍劇.仲拍咗代表作《我和殭屍有個約會》,而佢喺12年轉投大台,喺15年做轉簽部頭合約,一年只係拍一套劇.今年46歲嘅佢同老公陳十三仲不時喺微博晒恩愛.
陳煒
今年43歲煒哥喺96年參選亞姐仲拎埋冠軍入行,卸任後仲即刻被安排拍《雪花神劍》,有咁啱得咁蹺當時煒哥仲係part住楊恭如做女主角.佢喺08年同商人老公顏志行結婚仲決定息影,不過喺2012年復出仲加盟大台.


text:
話說從前有窮撚同女朋友坐經濟艙,仲要係夜機,坐窗邊嗰排,咁三個位一排啦,見都就起機喇,隔離最出個位都仲未有人,以為個位吉啦,班機唔full,其實都好多吉位,點知最後有個阿太姍姍來遲,放完手提行李,又要搵機艙服務員雪佢揸住嗰盒cake,空姐服務好好,幫佢搵咗啲冰嚟,將盒cake用膠袋裝好,再放入放咗冰嘅袋,真係好周到,因航就係唔同啲,爛船都有三分釘.
但係同其他航空公司一樣,都係無可避免係要delay起機嘅,可能係因為機場個新航空交通管理系統真係有咁大影響力,因航喎,都要遲起機,咁呢段期間由於仲可以上網,三條友仔就各自各精彩咁掃手機啦,直至架機開始行,手機要轉去放飛機mode,女朋友就攞本濕平咩加仙嚟睇,睇睇吓啲燈dim咗,唔夠光睇唔清楚啲字架嘛,咁就開個位盞閱讀燈啦,一開,嘩,燦眼到爆,盞燈竟然係射住窮撚個頭而唔係正常照返埋便開燈個閱讀位,咁梗係要擰返佢照過去啦,一顎高個頭燦到正,好似正午抬頭望太陽咁,舉起隻右手,擋一擋個太陽,隻手一直伸上去,手掌正好遮住晒成個太陽,但係一揸落去盞燈度,手指罅就會射啲光出嚟,黑嘛嘛睇唔到靠隻手去摸叫摸黑,咁光燦燦睇唔到靠隻手去摸就應該叫摸光喇,擰擰吓總算擰歪咗少少,而家變咗係照住窮撚個膊頭位,但係想再擰過啲就擰唔郁,再用力啲個燈罩仲甩埋,其實佢只係扱落去,好易甩,又好易就扱返落去,見就起機,好似已經行到出跑道,倒不如起完機先搞,女朋友就住嚟睇,隊本咩加仙過窮撚膊頭度睇,見佢睇得咁辛苦,窮撚真係唔忍心,又再嘗試擰盞燈,就喺呢個時候…
「燈嘅角度係冇得較架」兩人轉個頭過去,見到一副化恆妝嘅妝容,佢recap「燈嘅角度係冇得較架」一個自信爆棚嘅神色,阿太滿以為自己係恥笑緊個傻仔,大鄉里,亂咁搞搞埋爛人啲嘢啦,當時嚟得太突然,唔知點解窮撚竟然回咗一句,「頭先擰咗吓係郁到架,跟住太實郁唔到咋嘛」,窮撚講完都覺得自己戇鳩,竟然應佢,明明盞燈擰得係常識,但係有人理直氣壯咁講一啲另類常識,就真係當堂打個凸,一時都唔能夠正常咁接到落去,用另一個角度去睇,其實係幾型嘅,好似啲殺人事件簿漫畫咁,啲人騷動之中忽然暗處傳出一句,成班人擰頭望過去,跟住佢recap多次嗰句再繼續講埋落去,但係今次只可以型到嚟呢度.
跟住窮撚決定一定要即時搞掂盞燈,就算而家呢刻就起機,都照搞,但係盞燈真係好實,反覆嘗試都係轉唔到過去,唯有坐直晒個人,舉起雙手,用兩隻手嘅力,終於一嘢就擰郁咗,擰多兩擰,對返正個角度,可以俾女朋友睇書喇,阿太呢個時候做緊乜?佢故作自然附庸風雅咁喺度轉腳腕,鬆筋,係兩隻一齊轉,若無其事,冇再擰個頭過嚟,好撚嘢,真係想唱返句「朋友你太戇鳩,怕我講出口覆水難收」.
後來空姐俾咗份問卷呢位阿太,餐後佢開始填,因為夜機,餐後熄燈,忽然間,一燦,好似中咗太陽拳,佢老味原來阿太開閱讀燈,一開又係射正窮撚個頭,唔知上一手定上上幾多手玩乜嘢,幾盞燈竟然都係射住中間個位個頭,好似審犯咁,今次又要勞煩窮撚擰燈喇,等窮撚又再一次有機會示範點樣較盞燈嘅角度俾阿太睇,等阿太可以繼續完成埋佢份問卷.
最後補充,呢位阿太如果戴返副眼鏡,真係十足十林鄭.
原文鏈接:(傑出衝出嚟柒系列)未起機就射,轉載請註明來源!


text:
每年樂壇都會有唔少頒獎禮,由 Fans 選出最受歡迎嘅歌曲,歌手等等,以證明歌手們嘅實力,同埋人氣.而脫毛界都應該搞一場「我最喜愛光脫脫部位人氣頒獎典禮」,由各界美女做白滑代表,嘉許一下最熱門嘅脫毛部位!針對唔同嘅熱門部位,大家最鍾意用咩脫毛方法去處理呢?原來由古法線面,脫毛膏,蜜蠟,到激光脫毛都有啊~
Miss Hong Kong 2017 啱啱誕生,喺唔少媒體都見到佢哋嘅蹤影,但係落足眼力睇,都係搵唔到面毛嘅足跡!就算睇返 1991 年嘅香港小姐都一樣,白滑嘅面上果然一條毛毛都無!
面部肌膚比較幼嫩,好多人會選擇用古法線面,配合打結嘅麻線,特別嘅手法以及海堂粉,清除面毛之餘,仲話可以去油脂.由於係成個毛囊拔出,所以可以改善毛孔阻塞嘅問題,而且仲有令毛髮變幼嘅功效!不過真係要有返咁上下忍痛能力先做得喇……
杯緣子小姐由推出開始就爆紅,成日爬嚟爬去爬到手瓜起𦟌,仍然有一大堆日本 OL Fans,患哂「#杯緣子病」,皆因佢嘅 Lower arm 從來都係光脫脫,光滑「毛」瑕~
成日暴露喺人前嘅手臂係非常熱門嘅脫毛部位,最方便一定會係用脫毛膏,大範圍咁搽,再用剃刀或海棉沖走脫毛膏,輕鬆無痛脫毛!但係其實脫毛膏嘅原理係利用化學物質溶解毛毛,容易刺激皮膚,我就試過敏感起粒粒喇,所以之後都戒咗用脫毛膏嚕!
Victoria’s Secret 嘅 Model 一向都係大家嘅偶像,喺 Runway 上面佢哋真係好似天使下凡咁靚!而觀眾一抬頭,就一定畀佢哋嘅長腿吸引住,如果有腳毛仲得了?
小腿脫毛嘅範圍更大,蜜蠟就最容易將毛毛連根拔起!蜜蠟脫毛前一定要先去角質,確保皮膚光滑,先可以順利將蜜蠟黐喺毛毛上面,然後以逆毛方向撕走蠟紙,只要不停重複,自然會麻木,痛都變唔痛喇~只不過咁粗暴,咪連對美腿都受傷埋囉?聽到都怕怕啊!
講到明 Bikini Line,當然喺著 Bikini 嘅時候要加倍留意啦~睇吓一眾比堅尼女郎,連著起白色 Bikini 都唔怕毛毛走光,就知佢哋有做 Bikini 脫毛啦!
私密部位脫毛一定要非常緊慎,萬一整損受感染,比起露毛更加可怕!去到咁難處理嘅位,最好梗係搵專人代勞啦,激光脫毛就最徹底喇~無論係只脫 Bikini Line,抑或 Full Bikini,都任君選擇;依家嘅激光脫毛科技已經非常先進,唔需要敷冰,有內置智能降溫系統,連 Beauty QQ 都話無痛,仲竟然可以用舒服嚟形容𠻹!有咁正嘅體驗,難怪成為最受歡迎脫毛部位第二位啦~
美國自由女神長期舉高隻手,如果畀人見到有加拿大毛毛點得㗎!會影響到形象㗎嘛~唔通真係會派專人去幫佢修葺?
Underarm 腋下脫毛依家邊洗咁麻煩㗎?因為佢係最受歡迎脫毛部位人氣榜禮第一位!坊間嘅脫毛公司入面,最多人做嘅入門部位都係腋下脫毛,始終係最有需要嘅,但係當然價錢方面都係有得揀,不過幾百蚊係咪真係脫得清就有保留喇,作為精明嘅消費者都知道,抵唔抵唔係睇表面價錢,而係值唔值,所以一定要識揀性價比高嘅激光脫毛公司~
兩間龍頭脫毛公司都有列出Underarm 腋下脫毛價錢:
單睇價錢又點知性價比係咪高呢? 所以揀激光脫毛公司都要上網睇埋服務同注意安全,睇埋口碑,如果有埋 30分鐘專屬分析,測試自己係咪適合做激光脫毛就會安心啲!
你也會感興趣的文章:
激光脫毛價錢2017 - 教你最抵價享受 Medilase Dermes激光脫毛


text:
嗌交都有工作坊?許煦
2018/8/9 — 17:48
請你滾 滾出去
妳愛滾 不配做人 爬出去
鬼上身 趕不退
我有信心 不怕行雷
看心虛會是誰
梁漢文同楊千嬅當年合唱一曲《滾》簡直係經典,但老老實實你同我嗌過交嘅都知,現實中真係要嘈起上嚟,真係新仇舊恨咩都數曬出嚟,mean 多十倍都有.不過咁,嘈完,通常都有一方肯出手氹返,唔係就分手100次啦.我同我側邊嗰個係咁,唔知你哋係唔係.久唔久嗌一次,有人可能當情趣,但我總係覺得每次嗌完都好似又多咗條裂紋咁.究竟有無人拍拖可以完全唔嗌交嘅呢?
呢排上 facebook 就見到有個「嗌一場『好』交」嘅工作坊,號稱可以解決「鬧交重覆無限輪迴」.講者係中文大學性別研究課程講師曹文傑(小曹),好似幾掂咁.聽講話會介紹返「非暴力溝通」,仲會有即場練習,衝突前中後都重重包圍曬.嗌交,除咗攻擊與退讓之外,仲係理解彼此需要嘅機會啊!個活動雖然要收錢,但扣除成本之後,一半錢會捐俾「女同學社」,幾有意義㗎!
小曹點解無啦啦搞個伴侶衝突工作坊呢?原來係因為九月頭有一個「Women's Festival」,個女人節嘅創辦人之一,私密生活用品店 Sally Coco 個老闆 Vera 都話,情侶之間應該要講出自己嘅需要同想法,而唔係默默咁委屈同遷就.你知啦,好多女人都唔開心都唔出聲,尤其上一代更加覺得忍一時就海闊天空咁.今時今日做女人,點解可以再忍氣笑聲呢?
講返轉頭,Vera 本身想做一個「Women's Festival」好耐,加上上年生咗小朋友之後,佢更加覺得女人唔可以因為生咗小朋友之後就放棄自己嘅生活同夢想.除咗「母親」之外,香港嘅媽咪都好值得擁有其他身份㗎.機緣巧合之下,佢今年同幾個女人合作,搞咗全香港首個女性藝術生活文化節!!!
九月第一個禮拜一連九日,一堆工作坊,研討會,放映會等等等等,去宣揚返女性可以「自主,自愛,自由」嘅理念.開幕演出有《陰道獨白》選段,閉幕嗰夜就有《29+1》,仲有變裝皇后 Coco Pop & frds,新晉DJ Cocoonics,陀地歌姬 Serrini,還有獨立唱作歌手王嘉儀(Sophy)做壓軸嘉賓.一成門票收益,扣除必要開支後,佢哋仲借捐去本地性暴力支援嘅「風雨蘭」.
無論你係媽媽級又好,定係妙齡少女,甚至男性,或者其他性別都好,Vera 話做「Women's Festival」都係想唔同背景嘅人走出本身嘅枷鎖,活出美麗自由自主.「Women's Festival」唔只係女人嘅事,關心女人嘅,鍾意女人嘅,大家都應該去啊.


text:
2014年環瀨戶內海自駕遊(Day 3)中篇 – 金刀比羅宮
金刀比羅宮座落係距離高松市只有30公里左右嘅琴平,佢最出名嘅地方係因為要行800級梯先至上到去,真係考你體力同毅力嘅地方.
從高松去琴平之間冇高速公路,不過呢條32號國道都好好行,大約40分鐘左右就到.
如果唔係自駕可以坐JR或者琴平電鐵到琴平車站,再行15-20分鐘到金刀比羅宮山腳,呢架就係琴平電鐵啦.
其實出發前做功課果陣搵過晒,已經知道冇可能直接開架車上山,不過都即管試下,睇下有冇可以係山腰度搵到可以泊車嘅地方,行少幾百級都好,但結果係冇架.
原來唔少自駕嘅人都同我地有同一想法,不過最後大家都只有乖乖地返落山.
係山腳有好多停車場,基本上泊一次由幾百至一千yen不等,離表參道入口越遠就越平.另外係表參道入口周圍有唔少商店嘅停車場,只要買滿2000yen就可以免費,不過放低架車果陣要交低車匙,方便佢地可以移動架車.如果唔想交低車匙,可以選擇泊一D收費嘅停車場.
我地搵左呢間係表參道入口嘅商店嘅停車場,走果陣入去買幾盒手信已經夠2000yen,可以免費泊車.可能大家會問係呢D商店買野會唔會貴D?我都有咁懷疑過,所以夾過價,證實佢嘅貨品價格同其他店舖一樣,冇因為提供免費泊車而賣貴D,不過款式就少D.
臨走之前店員仲會一人俾一碌竹俾你旁身
原來每間店舖出面都有呢D竹,有D可以免費借,有D可能收你100yen租金.碌竹用黎做乜?咪就係做拐杖囉.所以係呢度就好似去左丐幫大會咁.
臨近中午,都係周圍睇睇再搵個地方食左午飯再上山.
最後決定入去呢間烏冬店
叫左兩碗淨烏冬再加兩隻溫泉蛋,好味,尤其係D溫泉蛋.
食完野開始挑戰800級樓梯啦,呢度就係上山起點.
如果冇力行,可以坐呢D轎,不過唔見有人坐喎,如果得你一個坐真係好樣衰囉.
石級開頭果段仲係表參道,兩旁都係賣手信嘅商店.
行完360幾級先至黎到金刀比羅宮大門
入左大門就係五百人姓,即係五個世襲小攤販.
跟住係一段叫櫻馬場嘅路,應該係賞櫻名所.
再上十幾級黎到一個馬厩,呢度真係養左隻馬.
因為時間關係,見到參加旅行團嘅團友黎到呢度都要走返轉頭,我地當然繼續上啦.
呢度係個書院,冇咩睇.
向上再行一百幾級就會去到一個叫旭社嘅地方
從旭社向上再行多百幾級就係總殿御本宮啦
係呢度可以睇晒山下嘅美景
御本宮未係最高點,如果有興趣同氣力,仲可以行多500幾級上到最頂嘅奧社.
– Day 3 未完,待續 –
返回遊記主目錄 >> 2014年環瀨戶內海自駕遊 – 序章
↓ 在Google地圖上查看今日行車路線和景點 ↓
往年日本關西遊記:


text:
「身份」
如果你問我香港人嚟三個字代表啲乜嘢,我會話嚟個係我哋嘅身份,因為香港係我屋企,香港係我嘅根!不論黨派,不論理念,香港人就係香港人.我哋係生活係一個文明同發達嘅城市,有一個完整嘅司法制度,有民主,有自由.大部份人都係一個殖民地嘅城市成長!而我哋講求嘅係公平,公義同公正嘅地方!但係而家香港人嚟三個字變得越嚟越陌生!
「討論」
過去幾日社會不斷討論上一代同下一代嘅問題,而當然下一代點樣諗我哋係控制唔到.只不過佢哋要了解香港人嚟三個字嘅真正意思!點解過咗二十幾年我哋仲堅持為六四平反?點解當下一代企出嚟抗爭嘅時候,我哋嚟一輩會義無反顧咁撐佢哋?原因好簡單,就係因為我哋要捍衛嘅除咗民主同自由之外,我哋仲要堅守公義!所以首先要明白歷史對任何人都有嘅意義!
「初衷」
如果依家嘅年輕人覺得「六四」對佢哋嚟講無意義甚至乎覺得好遙遠,咁當佢哋嘅下一代覺得「雨傘」對佢哋嚟講亦都無意義同好遙遠嘅時侯,或者佢哋就會明白點解我哋老一輩仲咁堅持.本土同唔本土其實都係圍繞香港人嚟三個字!大家價值觀唔同?我覺得非也,只不過觀點唔同!而如果香港人再唔團結,繼續一盤散沙!老實講好快香港人嚟三個字就會失去佢嘅意義!
Also published on Medium.